,Mestské zastupiteľstvo v Košiciach

Zápisnica
z VI. rokovania Mestského zastupiteľstva v Košiciach 
zo dňa 19. septembra 2011

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice MUDr. Richard Raši, PhD., MHP.

Úvod rokovania

p. Raši, primátor mesta Košice – V úvode rokovania bolo prezentovaných 44 poslancov a skonštatoval, že mestské zastupiteľstvo bolo uznášania schopné.

K programu rokovania

p. Raši, primátor mesta Košice – Program rokovania bol uvedený v pozvánke. V zmysle §18 ods. 8 Rokovacieho poriadku MZ dal poslancom do pozornosti, že elektronicky im bol zaslaný opravený materiál č. 17 a tieto úpravy budú odôvodnené spracovateľom a predkladateľom materiálu.
	Poprosil o pripomienky, resp. o doplňujúce návrhy ku programu.

p. Lazár, námestník primátora mesta Košice – Ako predkladateľ materiálu stiahol z rokovania bod č. 36 s názvom Zámena pozemkov medzi mestom Košice a EMIREX s. r. o. (uznesenie MZ č. 977/2009 z 27. – 28. 10. 2009).

p. Berberich, poslanec MZ – Navrhol doplniť do programu bod 5/a s názvom Dodatok č. 2 k zmluve o nájme medzi mestom Košice a Aupark s. r. o.

p. Gamcová, poslankyňa MZ – Navrhla doplniť do programu rokovania tému Riešenie cyklistickej dopravy v Košiciach.

p. Raši, primátor mesta Košice – O jednotlivých doplňujúcich bodoch sa bude hlasovať v takom poradí, v akom boli prednesené.
	Dal hlasovať o doplnení programu o bod 5/a s názvom Dodatok č. 2 k zmluve o nájme medzi mestom Košice a Aupark s. r. o., ktorý navrhol poslanec Berberich.

Hlasovanie č. 1 -	za: 22, proti: 2, zdržali sa: 20

p. Raši, primátor mesta Košice – Skonštatoval, že tento materiál nebol schválený.
	Dal hlasovať o doplnení programu na tému Riešenie cyklistickej dopravy v Košiciach, ktorý navrhla poslankyňa Gamcová.

Hlasovanie č. 2 -	za: 24, proti: 0, zdržali sa: 22

p. Raši, primátor mesta Košice – Skonštatoval, že materiál bol schválený a zaradil ho, ako bod č. 46/a a požiadal p. Gamcovú, aby materiál doručila všetkým poslancom, aby si ho stihli čiastočne naštudovať.
	Zrekapituloval prijaté zmeny v programe rokovania a dal o ňom hlasovať, ako o celku aj s jeho schválenými úpravami.

Hlasovanie č. 3 -	za: 43, proti: 0, zdržali sa: 3

p. Raši, primátor mesta Košice – Skonštatoval, že program VI. rokovania mestského zastupiteľstva bol schválený a budú sa ním riadiť.
-  -  -

Overovatelia zápisnice:	           Ing. Dušan Cais
PhDr. Katarína Čižmáriková
-  -  -

Návrhová komisia:

p. Raši, primátor mesta Košice – Vyzval predsedov poslaneckých klubov, aby navrhli zástupcov do návrhovej komisie.

p. Géci, poslanec MZ – Za poslanecký klub SMER – SD, MOST – HÍD navrhol poslancov   p. Margitu Adamčíkovú, p. Jozefa Andrejčáka a p. Stanislava Kočiša.

p. Raši, primátor mesta Košice – Neodzneli ďalšie návrhy a dal hlasovať o návrhovej komisii.

Hlasovanie č. 4 -	za: 43, proti: 0, zdržali sa: 2

p. Raši, primátor mesta Košice – Skonštatoval, že návrhová komisia bude pracovať v zložení poslancov Adamčíková, Andrejčák a S. Kočiš. Vyzval prítomných poslancov, aby svoje návrhy po ústnej informácii odovzdali v písomnej podobe návrhovej komisii a aby členovia NK zaujali svoje miesto vo vyhradenom 12. rade.
	Skôr, ako pristúpil k prvému bodu rokovania v svojom mene, mene vedenia mesta a dovolil si aj v mene všetkých prítomných, pogratulovať poslancovi Igorovi Sidorovi, ktorému sa v skorých ranných hodinách narodila dcéra.
-  -  -

Bod č. 1
Informácia primátora mesta o svojej činnosti od V. rokovania MZ

p. Raši, primátor mesta Košice – Informoval poslancov o svojom pracovnom programe v období od konania posledného mestského zastupiteľstva v júni 2011, ktorá bola sprístupnená v elektronickej forme.
 	Napriek letnému obdobiu, ktoré sa väčšinou nesie v znamení dovoleniek, absolvoval v uplynulých týždňoch množstvo pracovných a dôležitých rokovaní. Stretol sa s viacerými zahraničnými delegáciami a partnermi. Koncom júna privítal zahraničnú delegácia z partnerského obvodu mesta Budapešť, na čele so starostom Józsefom Tóthom, s ktorým prerokovali široké spektrum možností spolupráce. Podnetná bola aj niekoľkodňová návšteva Olivera Schyetta, riaditeľa Nemeckého RUHR 2010, čiže riaditeľa Európskeho hlavného mesta kultúry a spoločne s tímom EHMK si vymieňali podnety a skúsenosti. Prebehli prijatia veľvyslancov viacerých krajín. Zaujímavá bola návšteva veľvyslanca Indickej republiky na Slovensku, ktorého hlavnou témou boli možnosti realizácie investičných zámerov zo strany Indie, ako aj etablovanie indických firiem v našom meste. Prijal aj novú generálnu konzulku Maďarskej republiky na Slovensku Evu Molnár – Czimbalmosné.
Zúčastnil sa dvoch zahraničných ciest v Bruseli, kde predstavil nového štatutára a riaditeľa EHMK. V Krakove otvárali výstavu „Košice – Krakov, Na spoločnej ceste.“
Riešili sa problémy týkajúce sa Luníka IX. Robila sa pasportizácia bytov, ktorá by mohla byť pokrokom v oblasti riešenia problematiky v tejto mestskej časti.
Stretli so zástupcami oceneného Rómskeho mediálneho centra a výsledkom tohto stretnutia budú už čoskoro realizované aktivity na sídlisku Luník IX Rómskym mediálnym centrom.
Problémom v meste je parkovanie. Splácanie úveru za parkovací dom je výrazne problematické, preto Správa majetku mesta Košice pripravuje materiál – správu komplexného riešenia parkovania aj do budúcnosti v našom meste.
	Z dôvodu rozšírenia členov mestskej polície bude k 1. 10. v teréne viac o 35 policajtov v porovnaní so začiatkom tohto roka. Mestská polícia sa podporila aj materiálno-technicky a od leta fungujú nové stanice mestskej polície Nad Jazerom a na Luníku IX. Plánujú otvárať aj ďalšie a posilňovať personálne aj ďalšie stanice.
Podporili mnoho športových aktivít. Konal sa tu záverečný turnaj 8. ročníka Európskej ligy volejbalistov, posledné kvalifikačné stretnutie slovenských hádzanárov. Uzavrela sa 
Moyzesovu ulica, aby bola k dispozícií na korčuľovanie po meste.
V spomínanom období sa stretol s desiatkami zahraničných študentov, doktorandov a učiteľov, ktorí boli absolventmi letnej akadémie POL-LOC, zameranej na štúdium miestnych samospráv a podporili mnohé charitatívne akcie a charitatívne organizácie, ktoré pracujú v našom meste aj v okolí.  
Bolo niekoľko udalostí, na ktorých sa zúčastnili, či už spomienky na rok ´68 a jeho obete, Slovenské národné povstanie, obete tragickej dopravnej nehody spred troch rokov v Chorvátskom meste Gospič a zapojili sa do smútku za obete tragédie, ktorá sa udiala v ruskom Jaroslavli.
	Viac informácií boli v správe. Poďakoval sa za pozornosť a otvoril rozpravu.

p. Halenár, poslanec MZ – Požiadal primátora, aby uviedol viac o pasportizácií bytov, k čomu bude viesť, t. z. čo konkrétne to prinesie na zlepšenie situácie. Všetci rozumejú tomu, že situácia na Luníku IX je len tlejúcim obrovským požiarom. Dlhé roky počúva aj na tomto mestskom zastupiteľstve o tom, že temer 50 % bytov nemá platnú nájomnú zmluvu. Opýtal sa primátora, či aj touto vecou sa zaoberal a uviedol, že osobne si myslí, že toľko neplatných zmlúv na obecnom majetku je hanbou tohto mesta. To, že tak dlhé roky nevedia nájsť spôsob, ako prinútiť ľudí, ktorí obývajú a používajú obecný majetok, aby uzatvorili riadne nájomné zmluvy ukazuje tiež na činnosť ako Bytového podniku mesta Košice, tak rozhodujúcich manažérov tohto mesta.
	Zhrnul, čo je tá pasportizácia, čo si od toho sľubujú, kedy by to malo priniesť reálny výsledok a ako je možné, že polovička bytov na Luníku IX nemá platnú nájomnú zmluvu.

p. Raši, primátor mesta Košice – Problematiku Luníku IX, ako aj sociálnu oblasť vedie pracovný tím pod vedením námestníčky.

p. Lenártová, námestníčka primátora mesta Košice – Odpovedala p. Halenárovi, že presne to, o čom hovoril, je pasportizácia bytov. Začalo sa s triedením zmlúv, ktoré sú platné, začalo sa konečne s realizáciou vypratávaní, súdnych exekúcií, čiže realizujú to čo avizovali, že tí, ktorí budú platiť sa budú presťahovávať do výhodnejších bytov, teda budú mať nárok aj na iné média, nielen na elektrinu. Tí, ktorí neplatia, sa budú sťahovať do menej výhodných bytov. Aby zistili stav zmlúv, ktoré sú platné, ale aj s výkonom činnosti so začiatkom od 1. augusta. Do konca roka budú určite nejaké čísla a riaditeľ Bytového podniku môže povedať presné čísla, koľko ľudí už bolo na základe súdnej exekúcie presťahovaných.

p. Jenčová, poslankyňa MZ – Vystúpila s faktickou poznámkou. Keďže je v dozornej rade bytového podniku uviedla, že ide o bytové náhrady, napr. v jednom byte môžu byť tri rodiny a to bude byt nižšieho štandardu pre tých, ktorí neplatia a budú tam obmedzené služby. Bude zásluhovosť, kto platí bude mať komplet byt a kto neplatí bude mať jednu izbu nízkeho štandardu.

p. Halenár, poslanec MZ – Vystúpil s faktickou poznámkou. Na margo súdnych vysťahovaní a možných dôsledkov pre ľudí, ktorí z akýchkoľvek dôvodov nebudú mať platnú nájomnú zmluvu sa opýtal, či má mesto Košice pripravený nejaký plán, čo s nimi a vôbec, či je predstava mesta, koľko ľudí spadne do tejto kategórie. 

p. Grüllingová, poslankyňa MZ – Vystúpila s faktickou poznámkou a uviedla, že debata je trochu od témy prerokovaného bodu a poprosila kolegov, aby rozprava bola k informácií a nie k riešeniu bytovej otázky. 

p. Raši, primátor mesta Košice – Poďakoval a tak ako uviedla námestníčka primátora, môže v bode rôzne podať informáciu riaditeľ bytového podniku.
	Uzatvoril rozpravu a dal slovo návrhovej komisií, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od V. rokovania MZ.

Hlasovanie č. 5 - 	za: 43, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 2
Správa o odpovediach na interpelácie a dopyty poslancov mestského zastupiteľstva, ktoré  boli  prednesené na V. rokovaní MZ dňa 21.06.2011

p. Raši, primátor mesta Košice – Požiadal riaditeľa magistrátu, aby uviedol materiál.

p. Lazúr, riaditeľ MMK – Odpovede na interpelácie a dopyty prednesené na V. rokovaní MZ boli poskytnuté písomne všetkým do 30 dní. Spracovaný materiál obsahuje ich súhrn a požiadal poslancov, pokiaľ nemajú pripomienky, aby ju zobrali na vedomie.

p. Raši, primátor mesta Košice – Otvoril rozpravu.

p. Gamcová, poslankyňa MZ – Poprosila p. riaditeľa ešte raz o opätovné vyriešenie jej interpelácie o Európskom hlavnou meste kultúry, pretože 18. 7. jej došla odpoveď a v liste bolo uvedené, že daný materiál si môže stiahnuť do 12. 7. Keďže to bolo po lehote, aby sa to dalo ešte raz.

p. Raši, primátor mesta Košice – Obrátil sa na riaditeľa MMK a požiadal ho, aby sa to doplnilo.

p. Dečo, poslanec MZ – Na predošlom zastupiteľstve interpeloval vo veci opráv komunikácií v mestskej časti Kavečany. Uvedený dátum, ktorý bol v liste uvedený si nepamätá, ale potom čo bol na danom mieste skontrolovať stav týchto prác, uviedol, že časť prác bola vykonaná, ale časti, ako sú rigoly pri ceste neboli ani dotknuté. Je to mestský majetok a dochádza k jeho značnému devastovaniu a poškodzovaniu. Bol by rád, keby sa na to ešte raz pozreli. 

p. Raši, primátor mesta Košice – Pravdepodobne limitom toho, že nebolo opravené všetko, boli finančné prostriedky a disponibilné zdroje mesta Košice, ktoré sú vo veľmi kritickom stave, ale určite sa bude táto komunikácia a jeho okolie riešiť komplexne pri ďalšej úprave, ale zrejme to toho roku nebude.

p. Filipko, poslanec MZ – Nebol spokojný s odpoveďami na jeho interpelácie. Jedna interpelácia, bola na primátora s pocitom urážky maďarských spoluobčanov tohto mesta, na ktorú p. primátor sa vyjadril jasne, že nie je ochotný sa ospravedlniť, chápu, konštatujú, že je to stanovisko primátora, ale vyhovárať sa na to, že na pracovné emaily primátora chodia urážlivé emaily nepovažuje za zrovnateľné a skutočne z cesty.
	Ohľadne odpovede p. námestníka uviedol, že to bola opäť odpoveď z cesty, pretože na jeho otázku, na základe akého zákona, alebo predpisu ho vykázali z rokovacej sály, to vysvetlenie považuje z cesty.

p. Raši, primátor mesta Košice – Požiadal poslanca Filipka, aby prestal rozpútavať tieto nacionalistické vášne. Uviedol, že nebude cenzurovať autentické zážitky p. Holečka a nechce sa nechať vťahovať do národnostných hier, ktoré tu z jeho pohľadu zbytočne rozpútava. V tomto meste sa žije relatívne kľudne a naozaj sa stretáva s mnohými organizáciami, ktoré združujú ľudí s maďarskou národnosťou, ktoré pôsobia v našom meste a neboli podpísané pod týmto listom. Do volieb je ešte ďaleko a robiť túto agendu môže aj rok pred voľbami. Nebude sa ospravedlňovať za niečo, čo nepovedal, iba ak po rozhodnutí súdu.

p. Filipko, poslanec MZ – Vystúpil s faktickou poznámkou. V skutočnosti stačilo povedať: „Vážení občania mrzí ma, že do mestského vydania časopisu sa dostal takýto text a urobím opatrenia, aby nabudúce žiaden občan tohto mesta nemal pocit krivdy, že bol urazený“. Nechcel nič viac počuť, nerozpútava žiadne vášne. Je predsedom komisie národnostných menšín v tomto meste a keby takýto text padol voči hociktorému občanovi, predstaviteľovi, či Rusovi, Rumunovi, tak by sa ozval, lebo to je jeho povinnosť a aby primátor nehovoril o rozpútavaní národnostných vášní jemu, lebo ju začal tu on.

p. Raši, primátor mesta Košice – Mrzí ho, že túto tému stále živí.

p. Lazár, námestník primátora mesta Košice – To isté chcel povedať na rómsku otázku a myslí si, že nie je za potreby ju politizovať. To čo tam je uvedené je pravda, pretože p. starosta povedal, že on zastupuje Luník IX, lebo na ďalšom pracovnom stretnutí sa im môže stať, že príde ďalších dvadsať ľudí s plnou mocou a nikam by sa neposunuli. Po odpovedi starostu, že zastupuje Luník IX, pán poslanec odišiel a odišiel viac menej dobrovoľne. Prítomný bol aj riaditeľ magistrátu, ktorý viedol túto poradu a bola to veľmi konštruktívna debata. Odvtedy je komunikácia s Luníkom IX výrazne lepšia. Nevie čím to je, ale možno aj tým, že p. poslanec už tam nebol, pretože potom sa už viedla len konštruktívna debata a nerobili sme z toho politiku. Sú to vážne témy a myslí si, že tieto vážne témy vyriešia len tak, že budú o nich rozprávať reálne a nie ich politizovať.

p. Raši, primátor mesta Košice – Uzatvoril rozpravu a dal slovo návrhovej komisii, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 67 ods. 3 a § 69 Rokovacieho poriadku Mestského zastupiteľstva v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na     V. rokovaní MZ v Košiciach dňa 21.6.2011.

Hlasovanie č. 6 -	za: 43, proti: 0, zdržali sa: 5

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 3
Správa o činnosti Útvaru hlavného kontrolóra

p. Raši, primátor mesta Košice – Požiadal hlavnú kontrolórku, aby uviedla materiál.

p. Jakubíková, hlavná kontrolórka mesta Košice – Uviedla, že kontroly, ktoré boli vykonané v 6 subjektoch od posledného zastupiteľstva sú zhrnuté v šiestich správach samostatne. Kontroly boli vykonané v Centre voľného času (CVČ) Technik, v 3 materských školách (MŠ): Bernolákova 14, Turgenevova 7, Kežmarská 46 a dve kontroly boli vykonané na magistráte a boli tématicky zamerané na použitie a využitie finančných prostriedkov z rozpočtu mesta podľa VZN č. 76 o poskytovaní dotácií z rozpočtu mesta Košice pre právnicke osoby: Dobrí Anjeli a Hornets. Ďalšia kontrola bola zameraná na hospodárenie a účelové vynaloženie finančných prostriedkov vo verejnom obstarávaní na spracovanie projektu a žiadosti o pridelenie finančného príspevku zo zdrojov pre projektový zámer zníženie emisií modernizáciou Mestskej hromadnej dopravy mesta Košice, ktorá bola vykonaná nad rámec plánu.
	Kontrolou boli zistené nedostatky v CVČ Technik, MŠ Kežmarská 46 a na Magistráte mesta Košice vo veci verejného obstarávania.
	Pri kontrole nakladania s majetkom a vybraných položiek príjmov a výdavkov v CVČ Technik sa zistilo porušenie predovšetkým zákona o účtovníctve – t.j. nepreukázaná inventarizácia majetku, neúčtovaný a nevykazovaný majetok na podsúvahovom účte, porušenie § 36 opatrenia ministerstva financií, a to neevidovaním dreva ako materiálu na sklade, porušenie zákona o poskytovaní cestovných náhrad, nákup neefektívneho špeciálneho profesionálneho náradia a nástrojov pre drevárenskú výrobu a stavebnú činnosť, prenájom hnuteľného majetku, zmluvu o spolupráci, ktorá má charakter prenájmu nehnuteľností tretej osobe.
	V MŠ Kežmarská 46 bolo v jednom prípade pri nájomnej zmluve zistené, že výška ročného nájomného nebola po celú dobu nájmu upravená mestom Košice v zmysle Pravidiel prenajímania školského majetku vo vlastníctve mesta Košice.
	Ďalšie kontrolné zistenia na magistráte, ktoré sa týkali hospodárenia a účelového vynaloženia finančných prostriedkov vo verejnom obstarávaní na spracovanie projektu a žiadosti o pridelenie finančného príspevku zo zdrojov ES pre projektový zámer „Zníženie emisií modernizáciou MHD mesta Košice“, v ktorých sa konštatovalo porušenie finančnej disciplíny podľa § 31 ods. 1 písm. j) zákona č. 523/2004 o rozpočtových pravidlách verejnej správy. Išlo o vyplatenie ďalšej odmeny a to 4 % zo schváleného nenávratného finančného príspevku v celkovej čiastke 433.624,30 eur s DPH, čo je v rozpore s výsledkami verejného obstarávania a nehospodárnym, neefektívnym vynaložením finančných prostriedkov. Uzavretá mandátna zmluva je v rozpore so súťažnými podkladmi a s ponukou predloženou uchádzačom, nakoľko cena za realizáciu predmetnej zákazky bola ponúknutá vo výške 56.600 eur bez DPH, s DPH to činí 67.354 eur. Bližšie informácie o kontrolných zisteniach boli uvedené v predkladanom materiáli, ako správy o výsledkoch kontroly a prílohu týchto správ tvoria aj nápravné opatrenia na odstránenie zistených nedostatkov.
	Poďakovala sa predmetným subjektom za súčinnosť pri výkone kontroly.
	Uviedla, že v súčasnosti vykonávajú kontrolu v spoločnosti Tepelné hospodárstvo, v ZŠ Mládežnícka a ukončujú kontrolu na ZŠ Trebišovská 10.

p. Raši, primátor mesta Košice – Otvoril rozpravu.

p. Blaškovičová, poslankyňa MZ – Nakoľko je členkou rady školy v CVČ Technik, zaujala ju správa hlavnej kontrolórky a opýtala sa, či tieto zistenia, o ktorých si v správe prečítala, čo všetko sa v škole udialo,  bude mať aj trestno-právne pokračovanie. Pretože si myslí, že stratený stavebný materiál sa mohol niekomu zísť napr. pri stavbe  domu, alebo chaty. Bolo by vhodné zistiť, na čo bol materiál použitý.
	Po druhé, nevýhodný prenájom strojov, ktoré poskytol bývalý pán riaditeľ považuje za absurdné. Opýtala sa, či je to v poriadku, ak to iba skonštatujú, že niekto si prenajal vlastné stroje a obohatil sa o 7.000 tis. eur. V tejto súvislosti sa opýtala, čo sa bude diať ďalej s týmto prípadom. Vie, že pán riaditeľ tam už nie je, že je vypísané výberové konanie. Uviedla, že celý prístup aj rady školy, ktorá momentálne tam je, je absolútne zvláštny a netransparentný, preto ju zaujíma, čo sa bude diať s týmto konkrétnym prípadom ďalej.

p. Raši, primátor mesta Košice – Opýtal sa hlavnej kontrolórky, či chce reagovať. Po dohode dal slovo poslancom a uviedol, že až následne po nich, vystúpi hlavná kontrolórka.

p. Halenár, poslanec MZ – Chcel sa opýtať všetkých volených predstaviteľov mesta, najmä tých, ktorí pred voľbami hovorili o transparentnosti, či by nebol čas zakročiť a zverejňovať správy kontrolóra na webe mesta, tak ako ostatné body rokovania mestského zastupiteľstva. Dôvody, resp. zákon, ktorý na minulom rokovaní mestského zastupiteľstve uviedla kontrolórka ukázal, že to poukazovanie na bod zákona nemá nič spoločné so zverejňovaním materiálov a to ukazuje na kvality kontrolóra, to znamená nechcel hovoriť, že sa snaží zavádzať, alebo odkazovať na zákon, aby zmiatol niekoho, ale ukazuje to aj na kvality poslancov, ktorí nevedno z akých dôvodov dlhé roky nevedia zabezpečiť, aby správy kontrolóra boli zverejňované na webe.

p. Süli, poslanec MZ – Položil principiálnu otázku hl. kontrolórke, a to, keď hlavná kontrolórka so svojím tímom zistí nedostatok, kto je povinný podať šetrenie, prípadne trestné oznámenie na známeho, resp. neznámeho páchateľa. Vyhovárať sa na druhého nie je správne, pretože pokiaľ vie, magistrát má právne oddelenie a má k dispozícii správu hlavnej kontrolórky k tomu, čo zistili. Myslí si, že túto principiálnu otázku by si mali položiť a požadoval na ňu aj priamu odpoveď, teda kto je povinný tak konať v prípade zistenia nedostatkov.

p. Gamcová, poslankyňa MZ – V prvej časti chcela povedať to isté, čo p. Süli a uviedla, že z minulých období bolo zrejmé, že hlavný kontrolór v prípade zistenia nedostatku podával trestné oznámenie. Možno to je aj odpoveď na otázku poslanca Süliho. 
	Uviedla, že v predmetných správach, kde sú závažné porušenia zákonov jej chýba vyššie spomínané opatrenie od hlavnej kontrolórky.
	Zároveň poďakovala, že sa konečne vykonala dôsledná kontrola v CVČ Technik, o ktorú už v minulosti avizovala ešte v roku 2008, kde bolo zrejmé, že sa dejú veci, ktoré nie sú v súlade so zákonmi a s dobrými mravmi.
	Druhá otázka sa týkala opatrení v MHD a chcela počuť či hlavná kontrolórka, resp. kontrolný úrad dostal zoznam zamestnancov zodpovedných za nedostatky zistené finančnou kontrolou. Bol tam termín do 9.9.2011 a pokiaľ áno, radi by počuli, kto je zodpovedný za tento stav.

p. Raši, primátor mesta Košice – Dal slovo hlavnej kontrolórke, aby zodpovedala na prednesené otázky poslancov.

p. Jakubíková, hlavná kontrolórka mesta Košice – Ohľadne CVČ Technik uviedla, že problém bol ten, že oni na to v rozpočte finančné prostriedky mali. Čiže štatutár akceptoval zriaďovateľom nákup nástrojov. To podanie môže zvážiť a zváži. Aké opatrenie na nápravu týchto nedostatkov prijme sú uvedené v predkladanej správe. Rozpočet na rozpočtové organizácie ide v rozpisoch a ako si ich rozdelia, majú odsúhlasené od zriaďovateľa. Nákup špecializovaných nástrojov a prenájom hnuteľného majetku vyčíslili ako neefektívne, pretože to nemal žiadny účel, alebo spojenie s činnosťou s CVČ. Spomenula, že išlo o sumu 17 % z obstarávacej ceny a plus neskôr túto zmluvu zmenili, že za jedno euro, čiže takto reagovať mu bolo umožnené zo strany zriaďovateľa.
	Zvážia, ako ďalej naložia právne ohľadne výsledku kontroly.
	Ku zverejňovaniu správ uviedla, že má aj výklad z ministerstva vnútra. Všetky správy poslancom predkladá pred rokovaním a po zastupiteľstve zverejňuje. Túto informáciu, ktorú dostala ohľadne zverejňovania správ hlavného kontrolóra, môže predložiť poslancovi Halenárovi. 
	Ohľadne zodpovednosti v správe týkajúcej sa autobusov uviedla, že dostala priloženú správu zo  strategického oddelenia Magistrátu mesta Košice, že na porade prerokovali nedostatky tykajúce verejného obstarávania, dodržiavanie zákona o rozpočtových pravidlách do 9.9. Je o tom zápisnica.

p. Raši, primátor mesta Košice – Pripomenul ešte otázku p. poslanca Süliho, že kto má konať, či hlavný kontrolór, alebo na podnet kontrolóra koná mesto.

p. Jakubíková, hlavná kontrolórka mesta Košice – Dá sa aj jedným aj druhým spôsobom. Nevylučuje sa to. Túto otázku rozoberali, že ako s tým naložia a z kontrolnej skupiny vie, že momentálne ťažko by postupovali a podali trestné oznámenie.

p. Raši, primátor mesta Košice – Odpovie jasne. Jedno trestné oznámenie ohľadne autobusov už bolo dané. Pripravenú správu od hlavnej kontrolórky si právne oddelenie preštuduje a pokiaľ spĺňa známky trestného oznámenia, podá sa trestné oznámenie. Aby to bolo jasne povedané, bude to mesto. Pokiaľ by hlavná kontrolórka podala podnet na prokuratúru, požiadal ju, aby to oznámila, aby to nerobili duplicitne.
	Ukončil rozpravu a dal slovo návrhovej komisii, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. z) Štatútu mesta Košice berie na vedomie
1.	Správu o činnosti hlavného kontrolóra mesta Košice od V. rokovania MZ v Košiciach.
2.	Správu o výsledku kontroly nakladania s majetkom a vybraných položiek príjmov a výdavkov za obdobie rokov 2009 a 2010 v CVČ Technik, Košice.
3.	Správu o výsledku kontroly hospodárenia a účelového vynaloženia finančných prostriedkov vo verejnom obstarávaní na spracovanie projektu a žiadosti o pridelenie finančného príspevku zo zdrojov ES pre projektový zámer „Zníženie emisií modernizáciou MHD mesta Košice“ na Magistráte mesta Košice.
4.	Správu o výsledku kontroly použitia a vyúčtovania finančných prostriedkov, ktoré boli poskytnuté subjektom ŠK ČH HORNETS zmluva č. 56/2010 a BK DOBRÍ ANJELI zmluva č. 55/2010 z rozpočtu mesta Košice podľa VZN mesta Košice č. 76 v roku 2010 na Magistráte mesta Košice.
5.	Správu o výsledku kontroly nakladania s majetkom a vybraných položiek príjmov a výdavkov v Materskej škole Bernolákova 14, Košice za obdobie rokov 2009 a 2010.
6.	Správu o výsledku kontroly nakladania s majetkom a vybraných položiek príjmov a výdavkov v Materskej škole Turgenevova 7, Košice za obdobie rokov 2009 a 2010.
7.	Správu o výsledku kontroly nakladania s majetkom a vybraných položiek príjmov a výdavkov v Materskej škole Kežmarská 46, Košice za obdobie rokov 2009 a 2010.

Hlasovanie č. 7 - 	za: 44, proti: 0, zdržali sa: 4

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 4
Správa náčelníka Mestskej polície Košice o činnosti MsP Košice od 1.1.2011 do 30.6.2011	

p. Raši, primátor mesta Košice – Požiadal p. Bukuša, povereného náčelníka Mestskej polície, aby uviedol materiál.

p. Bukuš, poverený vedením MsP – Mestská polícia pravidelne dvakrát do roka predkladá Správu o svojej činnosti. V správe sú obsiahnuté veci za I. polrok. Hlavná činnosť bola zameraná v marci, v apríli a v máji na prípravu majstrovstiev sveta v hokeji, ktorú zvládli dobre, nakoľko nebol narušený verejný poriadok. K ostatným uvedeným činnostiam v správe nemal čo dodať.

p. Raši, primátor mesta Košice – Otvoril rozpravu.

p. Bereš, poslanec MZ – Po podrobnom preštudovaní správy požadoval na svoje otázky odpoveď, resp. vysvetlenie.
	V predkladanej správe v oblasti č. 3, v materiálno-technickej sa píše o kamerovom systéme a konštatuje sa v nej, že medzi hlavné zámery MsP v roku 2011 patrí realizácia IV. etapy projektu „Monitorovanie MČ Košice - Západ bezpečnostnými kamerami", ktorá pozostáva z nákupu a inštalácie 3 kusov priemyselných kamier s príslušenstvom. Opýtal sa, ako sa realizuje tento hlavný zámer a čo je zrealizované, pretože predpokladá, že v zimnom období bude problematické montovať kamery z technického hľadiska. V minulom roku bola v tomto čase táto etapa zrealizovaná. Ako je na tom Mestská polícia s výberovým konaním a ako s kolaudáciou stavby? Káble už boli uložené minulého roku.
	Za ďalšie. Monitorovanie bezpečnostnej situácie v meste Košice má k dispozícií 23 bezpečnostných kamier. Podľa jeho informácií 3 kamery, na Poštovej, Turzovej, na rohu Mäsiarskej a Dominikánskeho námestia nefungujú. Opýtal sa, či ten stav stále trvá, alebo či sú už opravené. Z bežných výdavkov bolo vyčlenených asi 2700 eur, ktoré boli na tento účel v rozpočte naplánované, tak či je to už opravené.
	V predkladanom materiáli v bode 4 na záver sa uvádza porovnanie počtu riešených priestupkov jednotlivými útvarmi Mestskej polície a všimol si, že novovzniknuté stanice majú veľmi dobre výsledky, preto sa opýtal, či vedia tieto informácie potvrdiť.
	Za ďalšie uviedol, že v správe chýbajú informácie o kapitálových výdajoch, ktoré sú v rozpočte Mestskej polície viazané napr. na rozvoj informačného systému MEMPHIS, geografického systému Gisplan a pokračovanie projektu MČ Západ bezpečnostnými kamerami.
	V súvislosti uvedeného v materiáli v bode 3.2 ostatné materiálno-technické zabezpečenie Mestskej polície sa opýtal, keďže vedel že sa zakúpili motorové vozidla pre potreby Mestskej polície a či budú riadne označené a nie ako je súčasný stav, kde je jedna Octavia modrej farby, Mercedes bielej farby bez označenia a Fiat Scudo zlatej farby, ktorý si mohli všimnúť aj v televízii pri likvidácií na Demeteri.
	Má informácie, že o tomto porušení zákona bolo mesto upozornené aj listom z prezídia policajného zboru. Opýtal si, či boli prijaté opatrenia a aký je stav v súčasnosti.

S. Kočiš, poslanec MZ – Okrem tejto správy ho skôr zaujímalo aj to, do ktorej nočnej hodiny pracujú jednotlivé stanice Mestskej polície, hlavne stanica Košice Západ a či do budúcna nechystá MP riešiť aj dodržiavanie nočného kľudu. Jeho otázka súvisí aj s uvedenými dátami v predkladanej správe, že za celý polrok bolo riešených 5 priestupkov v jednej kolónke a v druhej 3. Zdá sa mu to dosť málo, alebo mu z toho vychádza, že MP pracuje iba do 10 hodiny večer, pretože včera upozorňoval na rušenie nočného kľudu a po volaní Mestskej polície mu oznámili, aby volal 158, lebo nemajú hliadku. V rámci celého mesta to je bieda a za biedu považuje aj na to upozorňovať, pretože skôr by privítal prevenciu, napr. prechádzať sa pri obchodných domoch, ktoré zatvárajú o 22. hodine a vychádzajúci zamestnanci sú hluční, iní nechávajú vozíky, na ktorých sa vozia ďalší, ktorí opúšťajú pohostinstvá a táto zábava prekvitá hlavne v MČ Západ. Požiadal, aby sa skúsili venovať aj tejto problematike. 

p. Bereš, poslanec MZ – Vystúpil s faktickou poznámkou. V súvislosti s tým, čo hovoril poslanec Kočiš, bude mať interpeláciu na náčelníka MP, aby zriadil 24-hodinovú službu na Terase a zvýšil počet pracovníkov MP.
	Pri predchádzajúcich otázkach zabudol na jednu podstatnú. Aktivity na úseku prevencie kriminality, kde sú prednášky a besedy, medzi nimi aj „Ako a prečo povedať drogám NIE!“ si všimol, že v prvom polroku bolo zrealizovaných 106 prednášok v rozsahu 104 hodín. V rovnakom období za roku 2011 je tu pokles aktivity asi o tretinu. Príslušníci z odboru výkonu služby v hodnotenom období vykonali len dve prednášky. V súvislosti s tým, ho navštívil jeden pán, ktorý organizuje prednášky ohľadne prevencie drogovej kriminality a po pátraní na internete zistil, že je za tým Scientologická cirkev. Bol by rád, keby tieto veci zabezpečovala naša Mestská polícia, ktorá má na to vyškolených ľudí.

p. Halenár, poslanec MZ – Činnosť a najmä úspešnosť Mestskej polície je vidieť hlavne na dodržiavaní mestských zákonov VZN. Policajt č. 039 na telefonát občana, že na sídlisku vyrevujú ľudia pred krčmou mu odpovedal: keďže nie je 22.00, nemôže nič urobiť. Takže sa ani nevedia mestskí policajti dohodnúť, ako budú odpovedať, keď sa niekto bude sťažovať na hluk do 22. hodiny.
	Z VZN č. 78 „Používanie akýchkoľvek zdrojov hluku, prekračujúceho najvyššie prípustné hodnoty pre denný a nočný čas, určené osobitnými predpismi je zakázané.“
	Informoval, že na sídlisku KVP funguje diskotéka Iskra. Po dlhoročných sťažnostiach, petíciách na vyrevovanie v noci o druhej medzi blokmi, samospráva KVP obmedzila prevádzku do 24.00, čo Iskra porušovala a samospráva na to nič. Ako poslanec, to oznámil Mestskej polícii a tá musela privolať Štátnu políciu, pretože podnik Iskra odmietol na výzvu Mestskej polície ukončiť prevádzku o 24.00. O niekoľko mesiacov opäť samospráva povolila prevádzku do druhej v noci a dnes už do tretej. Z toho vidieť, že v tomto meste sa oplatí porušovať obmedzovanie prevádzky vyhlásenej samosprávou a vzdorovať Mestskej polícii. 
	Uviedol, že ráno sú po vyčíňaní pozostatky krvi, rozbité fľaše, zvratky a týždenné správy Mestskej polície na KVP o prevádzke Iskra konštatujú kľud, pretože MP totiž chodí kontrolovať stav 20 a viac minút po ukončení diskotéky, kedy sú všetci porozchádzaní.  
	Spomenul aj povoľovanie prevádzok krčiem na sídliskách aj mimo vnútorných priestorov, ktoré v lete Košičanom prinášajú problémy aj hluk neskoro do noci. Následne, ako poslanci dostávajú správy Mestskej polície o činnosti, na ktorú míňajú ročne 100 mil. korún. V jeho očiach sú to peniaze vyhodené do vzduchu, pretože Mestská polícia nemá autoritu, nevie presadzovať dodržiavanie mestských zákonov, slúži ako odkladisko vyhodených štátnych policajtov.

p. Gamcová, poslankyňa MZ – Požiadala povereného náčelníka MP, aby do úloh na ďalšie obdobie zahrnul aj problém bezdomovcov. Poukazovala a žiadala to už niekoľkokrát v interpeláciách, aby sa pozreli z okna na farnosť sv. Gorazda, kde sa zgrupujú po každej a pred každou bohoslužbou. Myslí si, že je to hanba tohto mesta, že tam otravujú ľudí, ktorí sa na bohoslužbách zúčastňujú a v noci tam vystrájajú. Mestská polícia tam párkrát bola po jej interpelácii, ale tento jav sa vyskytuje dennodenne a myslí si, že sa nejedná len o farnosť sv. Gorazda, ale aj o ďalšie miesta v Košiciach, čo ju dosť mrzí a MP si sa mala zaoberať týmto problémom, aby sa nemuseli hanbiť, ako Európske hlavné mesto kultúry.

p. Jenčová, poslankyňa MZ – Vystúpila s faktickou poznámkou. S tým, o čom hovoril p. Halenár a p. Gamcová sa ako starostka mestskej časti stretáva dennodenne. Problém nie je v MP, ale v zákonoch našej republiky. Ústava každému hovorí, že ma právo podnikať, čiže nie starosta dovoľuje prevádzky a starostovia ani nemôžu zakázať prevádzku. Mestská polícia môže riešiť hluk po ukončení prevádzky. Podobne je to s bezdomovcami a s rôznymi skupinami asociálov, ktorí sa zgrupujú na ulici a pokiaľ nepáchajú trestnú činnosť, bohužiaľ aj MP je bezmocná, pretože oni majú svoje práva a pekne ich policajtom vymenujú.

p. Kažimír, poslanec MZ – Vystúpil s faktickou poznámkou. Reagoval na diskusný príspevok p. Halenára aj vzhľadom k tomu, že týka časti jeho bývalých kolegov. Súhlasil z časti s jeho kritickým pohľadom na prácu MP, ale nerozumel o akých neschopných bývalých policajtov hovoril a opýtal sa, či pozná osobne spomínaných policajtov, keď si dovolil všetkých takto paušalizovať a hodiť do jedného vreca. 

p. Raši, primátor mesta Košice – Upozornil poslanca Halenára, že ak chce hovoriť, musí sa prihlásiť do rozpravy.

p. Grega, poslanec MZ – Uviedol, že od istého času mestské časti nemajú právo k tomu, či v nejakom objekte nejaká prevádzka existovať bude. Najväčšie problémy sú v Starom meste, kde je jedna prevádzka za druhou. Krčmy, diskotéky, pivárne a aj keby chceli, nevedia s tým nič urobiť, t.j. nevedia ani obmedziť otváracie hodiny. Každý starosta by postupoval tak, ako sa má, teda najprv by sa opýtal občana, keď to je v ich bloku, lebo aj také  prípady sú, či súhlasia s prevádzkou. 
	Keďže je to začarovaný kruh, pripravuje jedno riešenie a dúfa, že ho podporia aj ostatní starostovia. Pripravuje otvorený list aj premiérke tohto štátu, aj všetkým predsedom politických strán v parlamente, pretože to nie je len problém mesta Košice, ale aj ostatných miest na Slovensku. Je jasné, že o 22.00 je nočný kľud a malo by to platiť. Lenže vieme, že potom by sme museli mať toľko príslušníkov, žeby na každý podnik bol jeden. Počká, aká bude odozva po tom liste. Myslí si, že v každom prípade by sa to malo riešiť v parlamente a vrátiť späť túto právomoc obciam a mestám. 

p. Halenár, poslanec MZ – Vystúpil s faktickou poznámkou. Dosť zlé sa mu počúva, že aj keby sme chceli, tak sa to nedá. Ak sa dá obmedziť prevádzka a na KVP to bolo, nerozumie tomu, prečo sa nemôže v tomto zakročiť. Následne sa pýtal, prečo MP celkom drzo odpovedá občanom tohto mesta na ich úplne oprávnené žiadosti, že si nemôžu oddýchnuť, pretože ľudia pracujú hocikedy a domov prichádzajú neskoro večer, alebo z nej prichádzajú ráno. A ak všetko čo dokážu je napísať otvorený list premiérke, táto samospráva zlyháva na celej čiare. 

p. Jenčová, poslankyňa MZ – Vystúpila s faktickou poznámkou. Slová adresovala p. Halenárovi a uviedla, že spomínala ústavu, v ktorej je napísané, že každý má slobodné právo podnikať, preto ani starosta nemá právomoc obmedziť akúkoľvek prevádzku na svojom území a takisto to nemôže urobiť ani samospráva. Musí sa zmeniť ústavný zákon.

p. Lazár, námestník primátora mesta Košice – Bol rád, že sa im podarilo otvoriť dve nové stanice, hlavne na problematickom Luníku IX a Nad jazerom. Ako vedenie mesta veľmi pozitívne vnímajú, že sa podarilo zriadiť školiace stredisko a školenie policajtov si budú odteraz zabezpečovať sami, čo na jednej strane zlacnie a na druhej strane sa podarí dostať viac policajtov do terénu, tak ako to prezentovali na začiatku, viac policajtov a menej úradníkov. 
	Zhrnul, že nič nie je ideálne a myslí si, že na základe tejto diskusie si p. náčelník  zoberie za svoje, že netreba stratiť bdelosť, pohotovosť a verí tomu, že v decembri, kedy sa znovu stretnú, budú môcť konštatovať ďalšie pozitívne zmeny, ktoré sa v Mestskej polícii začali diať, dejú sa a budú v takom tempe diať sa aj naďalej. 

p. Raši, primátor mesta Košice – Vyzval náčelníka MP, aby zareagoval na vystúpenia p. poslancov.

p. Bukuš, poverený vedením MsP – Odpovedal na jednotlivé otázky.
	Materiálno-technické zabezpečenie kamerový systém. Áno, majú v pláne 3 kamery ešte domontovať na Košice Západ, lenže za kamerový systém sa doteraz nikto nestaral a z 13 kamier, funguje 12. Na križovatke Svätoplukovej nefunguje, lebo ju vyvrátil vietor. 12 kamier od firmy Eltoda museli odmontovať, čo ale neurobili. Vypísali výberové konanie, alebo už sa to robí a robí sa celkový projekt na kamerový systém, aby sa vybudovalo jedno centrum a budú sledovať aj Šacu, Staré mesto a Západ, nakoľko z 13 kamier, ktoré sú namontované v Starom meste, resp. 12, všetky by museli odmontovať, lebo nespĺňajú podmienky a normu. Sú zavesené na verejnom osvetlení. Tri kamery na Košice Západ budú do konca roka namontované.
	Priestupky na Luníku IX a na Nad jazerom. Sú uvedené iné čísla, ale nevedia s čím porovnávať, lebo minulý rok takéto stanice neboli. Číslo v správe nie je smerodatné. 
	Do MEMPHISU a Gisplanu áno, budú investovať a momentálne je na verejnom obstarávaní kúpa 5 PDA-čka. 
	Motorové vozidlá, že nie sú riadne označené. Áno, auto, ktoré využíva je modrej farby. Nie je jednotný výklad zákona, lebo toto v službe nie je. Zákon hovorí, že keď vykonáva službu. Vozidlo Scudo využívajú na streľby, alebo na väčšie akcie. Biely mercedes neriadi policajt, ale zamestnanec a je to využívane pre celý magistrát. Nevie, ako by vyzeralo, keby presťahovali Archív mesta Košice a veci by ukladali do označeného vozidla. Osobne to prejadnal na prezídiu policajného zboru a nemali k tomu námietky. Vozidlá, ktoré teraz dostali, 5 octávií, budú riadne označené s majákom, s rádiostanicami a až tak pôjdu do služby.
	Do ktorej hodiny sú otvorené stanice Košice Západ a nočný kľud. Stanice MP vo väčšine prípadov slúžia do 21, 22 hodiny. Viac nemôžu a s doterajšími 10 policajtmi na stanici nevie zabezpečiť 24-hodinovú službu, ale na stanici v Starom meste, resp. v Strede sú stále dve motorizované hliadky, ktoré musia reagovať na 159 a slúžia v meste. To, že nereagovali na 159, resp. povedali, aby občan volal 158, to si preverí. Každý hovor je nahrávaný. Ak občan volal na 159, musí to vybaviť mestský policajt.
	Zvýšiť počet mestských policajtov. Áno zvýšili, p. primátor v úvode hovoril, od 1.10. o 35 policajtov, takže aj na tých staniciach, na ktorých bolo doteraz po 10, 11 ľudí, teraz sú po 13, KVP, Jazero a ostatné.
	Slová adresoval p. Halenárovi a uviedol, že si preverí, čo to je za policajt 039.
	Nočný kľud riešia všade.

p. Raši, primátor mesta Košice – Upozornil p. Halenára, ak sa chce prihlásiť do rozpravy, aby tak urobil, aby nekomentoval ľudí mimo jeho aktívneho prihlásenia.
	Ukončil rozpravu a dal slovo návrhovej komisii, aby predniesla návrh na uznesenie. 
	Opätovne upozornil p. Halenára na rokovací poriadok.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. z) a § 21 ods. 3 Štatútu mesta Košice berie na vedomie Správu náčelníka Mestskej polície Košice o činnosti MsP Košice od 1.1.2011 do 30.6.2011.

Hlasovanie č. 8 – 	za: 39, proti: 1, zdržali sa: 7

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 5
Monitorovacia správa programového rozpočtu mesta Košice k 30.6.2011

p. Raši, primátor mesta Košice – Požiadal riaditeľa magistrátu, aby stručne túto správu uviedol.

p. Lazúr, riaditeľ MMK – Mesto v zmysle svojej povinnosti raz za polroka informuje mestské zastupiteľstvo o plnení programového rozpočtu a predkladá monitorovaciu správu k 30.6.2011.
	V správe uvedené čísla v percentách pri celkových príjmoch a plnenie bežných, kapitálových príjmov vyzerá vysoko optimisticky. Avšak, ak by sa išlo do hĺbky, tak z kapitálových príjmov vo výške 9 mil. 80 tis. eur bol poskytnutý nenávratný finančný príspevok na modernizáciu autobusov vo výške 8 mil. 840 tis. eur, čo išlo okamžite na splátku úveru a do konca roka očakávajú už len drobné čiastky plnenia. 
	Bežné príjmy, ktoré boli plnené na 50,6 % majú nasledovnú štruktúru. Plnenie vlastných príjmov na 48,7 % a plnenie grantov a transferov na 58,5 %. Jasne tu vidia, ktorá čiastka je prekročená. Tieto granty a transfery sú poskytnuté a okamžite rozpustené, pretože ide o účelové prostriedky na konkrétne akcie. 
	Pre nich sú dôležité vlastné príjmy, ktoré sú základom pre financovanie originálnych kompetencií mesta. Ich výška 46 mil. 511 tis. eur a plnenie na 48,7 % znamená výpadok vo výške 1 mil. 272 tis. eur. Vlastné príjmy sa skladajú z daňových príjmov, kde je plnenie 42 mil. 302 tis. eur plnenie na 49,6 % a nedaňových príjmov 4 mil. 479 tis. eur je plnenie na 41,4 %.
	Hlavný výpadok je na podielovej dani, kde je plnenie na 45,9 %, čo je časový výpadok zhruba 2 mil. eur.
	Zdôraznil, že mestským častiam išli podielové dane v plánovanej výške, čiže sú podstatne vyššie plnené a pritom podielové dane boli z pohľadu rozpočtu nastavené podľa odporúčania ZMOS-u, teda pod úrovňou rozpočtu ministerstvá financií pre rok 2011.
	V príjmoch z vlastníctva bolo pri sume 2 mil. 139 tis. eur plnenie na 41,4 %. Je to daň z príjmu z prenájmov a je povinná od 1.1.2011 a zároveň nízke zhodnocovanie školského majetku. 
Po zhrnutí finančné plnenie rozpočtu má negatívny vývoj, keď si ešte prirátajú zostatky záväzkov k 31.12.2010, tak po roku sa pohybovali v zadlženosti po lehote splatnosti nad úrovňou  medzi 4,5 a 5 mil. eur.
	Programové plnenie bolo detailne rozvedené vo výdavkovej časti podľa jednotlivých programov od 1 do 10 a súčasťou správy bol aj súčasný stav pohľadávok, záväzkov, úverov a finančných výpomoci. 

p. Raši, primátor mesta Košice – Otvoril rozpravu.

p. Rusnák, poslanec MZ – Tak, ako povedal p. riaditeľ, čerpanie rozpočtu je primerané časovému obdobiu, to znamená 50 %. Preto ho zaráža nízke plnenie výdavkov rozpočtu, zvlášť v Programe 6 Bezpečnosť, kde je plnenie na 33 % a plnenie na verejnom osvetlení na 19 %. Zaujímalo ho prečo je na tomto programe také nízke plnenie, keď veľmi dobre vedia, aká je bezpečnosť v meste.
	Poprosil o písomnú informáciu o stave finančných prostriedkov na účtoch mesta Košice, keďže to nebolo v správe zverejnené.

p. Kasterko, poslanec MZ – Informoval sa o Programe 7 Služby občanom, Podprogram 6 Mestské časti, že na základe čoho MČ Košice – Košická Nová Ves dostala dotáciu vo výške 33 tis. eur na dokončenie výstavby chodníka na Herlianskej ulici a aký kľúč je potrebný na to, aby aj iné mestské časti v Košiciach dostali kapitálovú dotáciu na realizáciu svojich projektov.
	Ak by porovnali mestské časti v Košiciach, tak MČ Košice - Ťahanovce nemá na niektorých častiach dokončenú infraštruktúru.
	Položil otázku, či by to nemalo byť tak, že rozdiely medzi mestskými časťami by mali byť vyrovnané, alebo či je to o tom, aké politické tričko nosí ten, ktorý starosta. Myslí si, že aj občania MČ Ťahanovce majú nárok na kvalitné chodníky, atď., pretože platia rovnaké dane.

p. Petrenka, poslanec MZ – Reagoval na predrečníka a uviedol, že vedia o tom, že v minulom volebnom období, kedy bol vo vedení primátor Knapík plus celé zastupiteľstvo, ktoré v tom čase fungovalo, t.j. obdobie rokov 2006-2010, MČ Košická Nová Ves žiadala od roku 2007, aby bola zabezpečená výstavba vyššie spomenutého chodníka popri štátnej ceste I/50. 
	Napriek prijatým uzneseniam mesto nekonalo, iniciatívy sa chytila MČ a zabezpečila na vlastné náklady majetko-právne vysporiadanie pozemkov, spracovanie projektovej dokumentácie, verejné obstarávanie. Na základe týchto aktivít bola výstavba chodníka zaradená do plánov kapitálových výdavkov mesta Košice. Všetky materiály sú k dispozícií a uviedol, že nebola tam žiadna tlačenica, tak ako to bolo v predchádzajúcom období a všetci, čo tu sedia z toho obdobia si pamätajú, že to museli riešiť formou petície, preto ho urážajú slová, ktoré použil predrečník.

p. Kasterko, poslanec MZ – Vystúpil s faktickou poznámkou. Bolo dobrým pravidlom, že keď boli kapitálové výdavky, tak mestské časti dostali vždy rovnako, tak ako sa dohodli na Rade starostov. Dnes, čo predloží Rada starostov, všetko je zmietnuté zo stola. Túto skutočnosť zistil a vidí, že tieto finančné prostriedky sú dané tak, ako sú dané.

p. Lazúr, riaditeľ MMK – Čo sa týka Programu 6 Bezpečnosť – osvetlenie, sú dva faktory, prečo je také nízke plnenie.
	Prvý  faktor je medziročná vyššia ročná úspora elektrickej energie oproti roku 2010, teda menej platíme firme Eltodo.
	Druhá vec je, že voči firme Eltodo sú v omeškaní platenia minimálne dva mesiace. Pokiaľ dôjde k dorovnaniu platieb, bude aj čerpane vyššie.

p. Raši, primátor mesta Košice – Ukončil rozpravu. Slová adresoval poslancovi Kasterkovi, že nevie, ako to bolo prideľované v uplynulých štyroch rokoch, ale dá urobiť analýzu prideľovania finančných prostriedkov, aj dodatočného prideľovania na jednotlivé mestské časti, aby zistili, či to bolo robené stranícky, alebo všetkým rovnako, ale pokiaľ myslel na MČ Ťahanovce tá dostala 33 tis. eur a čo sa týka obce Ťahanovce, je pripravené prefinancovanie Jazvečej ulice. Pokiaľ myslel to, bude to pripravené a v nejakej miere schválené. V každom prípade dá zistiť, ako to bolo v minulosti prideľované.
	Dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. c) Štatútu mesta Košice berie na vedomie Monitorovaciu správu programového rozpočtu mesta Košice k 30.6.2011.

Hlasovanie č. 9 -	za: 44, proti: 0, zdržali sa: 5

p. Raši, primátor mesta Košice – Skonštatoval, že uznesenie bolo schválené.
	Na žiadosť predsedu Rady starostov vyhlásil krátku prestávku.
-  -  -

Bod č. 6
Návrh na 1. zmenu programového rozpočtu mesta Košice na rok 2011

p. Raši, primátor mesta Košice – Požiadal riaditeľa magistrátu, aby odôvodnil predkladaný materiál.

p. Lazúr, riaditeľ MMK – Návrh na 1. zmenu programového rozpočtu vyplynul zo skutočností známych po uplynutí prvého polroka 2011. Veľmi dobrý prehľad je uvedený v návrhu uznesenia. Uviedol, že základné zmeny sa týkajú v oblasti príjmovej časti, predovšetkým navýšenie poplatkov za uloženie odpadu od U. S. Steelu, kde polročný vývoj je nad úrovňou pôvodného ročného rozpočtu. Išli tam plusom. Ďalej sú tu dôležité granty a transfery, ktoré sa týkajú predovšetkým vzdelávania a ovplyvňujú čiastkou vyše 800 tis. eur. Uvedené mínusové položky zohľadňujú stav ku ½ roku, kde z pohľadu doterajšieho vývoja vedia, že predaj majetku má nepriaznivý vývoj, ktorý očakávajú až do konca roka.
	Bežné príjmy sú zároveň rozpustené do výdavkovej časti, v ktorej sú rozhodujúce rozdiely, a to oblasť školstva, kde bolo gro grantov a transferov posunuté, plus z bežného rozpočtu bolo pridané na školstvo 250 tis. na riešenie havarijných stavov neprávnych subjektoch v škôlkach, čiastočne v školách. 
	Medzi ďalší program, ktorý bol ovplyvnený zmenou, je prerozdeľovanie prostriedkov v doprave, kde na základe veľkých výdavkov v prvom polroku muselo dôjsť k prerozdeleniu zdrojov na to, aby mali zdroje na zimnú údržbu.
	Čo sa týka bezpečnosti, znižovali náklady na osvetlenie podľa doterajšieho vývoja spotreby elektrickej energie a zároveň sa pridávali prostriedky na Mestskú políciu z pohľadu otvorenia dvoch staníc, ako aj riešenia Programu výchovy nových policajtov. 
	V oblasti euro fondov je dôležité zhodnotiť vývoj vo finančných operáciách, kde je vidieť, že plusom boli vydávané prostriedky na krátkodobé financovanie euro projektov na základných školách, ktoré zdedili z rokov 2008 až 2010 a teraz prebieha ich reálne plnenie. Je to čiastka 5,3 mil. eur.
	Ďalej je to financovanie z pohľadu ďalších investičných projektov z euro fondov, ako je Garbiarska, čistiaca technika, rekultivácia skládky v Myslave, v celkovej čiastke 2,9 mil.
	Ďalšou je čiastka vo výške 362 tis. eur, ktorá slúži na financovanie projektov EHMK, ktoré sú neoprávnené náklady, ktoré vznikajú na začiatku, aby sa mohli projekty rozbehnúť. 
	Uvedené zostatky prostriedkov z predchádzajúceho roka vo výške 2 mil., to je zohľadnenie toho, že od októbra 2010 boli blokované prostriedky na bežnom účte z pohľadu exekúcie firmy DAJAL, ktoré boli v prvom polroku odpísané a museli to zohľadniť v rozpočte. 

p. Raši, primátor mesta Košice – Otvoril rozpravu.

p. Kažimír, poslanec MZ – Upozornil na chybu v textovej časti návrhu, kde spracovateľom asi ušlo, že Program 7 sa volá Služby obyvateľstvu a nie ako je uvedené Plánovanie, manažment a kontrola, lebo tak sa volá Program 8.
	Predložil pozmeňujúci návrh, aby v Programe 4 Školstvo A v položke 09.1.1.1 materské školy, školské jedálne pri MŠ sa zobralo 30 tis.. Z položky 09.1.2.1 základné školy, školský klub, školské jedálne pri ZŠ zobralo 57 tis.. Tieto sumy dať neštátnym zariadeniam vo výške plus 87 tis. eur. 
	K tomuto návrhu ho viedlo to, že rozprával s niektorými zriaďovateľmi, zástupcami neštátnych zariadení ak situácia je taká vážna, aká je a čísla, ktoré k dispozícií má, verí, že sú pravdivé, dochádza k porušeniu zákona 596 z roku 2003 v tom znení, že obec by mala prispievať na financovanie vo výške 88 % každému zriaďovateľovi, to znamená počet detí. Z toho mu vychádza, že v roku 2011 financovanie materských a základných škôl bolo v absolútnych číslach znížené oproti roku 2010. Aj neštátne subjekty sú financované zníženými čiastkami a tieto nepostačujú ani na základný chod a riadnu prevádzku. Niektorým z nich hrozí zrušenie a podľa vyjadrenia niektorých zriaďovateľov, november – december môže byť kritický a môže dôjsť k tomu, že budú musieť prepúšťať, alebo zatvárať.	
	Návrh odovzdal návrhovej komisii.

p. Kavečanská, vedúca referátu školstva MMK – Mrzí ju, ale taká náročná ťažká situácia je aj v štátnych školách, teda všeobecná.  Táto nepriaznivá finančná situácia je od začiatku roka 2011 a v tomto prípade bolo mesto nútené prijať rozpočet znížený približne o 6 %. 
	Ohľadne rozpočtu pre neštátne školy a školské zariadenia, bola striktne dodržaná zákonom stanovená výška dotácia najmenej vo výške 88 % zo sumy určenej na mzdy a prevádzku na žiaka a dieťa. Táto situácia je nelichotivá tak pre neštátne, ako aj štátne MŠ. 

p. Raši, primátor mesta Košice – Samozrejme každý, či skupina štátnych, alebo skupina neštátnych je v ťažkej finančnej situácii. Pred komunálnymi voľbami deklaroval, že financovanie by malo byť čo najspravodlivejšie a vtedy to bola akcia organizovaná neštátnymi školami.
	Keď ste si všimli pri Monitorovacej správe programového rozpočtu, z hľadiska štátnych škôl sú v tak kritickej situácii, myslí si, že presun finančných prostriedkov v tejto dobe pre neho nepredstaviteľné, lebo jeho výsledkom bude zavretie niektorej z mestských škôl.
	Bohužiaľ, rozpočet sa neplní ani tak pesimisticky, ako si ho schválili. Skonštatoval, že rozhodnutie je na poslancoch.

p. Berberich, poslanec MZ – Vystúpil s faktickou poznámkou a uviedol, že podporuje návrh poslanca Kažimíra, pretože situácia je taká, ako to počuli. Dôkazom toho, že to nie je ružové, je aj prítomnosť zriaďovateľov v rokovacej sále, ktorých sa návrh dotýka. To, že primátor pred voľbami hovoril, aby financovanie bolo spravodlivé, tak týmto návrhom to možno nebude až také spravodlivé, keďže sa niekomu musí zobrať, ale ide tu o prežitie. Preto vyzval kolegov, aby podporili návrh, aby bola zachovaná rovnosť príležitostí, pretože momentálne zákon túto rovnosť nezaručuje.

p. Petrvalský, poslanec MZ - Vystúpil s faktickou poznámkou a opýtal sa, či si pamätajú keď zostavovali rozpočet na tento rok a manažérsky škrtli 2 mil. eur. Osobne si myslí, že sa im to začína vypomsťovať a čím ďalej, tým väčšie problémy budú tieto zariadenia mať. 
	Ak by sa mal vyjadriť k návrhu, ktorý tu je, nemá s ním problém, vie ho podporiť, ale základná chyba sa stala tá, že školstvo bolo veľmi poddimenzované.

p. Raši, primátor mesta Košice – Neškrtlo sa to manažérsky, ale preto, že tie prostriedky neboli a ako vidia, ani nie sú fyzicky na účtoch. Bol to výsledok hospodárenia predchádzajúceho vedenia. Oni tieto prostriedky na žiaden účet neuložili, kde by doteraz stály.

p. Halenár, poslanec MZ – Vzhľadom na to, čo tu už odznelo, o to viac vystupuje do popredia nejaké poslovenčenie, alebo tak nejako zrozumiteľne vysvetliť súdnu exekúciu, kde sa jedná o 2 mil. eur. Pretože ak sa tu bavia o desiatkach tisíc a nespomenú, prečo z účtu odišlo 2 mil. eur, tak je to značne nespravodlivé, nielen voči školstvu. Vysvetlenie, ktoré je v dôvodovej správe uvedené, môže byť právne v poriadku, ale treba na to hlbšie znalosti, aby to niekto pochopil. Zrozumiteľne dať do zápisnice, ktokoľvek bude čítať zápisnicu z webu, aby mu bolo jasné, že prečo vlastne z účtu mesta muselo odísť 2 mil. 50 tis. eur.

p. Sekáč, poslanec MZ – Uviedol, že súhlasí s tým, aby finančné prostriedky boli navýšené ako pre štátne, tak pre neštátne školské zariadenia. Nesúhlasí s tým, aby finančné prostriedky išli zo štátnych do neštátnych zariadení, pretože kto navštívil jedálne a kuchyne v štátnych školských zariadeniach by videl, v akom katastrofálnom stave sa nachádzajú. Rodinný príslušníci a samotní zamestnanci ich na vlastné náklady opravujú, prerábajú a dávajú do poriadku. 
	Ešte raz zopakoval, že nesúhlasí, aby sa finančné prostriedky presúvali zo štátnych do neštátnych zariadení. Súhlasí, aby sa obidvom navýšilo, ale odkiaľ, to už je otázka pre všetkých.

p. Dečo, poslanec MZ – Slová adresoval p. primátorovi a uviedol, že rok po voľbách nie je na mieste sa vyhovárať na nejaké hospodárenie predošlého zastupiteľstva a primátora, zvlášť, keď to ani nie je pravda. Ako prevádzkovateľ neštátneho zariadenia viac ako 10 rokov môže povedať, že tieto neštátne zariadenia majú už zo zákona diskriminačný štart, preto si myslí, že oni, ktorí hovoria o zdravom meste Košice, by mali tieto zdravé podmienky vytvárať aj v legislatíve aj vo financovaní. Je za to, aby sa do budúcna hľadali prostriedky, viac prostriedkov aj pre štátne školstvo, ale v tejto chvíli aby išli aspoň čiastočne narovnať diskrimináciu, ktorú v značnej miere nespôsobilo mesto, ale pri samotnom zostavovaní rozpočtu tomu prispeli a teraz majú šancu to aspoň trochu narovnať. Podporuje tento návrh.

p. Raši, primátor mesta Košice – Slová adresoval poslancovi Dečovi a uviedol, že si ho váži, nakoľko ho roky pozná, ako manažéra z praxe. Neprešiel rok, ale o dva dni bude 9 mesiacov, čo došlo k výmene a sám vie, keď sa zostavoval rozpočet, v akom rozpočte toto mesto bolo. Rozpočet zostavili len z peňazí, aké mali a bolo ich kriticky málo, preto aj na začiatku schvaľovali kontokorent, nakoľko nemali prevádzkový cash. Výsledok rozpočtu je výsledkom predchádzajúceho hospodárenia.

S. Kočiš, poslanec MZ - Vystúpil s faktickou poznámkou. Ďalšie 2 mil. eur sú blokované v Dopravnom podniku a tiež si nemyslí, že je to výsledkom hospodárenia 9 mesiacov tohto zastupiteľstva. To len pre obraz, že niekto sa tu odvoláva, že predošlé atď. Majú tu viac nášľapných mín a nemyslí si, že je rozumné diskrimináciu vyrovnávať tým, že jedným zoberiem v tom istom prostredí a dám druhým. Nesúhlasí s tým, že sa zoberie predškolským a školským štátnym zariadeniam, pretože dlhodobo tam nedávali nič a ešte aj idú brať. Je v obraze, pretože jeho dcéra navštevovala a navštevuje také to zariadenie a sám sa chystá na brigádu, kde budú maľovať, robiť zámočnícke práce, možno o chvíľu nosiť vlastný nábytok.

p. Gamcová, poslankyňa MZ – Rada by sa vyjadrila k dvom veciam, ktoré sa týkajú služieb občanom, ktoré by mali mať v tomto meste prioritu a určite je v tom aj školstvo. Uviedla príklad. Hľadala jedno miesto v škôlke k 1. septembru tohto roku a nezohnala jedno jediné voľné miesto. V cirkevnej škôlke na Moyzesovej jej sľúbili, že možno keď niekto nenastúpi, tak sa jedno miesto nájde. Vie ako sa tvorí rozpočet. Rozpočet je viazaný na 15. september, kedy sa eviduje počet detí, atď. Toto je ale dlhodobejší problém, že naše školstvo nie je dofinancované rovnako štátne aj neštátne. Predložený návrh neberie financie štátnym školám, ale berú sa z položky mestské časti, preto by mali zvážiť, či tento návrh by nepomohol týmto škôlkam. Naozaj je to vážne, keď tu sedia a majú pred sebou transparenty a asi si tie čísla nevymysleli. A ak to plnenie nie je také, aké podľa zákona má byť, tak zase tu môže hroziť prokurátorský podnet, čo si myslí, že si nikto nepraje z nich. 
	Druhá vec o ktorej chce hovoriť je služba občanom – opatrovateľská služba. Možno nie každý poslanec vie, ale Grekokatolická charita oznámila, že od 1. januára prestáva poskytovať sociálne služby v meste Košice. Považuje to za vážny dôkaz toho, že tieto služby nie sú dofinancované. V dôvodovej správe si prečítala, že mesto Košice dostalo transfer na sociálne služby v súlade so zákon. Pokiaľ vie, 170 mil. nie je účelovo viazané na sociálne služby. V tejto súvislosti chcela počuť, že 87 tis. eur, ktoré sa berú na opatrovateľskú službu neverejným subjektom bude dofinancované z tohto transferu. Požiadala primátora a riaditeľa MMK, aby to mala aj na papieri, pretože pokiaľ tieto finančné prostriedky neverejný poskytovatelia nedostanú, stane sa to, že 1. októbra sa prestane poskytovať opatrovateľská služba v meste Košice nie malému počtu obyvateľov, ktorí tu nemôžu sedieť, pretože sú na posteliach a sú odkázaní na našu pomoc. Pán námestník a p. námestníčka vedia o čom hovorí, pretože všetci neverejní poskytovatelia sa s nimi stretli. Myslí si, že nie je správne, že tieto finančné prostriedky sa berú. 
	Dodala, ak dostane odpoveď že áno, nebude predkladať návrh na uznesenie, pokiaľ nie, bude musieť dať návrh na zmenu. 

p. Raši, primátor mesta Košice – Vie o stretnutí a o jeho výsledkoch. Dodal, že slovo p. Dudovej dá až po faktickej poznámke poslanca Kažimíra.

p. Kažimír, poslanec MZ - Vystúpil s faktickou poznámkou. Uviedol, že p. Gamcová vychádzala z návrhu, ktorý poslal dnes ráno niektorým poslancom, aby vedel ich reakciu. Jeho pôvodný návrh bol, zobrať financie z transferu pre mestské časti, kde bolo 400 tis. eur, ktoré neboli rozdelené a myslel, že to bude najmenej bolieť. Ráno si vypočul názory, že to bude lepšie z tejto kapitoly. Ak sa nájdu peniaze z hociktorej kapitoly bude len rád.

p. Raši, primátor mesta Košice – Zopakoval, že návrh p. poslanca Kažimíra je ten, že sa presúvajú dané prostriedky zo štátnych škôl a škôlok na neštátne.

p. Dudová, vedúca referátu sociálnych vecí MMK – Došlo tu k nejakému nedorozumeniu, pretože dotácia, ktorá dochádza do mesta nie je účelová dotácia, ale neznamená to, že ju celú nevracajú do sociálnych služieb. Tých 750 tis. v položke je dotácia vypočítaná ako refundácia nákladov za poskytované sociálne služby v minulom roku. Ide celá do sociálnych služieb a nekráti sa. To čo zostáva na položkách predstavuje dofinancovanie služieb z rozpočtu mesta. Celá dotácia naozaj zostáva a tých 170 tis. zostáva v sociálnych službách. 
	Na opatrovateľskú službu v reáli oproti tomu, jak bol rozpočet schválený, krátenie prostriedkov nebude je to plus 63 tis., keďže došla dotácia 31. mája na účet.

p. Raši, primátor mesta Košice – Opýtal sa, že či Gréckokatolícka charita nezatvorí.

p. Dudová, vedúca referátu sociálnych vecí MMK – Je pravda, že Gréckokatolícka charita oznámila, že končí, ale nemá to súvis s touto dotáciou, pretože peniaze, tak ako boli schválené pôjdu do opatrovateľskej služby a plus čo zostane na položke, tých 63 tis. po krátení, to je rozvoj. 

p. Raši, primátor mesta Košice – Aby to bolo všetkým jasné, opýtal sa, či dostanú prostriedky tak, ako ich mali schválené, minimálne v tom objeme.

p. Dudová, vedúca referátu sociálnych vecí MMK – Tak, ako sú zazmluvnené.

p. Bereš, poslanec MZ – Vystúpil s faktickou poznámkou. Chcel zdôrazniť, že stále sa tu bavia štátne, neštátne a myslí si, že toto delenie pri tomto návrhu nie je podstatné, je to aj na transparente, lebo tie neštátne zariadenia sa venujú takisto deťom z tohto mesta, starajú sa o deti rodičov z tohto mesta a títo rodičia prispievajú štátu svojimi daňami, ktoré idú naspäť vo forme podielových daní a v podstate aj z týchto daní by malo mať mesto povinnosť, keďže sa starajú o deti občanov tohto mesta, podporiť ich a pomôcť im.

p. Raši, primátor mesta Košice – Je to presne tak, ako bolo povedané poslancom Berešom, akurát, v tom prípade, keďže nerozdeľujú, jedným berú a druhým dávajú. V tomto prípade niekto na tom získa a niekto stratí.

p. Dečo, poslanec MZ - Vystúpil s faktickou poznámkou. Chcel reagovať na slová p. Dudovej. Je pravda, že suma na opatrovateľskú službu sa znižovať nebude, ale v tomto meste nie sú len poskytovatelia, ktorých mala na mysli, ale sú tu medzi nimi aj poskytovatelia, ktorí museli kvôli nedostatku finančných prostriedkov túto službu ukončiť a okrem Gréckokatolíckej charity vie o ďalších, ktorí túto službu budú rušiť. 
	Je to na nich, či nechajú likvidovať niektoré subjekty poskytujúce sociálnu službu. Hovorí o sociálnej službe, ktorú ako štatutár jednej neziskovej organizácie prevádzkoval 14 rokov a môže povedať, že je to pre neho veľmi úsmevné, nakoľko mnohí kolegovia z bývalého, dokonca aj zo súčasného zastupiteľstva prídu za ním, aby im zohnal opatrovateľku.

p. Raši, primátor mesta Košice – Slovo p. Dudovej dá až po prihlásených rečníkoch do rozpravy, pretože aj jeho by celkom zaujímalo, prečo keď sa ide podľa schváleného rozpočtu, niektorí z poskytovateľov, ktorí majú peniaze schválené, idú rušiť svoje zariadenia.

p. Süli, poslanec MZ – Zase je tu jedna principiálna otázka. V meste majú štátne zariadenie materské školy, privátne a cirkevné. Rozdeľme ich a nazvime ich pravým menom, avšak prehľad majú o mestských školách, ako ich financujú o výdavkoch v rozpočte, ale v ostatných už to tak nie je. Ak sa má rozhodnúť a zahlasovať za financovanie štátnych, neštátnych a cirkevných materských školách, potreboval by k tomu jeden rozpis financovania. Všetkých zriaďovateľov zariadení prítomných v sále sa opýtal, či sú ochotní zverejniť na internete komplet rozpočet s tým, koľko pýtajú od rodičov peniaze za to, že majú dieťa v ich zariadení. 
Skonštatoval, že demografická krivka je pozitívna čo je dobré a v tomto meste je momentálne nedostatok miest v MŠ, čo ho veľmi teší. Onoho času museli škôlku na Tatranskej ulici 10 pre neobsadenosť zatvoriť a teraz je to privátna škôlka, lebo sme boli nútení to predať, alebo sprivatizovať, nevie ako sa toto stalo. Bol to mestský majetok. 
	Poprosil, keď sú spravodlivo rozhodnúť voči všetkým deťom a rodičom, prevádzkovateľom, aby vyššie spomínaný prehľad bol spracovaný a daný minimálne poslancom tohto mesta, aby potom nemali výčitky svedomia, ako hlasovali len preto, lebo nemali dostatok informácií.

p. Raši, primátor mesta Košice – Možno vyzvať neverejných poskytovateľov keď sú ochotní, aby zverejnili aj platy, vrátene toho, koľko prispievajú rodičia.

p. Gamcová, poslankyňa MZ – Vystúpila s faktickou poznámkou. Nakoľko sa dlhé roky zaoberá oblasťou školstva, odpovie poslancovi Sülimu, že poplatky rodičov v cirkevných školách sú často krát nižšie, ako v štátnych, pretože sú tam deti z viacdetných rodín, ktoré sú na hranici životného minima. Myslí si, žiadne cirkevné zariadenia nebudú mať problém tieto poplatky zverejniť. K dispozícií ich má aj ona.
	Ohľadne odpovede p. Dudovej uviedla, že ona to pochopila, ale možno nie všetci poslanci o čo tu ide. Je pravdou, že finančné prostriedky na opatrovateľskú službu sú v rovnakej výške, ako boli zazmluvnené. Problém je v tom, že mesto Košice v tomto roku vydalo možno o 50 % viac rozhodnutí na opatrovateľskú službu, ako bolo minulý rok, pričom rozhodnutia nie sú podložené finančnými prostriedkami. Jednoducho povedané, všetky neverejné subjekty a môžu to potvrdiť aj mestské časti, už dávno vyčerpali počet zazmluvnených hodín, ktoré mesto dalo. To znamená, že od 1. októbra Gréckokatolícka charita prestáva poskytovať svojim klientom opatrovateľskú službu. Opýtala sa, či ich to nezaujíma a uviedla, že nie je to také jednoduché. Navyše opatrovateľky musia dostať výpovedné lehoty, tie sú viazané na zákonník práce, na vyplatenie odstupného, atď. 
	1. novembra nastane kritická situácia, keď bude dávno vyčerpaný finančný prostriedok za celý rok pre všetky subjekty. Tieto peniaze sú viazané účelovo na mzdy opatrovateliek.
	Opýtala sa, či opatrovateľka nemá nárok na svoju mzdu, keď si odpracuje daný počet hodín, často krát u ľudí, kde treba robiť tie najšpinavšie práce.
	Skonštatovala, že nie je pravda, čo bolo povedané, alebo je to len taká polopravda, že finančné prostriedky sú v rovnakej výške ako minulý rok, pretože ich rozhodnutia z mesta, ktoré vydajú na základe zákona, nie sú kryté finančnými prostriedkami a všetky neverejné subjekty budú mať vážny problém s nedoplatkami v poisťovniach.

p. Raši, primátor mesta Košice – Vyzval p. Dudovú, aby po polopravde, uviedla celú pravdu, nakoľko je to veľmi vážna téma.

p. Dudová, vedúca referátu sociálnych vecí MMK – Celá pravda je taká, že na začiatku bol schválený rozpočet na úrovni predchádzajúceho kalendárneho roka. Hovoriť bude len o neverejných poskytovateľoch a nebude hovoriť o sociálnych službách, ktoré poskytuje mesto, pretože tie sú plne kryté z rozpočtu mesta. Opatrovateľská služba, ktoré poskytujú mestské časti je plne krytá z rozpočtu mesta. Je tam 800 tis. eur schválených. Zmluvy, ktoré boli podpísané s neverejnými poskytovateľmi k dnešnému dňu sú na 98 tis. hodín opatrovateľskej služby, čo je nárast o nejakých 15 %, ako bolo v minulom kalendárnom roku, ale len za druhý polrok. Za celý rok to je 7,5 %. 
	Je pravdou, že dopyt po opatrovateľskej služby narastá, pretože mesto starne. Je ale potrebné povedať, že to, čo vidia, čo zostáva na položkách z nášho rozpočtu, to je dofinancovanie toho, čo mestu refundovali náklady za poskytovanie opatrovateľskej služby minulého roku. Bude hovoriť, že áno, je to plus 63 tis. oproti predchádzajúcemu kalendárnemu roku. Otázka je, či je to postačujúce, ale rozpočet ich v tomto roku asi ďalej nepustí.

p. Raši, primátor mesta Košice – Opýtal sa, či je na to vyčlenených plus 63 tis. eur oproti minulého roku.

p. Dudová, vedúca referátu sociálnych vecí MMK – Áno. Ak sa pozrú do rozpočtu, je tam jedna položka Sociálne služby financované z dotácie štátu, to je úroveň minulého roku, pretože to je refundácia nákladov za sociálne služby. Posledná refundácia na účet mesta došla 31. mája a je tam 750 tis. eur. Všetko čo je na položkách mesta, je nárast. Je nárast, ale v meste je 40 % dôchodcov. Je potrebné vedieť aj čo hovorí zákon o sociálnych službách. Áno, aj to je pravdou, že mesto vydáva rozhodnutí viac, ako poskytuje opatrovateľskej služby, ale konanie je dvojstupňové. Jedná vec je správne konanie, rozhodnutie vydať musia a druhá vec je zabezpečovanie sociálnej služby, tam si občan dáva druhú žiadosť. Rozhodnutie vydáva mesto, ale niektorý občan si žiadosť  na zabezpečovanie sociálnej služby dá, a niektorý si nedá.
	Čo sa týka opatrovateľskej služby, spravidla si tú žiadosť dávajú.

p. Petrvalský, poslanec MZ – Povedal jednu vec, že zase vybiehajú rôzne zmätené reakcie jednotlivých poslancov z jedného jediného dôvodu. Tento materiál neprešiel ani komisiou školstva, ani finančnou komisiou. Bol by veľmi rád, keby takýto vážny materiál predložil niekto riadnym legislatívnym procesom, aby sa s ním mohli všetci oboznámiť a mohli zaujať normálne stanovisko poslanca s tým, že budú mať v rukách podklady z odborných aparátov a následne sa bude rozhodovať. Teraz sa vyťahujú argumenty a chápe, že každý má pravdu, každý chce len dobre, chápe aj to, že nie sú peniaze. V takej situácii je veľmi ťažké sa kvalitne rozhodnúť.

p. Raši, primátor mesta Košice – V súvislosti aj s posledným bodom, ktorý budú v závere prerokovávať, tiež si myslí, že financovanie akejkoľvek položky mesta, je zásadným rozhodnutím a v konečnom dôsledku zodpovednosť preberajú poslanci, aj pred sebou aj pred ostatnými. Myslí si, že najmä na finančné operácie a zmeny potrebujú viac času, čiže je to výzva pre každého poslanca, ktorý dáva pozmeňujúci materiál.

p. Lazár, námestník primátora mesta Košice – Uviedol, že sa uskutočnilo stretnutie so všetkými piatimi neverejnými subjektmi. Svoj pocit zo stretnutia a na čom sa všetci zhodli bolo, že všetci by chceli, aby toho bolo viac, aby služby sa zabezpečovali aj do budúcna. Mesto má nejaké možnosti. Rozhodujúca časť finančných prostriedkov je krytá z rozpočtu štátu, je to len transfer. Zástupcovia poskytovateľov ich na rokovaní informovali, že rokovali, nechcel uviesť konkrétne s ktorým predsedom koaličnej strany, ktorý informoval, že áno, vie sa o tom, všetci o tom vieme, že je to treba, ale momentálne nie je na to priestor. Sám im dal radu, že viac, ako vypisovanie listov, alebo prezentácia názoru je, vyslovene nájsť si jedného, dvoch poslancov v koalícii vo veľkom parlamente a pokiaľ nepovie, že nebude hlasovať, kým mu na to nedajú peniaze, v živote sa na to peniaze nenájdu. V tomto sa aj zhodli.
	Je preto potrebné vidieť aj tie možnosti, pretože gro peňazí ide zo štátu a keďže mesto Košice je špecifické v tom, že stále je to politicky opačne, jednoducho musia tlačiť, nakoľko tie možnosti majú aj oni. Rozpočet mesta má nejaké možnosti, to čo sa dá, na to samozrejme prispeje. Myslí si, že pokiaľ sa niekto z koalície za to rázne nepostaví, tak sa to nepodarí dotiahnuť.
	Čo sa týka škôl, je to pochopiteľne vec zákona, ktorý platí, zákon sa neporušuje, môže sa prispieť viac, keby na to mali. Ale dal do pozornosti, že minister školstva je znovu len z koalície, odkiaľ prichádzajú návrhy, preto musia aj oni doma vo vlastnej kuchyni hľadať spôsob, ako zabezpečiť dofinancovanie.
	Uviedol už len tretí moment, že zdrží sa hlasovania za návrh, ktorý predložil poslanec Kažimír, pretože jeho deti chodia do neštátnej školy.

p. Kažimír, poslanec MZ - Vystúpil s faktickou poznámkou. Poďakoval námestníkovi za smeč a uviedol, že návrh pochádza z dielne nezávislého poslanca, nie je v koalícii.
	Po vypočutí všetkých pripomienok, argumentov uviedol, že má pocit, že návrh nie je pripravený na 100 %, preto sa zdrží hlasovania pri schvaľovaní návrhu rozpočtu, pretože je potrebné ho dopracovať, aby prešiel komisiami, aby kvalifikovane a zodpovedne rozhodli.

p. Raši, primátor mesta Košice – Slová adresoval poslancovi Kažimírovi a uviedol, že p. poslanec Lazár asi myslel, že pre budúcnosť má veľký koaličný potenciál vo veľkej politike. 

p. Berberich, poslanec MZ – Predniesol procedurálny návrh, aby sa vyhlásila prestávka, aby sa našiel iný návrh, ktorý by bol schodnejší.

p. Raši, primátor mesta Košice – Dal hlasovať o procedurálnom návrhu, ktorý predniesol poslanec Berberich, aby sa o rokovaní v tomto bode vyhlásila krátka prestávka.

Hlasovanie č. 10 -	za: 23, proti: 1, zdržali sa: 26

p. Raši, primátor mesta Košice – Skonštatoval, že návrh nebol schválený.
	V rokovaní sa pokračovalo a dal slovo p. Halenárovi.

p. Halenár, poslanec MZ - Vystúpil s faktickou poznámkou a uviedol, že ak dobre pochopil poslankyňu Gamcovú, bavia sa o ľuďoch, ktorí sú skutočne odkázaní na ďalších ľudí v tomto meste. Bude sa rokovať o bode 17, v ktorom poľahky dávajú 300 tis. eur pre zdravých ľudí, do futbalu, do žumpy. 
	Stále ešte nedostal vysvetlenie na 2 mil. eur, prečo odišli z účtu mesta. Ako je možné, že na jednej strane púšťajú 2 mil. eur a na druhej strane nevedia dať pár tisíc eur pre ľudí, ktorí sú naozaj odkázaní. Veľmi zle sa mu o tom hovorilo. Mesto by malo, keď schvaľuje a keď sa niekto kvalifikuje na pomoc mesta, okamžite by mali byť k tomu príslušné peniaze schválené bez toho, aby sa o tom rozprávalo následne na nejakých zmenách rozpočtu.

p. Pajtáš, poslanec MZ – Chcel povedať, že sa v podstate zasekli na rozdelení peňazí pre štátne a neštátne školy, alebo mestské, kde je zriaďovateľom mesto. 
	Vyzval primátora, aby celú záležitosť vyriešil kompromisom, kde by povedali, že argumenty, ktoré dostali vo verbálnej rovine, si mohli overiť aj iným spôsobom, aby odložili návrh kolegu Kažimíra na iné rokovanie a mali možnosť k nahliadnutiu k finančným pomerom ako neštátnych, tak aj súkromných školských zariadeniach. Je ochotný sa k tomu vrátiť aj na mimoriadnom rokovaní.

p. Petrvalský, poslanec MZ - Vystúpil s faktickou poznámkou. Nebolo by od veci, pokiaľ by návrh p. Pajtáša prešiel, nájsť skutočne finančné prostriedky na dofinancovanie neškolských zariadení. Či by to zobrali z marketingu, reklamy, kde sú určité rezervy k EHMK, čo sa nebude v tomto roku realizovať a vedia, že im nejaké peniaze zostanú a vedeli by z týchto položiek to podporiť.
	Poprosil, aby napr. finančné oddelenie sa aktívne zaujímalo o túto záležitosť, aby prišlo s riešením, aby netrhali peniaze mestským častiam, tým už zobrali pri tvorbe rozpočtu, aby nebrali finančné prostriedky zo školstva, lebo je veľmi poddimenzované, čo začína byť vidieť na stave MŠ a ZŠ. Poprosil, aby sa pripravila finančná analýza, kde by sa táto záležitosť dala vyriešiť.

p. Berberich, poslanec MZ - Vystúpil s faktickou poznámkou a uviedol, že mal pripravený ešte jeden návrh, ktorý sa týkal prerozdelenia mestských častí, ale zistil, že by nenašiel podporu, preto ho nebude ani predkladať.

p. Raši, primátor mesta Košice – Ukončil rozpravu a predtým, ako dal hlasovať uviedol, aby si uvedomili, že hovoria o finančných prostriedkoch, ktoré boli poslané za rok 2010 pre tieto zariadenia. Od 1.1.2011 nie je nikde deklarované, že tieto prostriedky budú vôbec dostávať. Je potrebné si uvedomiť, že rok 2011 z hľadiska poskytovania, ktorý mal byť preplatený v roku 2012, je tam nula z návrhu ministerstva financií. Chcel len povedať, že tak dobre, ako toho roku už nebude. Tento rok z ministerstva dostali 470 tis. a pre budúci rok je navrhovaná nula. Hovoril o tom aj s neverejnými subjektmi.
	Skôr ako sa hlasovalo zhrnul, že najprv sa bude hlasovať o pozmeňujúcom návrhu p. Kažimíra, následne o pozmeňujúcom návrhu p. Gamcovej a tak o pôvodnom návrhu  uznesenia. Dal slovo návrhovej komisii.
	
p. Andrejčák, poslanec MZ a člen návrhovej komisie – Prečítal pozmeňujúci návrh na uznesenie, ktorý predložil poslanec Kažimír.
	Mestské zastupiteľstvo v Košiciach v zmysle príslušného ustanovenia Štatútu mesta Košice schvaľuje pozmeňujúci návrh k predloženej 1. zmene programového rozpočtu mesta Košice na rok 2011 nasledovne: Program 4 Školstvo A, položka 09.1.1.1 Materské školy, školské zariadenie pri MŠ mínus 30 tis. eur. Položka 09.1.2.1 Základné školy, školský klub, školské jedálne pri ZŠ mínus 57 tis. eur. Neštátne zariadenia, školstvo D, bežné transfery č. 640 plus 87 tis. eur.

Hlasovanie č. 11 -	za: 16, proti: 1, zdržali sa: 32

p. Raši, primátor mesta Košice – Skonštatoval, že návrh nebol schválený.
	Požiadal návrhovú komisiu, aby predniesla ďalší pozmeňujúci návrh. 

p. Andrejčák, poslanec MZ a člen návrhovej komisie – Prečítal pozmeňujúci návrh na uznesenie, ktorý predložila poslankyňa Gamcová.
	Mestské zastupiteľstvo v Košiciach v zmysle príslušného ustanovenia Štatútu mesta Košice schvaľuje pozmeňujúci návrh k predloženej 1. zmene programového rozpočtu mesta Košice na rok 2011 nasledovne: Výdavková časť – Bežné výdavky, Program 1 Mesto Košice, Podprogram 10.2.0.3 Opatrovateľská služba – neverejní poskytovatelia zostáva v pôvodnom znení plus 87 tis. eur. 

Hlasovanie č. 12 -	za: 21, proti: 0, zdržali sa: 28

p. Raši, primátor mesta Košice – Skonštatoval, že návrh nebol schválený.
	Požiadal návrhovú komisiu, aby predniesla pôvodný návrh na uznesenie.

p. Andrejčák, poslanec MZ a člen návrhovej komisie – Prečítal pôvodný návrh na uznesenie.
	Mestské zastupiteľstvo v Košiciach v zmysle príslušného ustanovenia Štatútu mesta Košice schvaľuje po A) 1. zmenu programového rozpočtu mesta Košice na rok 2011 v zmysle predloženého návrhu, po B) účelové finančné prostriedky na bežné výdavky v celkovej výške 45 000 € pre Mestskú časť Košice – Juh na opravu bazénov na kúpalisku Triton v rámci schváleného Programového rozpočtu mesta Košice na rok 2011 v programe 7 Služby občanom, podprogram 6 Mestské časti.

Hlasovanie č. 13 -	za: 33, proti: 1. zdržali sa: 16

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje
A) 1. zmenu programového rozpočtu mesta Košice na rok 2011
Príjmová časť

Bežné príjmy							                  	+ 1 447 450 €
Daň z nehnuteľností – zo stavieb						-     279 936 €                      
Dane za tovary a služby – za uloženie odpadu				+    850 000 €                 
Príjmy z podnikania a z vlastníctva majetku:
- dividendy                                    		          				+      30 000 €
- z prenajatých budov, objektov a priestorov					-       59 460 €
Iné nedaňové príjmy								+    105 573 €
Granty a transfery:
- granty a sponzorské príspevky – vzdelávanie				+    233 249 €
- transfery zo štátneho rozpočtu – vzdelávanie				+    343 543 €
- transfery zo štátneho rozpočtu – ostatné					+    224 481 €
	        
Kapitálové príjmy							         	-    891 000 €
Príjem z predaja kapitálových aktív			                                	-    550 000 €
Príjem z predaja pozemkov							-    341 000 €

Výdavková časť

Bežné výdavky								+ 2 480 944 €
Program 1:   Mesto rodiny							+      82 481 €
Program 2:   Mesto kultúry							+      20 000 €
Program 3:   Zdravé mesto							-     140 000 €
Program 4:   Školstvo					                               	+    826 792 €
Program 5:   Doprava							        	+      14 500 €
Program 6:   Bezpečnosť							-     188 600 €
Program 7:   Služby občanom						+      33 000 €
Program 9:   Interné služby						       	+ 1 832 771 €

Kapitálové výdavky							       	+ 8 688 897 €
Program 1:   Mesto rodiny							+      72 160 €
Program 2:   Mesto kultúry							+    365 900 €
Program 5:   Doprava								-       18 163 €
Program 6:   Bezpečnosť							+      30 000 €
Program 8:   Plánovanie, manažment a kontrola				+ 8 239 000 €

Finančné operácie

Príjmy									+ 10 613 391 €
1.	Úver 2011 – krátkodobý na predfinancovanie investičných projektov z fondov EÚ 
+   5 314 000 €
2.	Úver 2011 – dlhodobý na spolufinancovanie investičných projektov z fondov EÚ
+   2 925 000 €
3.	Úver 2011 – dlhodobý na spolufinancovanie projektov EHMK INTERFACE 2013 
+      362 900 €
4.	Zostatky prostriedkov z predchádzajúceho roka 			+   2 011 491 €

B)	účelové finančné prostriedky na bežné výdavky v celkovej výške 45 000 € pre Mestskú časť Košice – Juh na opravu bazénov na kúpalisku Triton v rámci schváleného Programového rozpočtu mesta Košice na rok 2011 v programe 7 Služby občanom, podprogram 6 Mestské časti.
-  -  -

Bod č. 7
Reštrukturalizácia a prefinancovanie úveru poskytnutého pre Mesto Košice Ministerstvom financií SR

p. Raši, primátor mesta Košice – Dal slovo námestníkovi primátora, aby uviedol materiál.

p. Lazár, námestník primátora mesta Košice – V prvom rade je potrebné uviesť, že neide o žiadne navýšenie úverového zaťaženia mesta, iba sa mení úver za úver. Svojho času mesto čerpalo úver vo výške pol miliardy slovenských korún, ktoré bolo založené rozvodmi, ktoré patria mestu a ktoré spravuje Tepelného hospodárstvo. Vzhľadom na skutočnosť, že sa plánuje privatizácia Teplárne Košice a vzhľadom k tomu, že sú určité indície, alebo by mohla nastať situácia, že v rámci privatizácie teplárne by bol tento úver predmetom odkúpenia od štátu a vzhľadom na to, že je snahou ušetriť finančné prostriedky, je návrh, aby sa tento úver reštrukturalizoval, čo bude výsledkom platenia nižšej úrokovej sadzby, ale podstatnou vecou je, že rozvody nebudú založené v prospech banky. Toto považujú za základný a rozhodujúci moment prečo k reštrukturalizácii pristúpili.
	Ešte raz zdôraznil, že neide o navýšenie úverového zaťaženia mesta, ale vymieňajú úver od štátu za výhodnejší úver z bánk s nižším ručením voči banke.

p. Raši, primátor mesta Košice – Otvoril rozpravu.

p. Petrvalský, poslanec MZ – Opýtal sa, že pokiaľ má dobré informácie, tak ponuka Dexie banky platila do 30. 8. 2011. Dnes je 19. 9. Išlo mu o to, či tá finančná ponuka platí naďalej s takými podmienkami, ktoré platili do 30.8., aby náhodou neodhlasovali niečo, čo skutočne platilo do 30.8. Mal na mysli podmienky.

p. Lazár, námestník primátora mesta Košice – Uviedol, že samozrejme ponuka platí. Materiál sa pripravoval skôr a bol predložený aj na mestskej rade. Poznamenal, že p. Petrvalský mal na mysli UniCredit a potvrdil, že tá platí do 30.9. Po schválení mestským zastupiteľstvom a podpísaní uznesenia to vedia doriešiť. 

p. Raši, primátor mesta Košice – Rozpravu ukončil.
	Dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje reštrukturalizáciu návratnej finančnej výpomoci pre Mesto Košice prijatej od Ministerstva financií SR v roku 2002 na úver poskytnutý od UniCredit Bank Slovakia a.s., ktorá predložila najvýhodnejšiu záväznú ponuku vo výške zostatku k 30.6.2011, t.j. 8 413 736,77 EUR, resp. vo výške aktuálneho zostatku.

Hlasovanie č. 14 -	za: 46, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 8
Návrh na zmenu zriaďovacej listiny a nový Štatút Fondu zdravia mesta Košice, neinvestičný fond

p. Raši, primátor mesta Košice – Uviedol, že v predkladanom materiáli sú tri základné zmeny. Jedna je zmena zriaďovacej listiny Fondu zdravia, druhá je k novému Štatútu Fondu zdravia a tretia je zmena členov správnej rady a predsedu správnej rady. 
	Zmeny, ktoré sú v prvej a v druhej časti sú v materiáli jasne definované. Keďže Fond zdravia rozdeľuje prostriedky mesta a mestských podnikov, členovia fondu a ani iné osoby do tohto fondu neprispievajú, vzišiel návrh z Fondu zdravia, aby o týchto prostriedkoch rozhodovali a členmi správnej rady sa stali poslanci mestského zastupiteľstva. Doteraz okrem poslancov, boli členmi správnej rady aj doktori Oliver Rácz a Norbert Lukán. Osobne sa s p. dr. Lukanom stretol a otvorene mu povedal, z akého dôvodu sa zmena vykonáva, že ide o finančné prostriedky mesta, preto bude za to zodpovedné mestské zastupiteľstvo, ako budú rozdelené.
	Návrh uznesenia okrem zmeny zriaďovacej listiny a Štatútu Fondu zdravia rieši aj odvolanie p. dr. Rácza a dr. Lukana a vymenovanie nového predsedu a nových členov správnej rady. Preto požiadal predsedov klubov, pokiaľ majú návrh na členov správnej rady, aby tak urobili v rozprave.
	Otvoril rozpravu.

p. Adamčíková, poslankyňa MZ a členka návrhovej komisie – V mene legislatívno-právnej komisie predniesla pozmeňujúci návrh k predloženému návrhu uznesenia v znení: Komisia odporúča MZ prerokovať a schváliť návrh na zmenu zriaďovacej listiny a nový Štatút Fondu zdravia mesta Košice, n.f. podľa predloženého návrhu s pripomienkami: v prílohe č. 2 Štatút Fondu zdravia mesta Košice odstrániť zjavnú chybu v písaní, a to doterajšie Čl. V až VII, str. 5 až 7, sa označujú ako Čl. VI až VIII a v Čl. III písm b) sa slová „s Čl. V“ nahrádzajú slovami „s Čl. VI“.

p. Raši, primátor mesta Košice – Požiadal, aby návrh odovzdala a dal slovo p. Gécimu, ktorý sa hlásil manuálne, nakoľko mu nefungovalo technické zariadenie.

p. Géci, poslanec MZ – Za nových členov správnej rady navrhol p. Patríciu Čekanovú a p. Renátu Lenártovú, námestníčku primátora, ktorú zároveň navrhol aj za predsedkyňu správnej rady. 

p. Raši, primátor mesta Košice – Ukončil rozpravu.
	Uviedol, že najprv sa bude hlasovať o pozmeňujúcom návrhu p. Adamčíkovej o zapracovaní legislatívno-právnych pripomienok. 
	Nakoľko nebolo navrhnutých viac členov do správnej rady, bude sa hlasovať o uznesení ako o celku s tým, že v bode C budú za členov správnej rady navrhnutý poslanci Patrícia Čekanová a Renáta Lenártová. V bode D bude za predsedu správnej rady navrhnutá poslankyňa Renáta Lenártová, tak ako to navrhol p. Géci.

p. Andrejčák, poslanec MZ a člen návrhovej komisie – Prečítal pozmeňujúci návrh, ktorý predniesla p. Adamčíková.
	Mestské zastupiteľstvo v Košiciach podľa príslušných ustanovení Štatútu mesta Košice schvaľuje v prílohe č. 2 Štatút Fondu zdravia Košice: odstrániť zjavnú chybu v písaní, a to doterajšie Čl. V až VII (str. 5 a 6) sa označujú ako Čl. VI až VIII a v Čl. III písm. b) sa slová „s Čl. V“ nahrádzajú slovami „s Čl. VI“.

Hlasovanie č. 15 -	za: 42, proti: 0, zdržali sa: 4

p. Raši, primátor mesta Košice – Požiadal návrhovú komisiu, aby predniesla návrh na uznesenie s doplnenými menami do bodov C a D.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice 
A.  schvaľuje
1. Zmenu zriaďovacej listiny Fondu zdravia mesta Košice, n. f. podľa prílohy č. 1.
2. Štatút Fondu zdravia mesta Košice, n. f. podľa prílohy č. 2 so schválenými pripomienkami,
B. odvoláva členov správnej rady Fondu zdravia mesta Košice, n. f.: 
1.	MUDr. Norberta Lukána, PhD., aj z funkcie predsedu Fondu zdravia mesta Košice, n. f.
2. Prof. MUDr. Olivera Rácza, CSc.
C. vymenúva za členov správnej rady Fondu zdravia mesta Košice, n. f.:
1. Ing. Patríciu Čekanovú, poslankyňu MZ    
2. MUDr. Renátu Lenártovú, poslankyňu MZ    
D. vymenúva za predsedu správnej rady Fondu zdravia mesta Košice, n. f.  poslankyňu  MZ MUDr. Renátu Lenártovú.

Hlasovanie č. 16 -	za: 38, proti: 1, zdržali sa: 6

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 9
Návrh na doplnenie predmetu činnosti obchodnej spoločnosti TEPELNÉ HOSPODÁRSTVO, spoločnosť s ručením obmedzeným  

p. Raši, primátor mesta Košice – Požiadal námestníka primátora, aby v krátkosti odôvodnil materiál.

p. Lazár, námestník primátora mesta Košice – Návrh rozšírenia činnosti predstavuje o 5 bodov, ktoré sú presne vymenované. Tepelné hospodárstvo má určité dopravené prostriedky do 3,5 tony, ktoré by mohlo používať aj pre tretie subjekty, ale vzhľadom na to, že to nemá v predmete podnikania, tak to nemôžu ani fakturovať a takéto autá nemôžu ani požičiavať. Výroba, prenos, distribúcia a dodávka elektriny zase súvisí so samotnou činnosťou a podstatou Tepelného hospodárstva. 
	Rozšírenie činnosti sa týka len činnosti, ktoré priamo súvisia s Tepelným hospodárstvom.

p. Raši, primátor mesta Košice – Otvoril rozpravu.
	Nikto sa neprihlási, rozpravu uzavrel a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo podľa príslušného ustanovenia Štatútu mesta Košice po A) schvaľuje podľa predloženého návrhu, po B) ukladá podľa predloženého návrhu.

Hlasovanie č. 17 -	za: 38, proti: 1, zdržali sa: 3

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 25 ods. 2  písm.  a) bod 1 Štatútu mesta Košice 
A.  schvaľuje doplnenie  predmetu činnosti a zmenu Článku 3 zakladateľskej listiny obchodnej spoločnosti  TEPELNÉ HOSPODÁRSTVO  spoločnosť s ručením obmedzeným Košice o činnosti:  
-	nákladná cestná doprava vykonávaná vozidlami s celkovou hmotnosťou do 3,5 t vrátane prípojného vozidla, 
-	nepravidelná osobná cestná doprava vykonávaná cestnými osobnými vozidlami, ktoré majú okrem miesta pre vodiča najviac 8 miest na sedenie, 
-	cestná motorová doprava – vnútroštátna nákladná cestná doprava (koncesovaná činnosť), 
-	prenájom nehnuteľností spojený s poskytovaním iných než základných služieb spojených s prenájmom,
-	výroba, prenos, distribúcia a dodávka elektriny.  

B.	ukladá konateľovi obchodnej spoločnosti TEPELNÉ HOSPODÁRSTVO spoločnosť s ručením obmedzeným Košice:
a)	zabezpečiť rozšírenie predmetu činnosti obchodnej spoločnosti v živnostenskom registri,
b)	zabezpečiť zápis zmien v Obchodnom registri,
c)	vypracovať úplné znenie Zakladateľskej listiny, 
d)	zosúladiť ďalšie právne normy spoločnosti so schváleným uznesením Mestského  
      zastupiteľstva v Košiciach. 
 								Z: v texte
                                                                         	T: bezodkladne   
-  -  -

Bod č. 10
Tarifa DPMK, a. s. pre mestskú hromadnú dopravu s platnosťou  od  1. 10. 2011  

p. Raši, primátor mesta Košice – Materiál je predkladaný na základe žiadosti Dopravného podniku mesta Košice (DPMK), ktorá bola adresovaná jemu generálnym riaditeľom DPMK. Materiál už raz predkladaný bol predsedom dozornej rady Stanislavom Kočišom. 
	Požiadal generálneho riaditeľa, aby poslancom uviedol stručné odôvodnenie dôvodu požiadania mestského zastupiteľstva o schválenie tohto materiálu.

p. Schraml, generálny riaditeľ DPMK – Uviedol, že 4-zastávkový cestovný lístok (CL) je nesystémový a potrebujú ho zrušiť, pretože dochádza k jeho zneužívaniu, predovšetkým pri časových lístkoch 30, alebo 60 minútových, kedy v rámci bezkontaktných čipových kariet (ČK) prichádza k tzv. optimalizácii, ale je to aj o tom, že cestujúci po zakúpení 30, alebo 60 minútového CL čipovou kartou má možnosť po odvezení sa 4 zástaviek ČK priložiť k zariadeniu v MHD a v rámci toho si zakúpený CL zmeniť na 4-zastávkový. Tejto špekulácii chcú zamedziť. 

p. Raši, primátor mesta Košice – Otvoril rozpravu.

p. Petrvalský, poslanec MZ – Tak ako minule, aj teraz chce zdôrazniť jednu vec, že poskytujú službu občanovi. Túto službu občanovi nemôžu poskytnúť tak, že im sa nepáči to, že majú málo peňazí v peňaženke, no tak zrušia lacný lístok a nech si občan kupuje drahý lístok a tým sa naplní peňaženka. Opýtal sa a nech mu prepáčia, čo je to za poskytovanie služby občanovi. Osobne si myslí, že to o čom hovoril p. riaditeľ DPMK, že sa zneužívajú lístky na rýchlych linkách nie je problém, nech sa 4-zastávkový lístok na rýchlych spojoch zruší. Je to jedna možnosť riešenia.
	Druhá možnosť riešenia je, zaviesť miesto 4-zastávkového CL napríklad 10-minútový CL a tým pádom sa nemôže precestovať z Jazera až do Vstupného areálu U. S. Steelu, ale tým ľudom, ktorí sa v rámci Ťahanoviec, alebo Jazera potrebujú odviesť 3 zastávky, táto možnosť sa im nezoberie. 
	Uviedol, že nemôže súhlasiť s tým, že sa predmetné lístky zrušia len preto, aby boli potrestaní špekulanti, lebo tým trestajú aj tých, ktorí nešpekulovali.
	Požiadal, aby tento problém vyriešili podľa vyššie ním spomenutých možnosti.

p. Betuš, poslanec MZ – Vystúpil s faktickou poznámkou. So zámerom zrušenia 4-zastávkového lístka, ktorý predkladá DPMK, nemôže súhlasiť, pretože občania sídliska Košice – Ťahanovce už musia do objektov, v ktorých sú zamestnaní hlavne v MČ Sever, už ísť pomaly pešo. 
	Poprosil, aby DPMK vyriešil, akým spôsob zabrániť špekuláciám s týmto lístkom, ale nie ho zrušiť.

p. Gamcová, poslankyňa MZ – Tiež by sa chcela k zrušeniu CL vyjadriť. Rozprávala sa s mnohými kolegami, ktorí tento lístok veľmi často používajú, zvlášť z Furče -Technická univerzita. Argument, že sa to zneužíva, nepovažuje celkom za správny, ani za objektívny. Takto sa dá zneužiť aj 30-minutový CL. Dôležité je, čo hovoria ľudia, ktorí si poctivo platia svoje lístky a nakoniec im zoberú to, čo bolo celkom dobré a        o čom tak isto dlho diskutovali a nakoniec prišli na to, že je to správne. Je presvedčená, že keď to poslanci schvália, samozrejme s jej výnimkou, že sa im to vráti a ľudia budú žiadať, aby sa tieto lístky vrátili. 
V predkladanom materiáli na strane 8 v prílohe Tarifa DPMK v časti b) sa bezkontaktná čipová karta vydáva za týchto podmienok. Išlo jej o študentov s trvalým pobytom v Košiciach, ktorí študujú v zahraničí, ktorých nie je málo. Len v Brne študuje 25 tis. študentov zo Slovenska. Z Košíc to zistené presne nemala, ale nevidí dôvod a myslí si, že je to šikanizovanie, ak od nich chcú, aby svoje štúdium preukázali potvrdením z ministerstva školstva strediska na uznávanie dokladov o vzdelaní. Každý takýto študent vlastní medzinárodný ISIC preukaz, ktorý by mal plne postačovať na vydanie bezkontaktnej čipovej karty a zľavneného cestovného. 
	Opýtala sa, či má predložiť návrh na uznesenie, aby sa tento text upravil, lebo je to príloha k Tarife, ale zrejme ho pripraví.

p. Raši, primátor mesta Košice – Uviedol, že pokiaľ sa schváli jej návrh a následne sa uznesenie neschváli, nevie, či potom niečo prejde. Opýtal sa jej, či vie, na čo myslí.

p. Gamcová, poslankyňa MZ – Preto sa to p. riaditeľa DPMK pýtala, či sa stotožní s jej návrhom, alebo či ho má dať osobitne. 

p. Raši, primátor mesta Košice – Uviedol, že slovo riaditeľovi DPMK dá až po vstupe poslancov Petrvalského a Filipka.

p. Petrvalský, poslanec MZ – Vystúpil s faktickou poznámkou a uviedol, že jeho dcéra mu študuje na Karlovej univerzite, stále dostane potvrdenie o štúdiu a po zanesení do DPMK jej čipovú kartu vystavia bez problémov.

p. Filipko, poslanec MZ – Na predchádzajúcom mestskom zastupiteľstve bol tento materiál predložený obdobne, dokonca v dôvodovej správe sa v argumentoch ani nič neupravovalo. 4-zastávkové lístky vraj stratili ekonomické opodstatnenie, ale doplnené ekonomické údaje a štatistika preukazuje práve opak tohto tvrdenia, pretože číslo 25,61 % z celkového počtu predaných CL je dosť silný argument nato, aby ich ponechali v platnosti.
	Apeloval na kolegov, aby nepodporili tento návrh. Opätovne žiadal predstaviteľov DPMK, aby predložili návrh na drobnú úpravu tarify vylúčením 4-zastávkového lístka zo zrýchlených spojov, alebo pripravením náhradnej alternatívy, 10-minútový CL, o ktorom hovoril p. Petrvalský. Napriek tomu, že žiadne iné mesto takýto lístok nemá, tento produkt je dobrý. Problém kontroly a zneužívania musí vyriešiť DPMK vhodnými opatreniami a poprosil, aby nehádzali všetkých slušných ľudí tohto mesta do koša s neporiadnikmi, pretože tí musia znášať pokuty, keď to budú porušovať.

p. Reštei, predseda Rady starostov – Tlmočil stanovisko Rady starostov k danej úprave tarify MHD a uviedol, že takáto načatá diskusia bola aj na jej rokovaní. 
	Prečítal stanovisko Rady starostov: Rada starostov nesúhlasí so zrušením 4-zastávkového CL a žiada zachovanie doterajšie tarify na krátke vzdialenosti. 
	Povedané argumenty by sa okrem spomenutých občanov dotkli aj MČ Šaca.

p. Berberich, poslanec MZ – Taktiež sa pridal ku kolegom a uviedol, že pokiaľ sa jedná problém 4-zastávkového CL v rámci čipovej karty, je podľa neho potrebné hľadať systém, alebo zmenu takú, ktorá by sa týkala systémového riešenia, aby sa to nemuselo rušiť.
	Napriek tomu, že je predsedom komisie, do ktorej daná problematika nespadá do pôsobnosti, túto vec na komisii prebrali a keďže členovia komisie sú obyvateľmi mesta, bol nimi požiadaný, aby predniesol na tomto pléne, aby CL nebol zrušený. Zneužívanie CL by sa malo riešiť systémovo nejako inak, ale nie zrušením. 

p. Gál, poslanec MZ – Taktiež sa pridal k návrhom, ktoré vyššie predniesli jeho kolegovia, či už k návrhu p. Petrvalského. Dôsledku širšej debaty sa opýtal riaditeľa, alebo dozornej a správnej rady DPMK, či sa radšej nechcú zaujímať o to, čo širokú verejnosť skutočne trápi. Ako príklad pravidelne meškajúce spoje a kultúru cestovania, o ktorej by sa mohli baviť celé zastupiteľstvo. Ešte raz sa opýtal riaditeľa DPMK, či ho toto netrápi viac, ako ekonomický dopad 4-zastávkových lístkov. 
	Myslí si, že nie je to rozumný návrh z pohľadu tých ľudí, ktorí MHD využívajú na krátke vzdialenosti.

S. Kočiš, poslanec MZ – Berie každý argument, pretože každý argument má svoje racio, ale v prvom rade racio je, keďže žijú v spoločnosti, kde prim hrá kapitál, peniaze a náklady, výdaje. V prvom rade na to, aby riešili meškajúce spoje, čo súvisí s prevádzkovaním starých krabíc a električiek, ktoré sú dávno po zenite, na to musia mať peniaze. Rozumie starostom, lebo ich požiadavky sú jasné, len jedna vec je v tom, že neprevádzkujú DPMK, čiže nepozerajú sa na čísla a pozerajú sa na to, či to je, alebo nie je dobré z hľadiska, nechcel použiť slovo populizmus. 
	Uviedol, že áno, berie, ale v prvom rade ekonomika.

p. Gál, poslanec MZ – Vystúpil s faktickou poznámkou a reagoval na kolegu. Uviedol, že DPMK nie je súkromnou firmou, ale v prvom rade je to verejná služba, ku ktorej je potrebné aj tak pristupovať. Nie zisk je prvoradý, ako súkromnej firme, ale kvalitné poskytnutie verejnej služby, aj za cenu verejných dotácií a prípadnej straty. O tom je verejná služba a až na druhom mieste je zisk.

p. Raši, primátor mesta Košice – Uviedol, že DPMK má k zisku výrazne ďaleko.

p. Petrvalský, poslanec MZ - Vystúpil s faktickou poznámkou a uviedol, že hoci už bol zastavený, aby nepoužíval tu termín manažérsky prístup, ale toto je typický manažérsky prístup, pretože nie je vidieť ľudí, za tým čo robia. V prvom rade musia pozerať na potreby občana. Chápe, že čísla niekedy nepustia, ale od toho sú tu, aby hľadali také riešenia, ktoré sú dobré pre ľudí. Nestačí sedieť za zeleným stolom a odtiaľ robiť rozhodnutia. Takéto rozhodnutia sú veľmi zlé. Ešte bude v interpeláciách rozprávať o linke 18, ktorú DPMK totálne zničil dvom mestským častiam sídlisku KVP a sídlisku Ťahanovciam a bude žiadať o nápravu.

S. Kočiš, poslanec MZ - Vystúpil s faktickou poznámkou. Mestskú hromadnú dopravu je potrebné podporovať, ale z jeho pohľadu sú tu iba tri riešenia. Naliať peniaze do dopravy ak je z čoho, alebo za druhé, zvýšiť prepravné, alebo za tretie znížiť zamestnanosť. Z toho je potrebné si vybrať, čo je lepšie pre túto spoločnosť, pre fungovanie dopravy. Iné riešenia on nevidí.

p. Dečo, poslanec MZ – Na úvod položil krátku otázku primátorovi a riaditeľovi DPMK. Zrušením 4-zastávkového lístka sa zachráni finančná situáciu v dopravnom podniku? Okrem toho dodal, že spolu so svojimi deťmi sa zúčastnil veľmi peknej akcie na Moyzesovej ulici. Všimol si plejádu rovnakých plagátov, billboardov, desiatky po pravej strane Moyzesovej ulice a mal pocit, že Košice môžu sponzorovať nielen svoj, ale aj Prešovský dopravný podnik. Toto nesvedčí o dobrom hospodárení. Je to jedno, či to boli z tej, alebo onakej kapitoly, podstatne ho to ani nezaujíma, ale ak berú peniaze neštátnym subjektom, ktorí až výnimočným spôsobom hospodária, či sú to sociálne, alebo školské zariadenia, potom takýmto spôsobom sa prostriedkami plytvá, alebo idú zobrať 4-zastávkový lístok, na ktorý predpokladá, že dostane odpoveď, ako zachrániť dopravný podnik, tak s týmto návrhom nemôže súhlasiť.

p. Raši, primátor mesta Košice – Upozornil, že položená otázka je pre generálneho riaditeľa DPMK v obidvoch častiach, lebo on naposledy lepil plagáty pred voľbami.

p. Jenčová, poslankyňa MZ - Vystúpila s faktickou poznámkou a predniesla procedurálny návrh na ukončenie diskusie, pretože každý poslanec by mohol 10 minút hovoriť o tom, ako chce lacnú dopravu pre občanov, čo je logické, lebo sú volení občanmi. Každý má právo sa k danému materiálu vyjadriť hlasovaním.

p. Raši, primátor mesta Košice – Ak bude procedurálny návrh schválený, slovo dostane už len poslanec Jutka, ktorý bol do rozpravy prihlásený pred návrhom p. Jenčovej. Pokiaľ nebude, slovo dostanú všetci, ktorí sa chcú k danej téme vyjadriť.
	Dal hlasovať o procedurálnom návrhu o prerušení diskusie. 

Hlasovanie č. 18 -	za: 34, proti: 3, zdržali sa: 11

p. Raši, primátor mesta Košice – Skonštatoval, že návrh bol schválený a ako posledný diskutujúci vystúpi p. Jutka a následne sa bude hlasovať o pozmeňujúcom návrhu a o návrhu ako o celku.

p. Jutka, poslanec MZ – Uviedol, že začne trošku inak. Návrhu, ktorý je predložený, veľmi dobre rozumie, nakoľko v DPMK pôsobil a vie o čom hovorí. V prvom rade je potrebné povedať, že sú svedkami mediálnej kampane, keď jednotlivé mestá zvyšujú cestovné priamo preto, lebo nemajú finančné prostriedky na prevádzku. Čakal, kedy takýto prípadný návrh uzrie svetlo sveta aj v Košiciach, ale nestalo sa a je tomu veľmi rád, lebo takýto návrh by mal sám problém podporiť.
	Na druhej strane riešenie zrušenia 4-zastávkového lístka určite nie je všeliekom pre fungovanie a činnosť DPMK, ale istým spôsobom čiastočne rieši problém. 
	Hovoria tu o tom, ako sú diskriminovaní občania, ktorí cestujú na krátke trate. Povie to inak, či nie sú diskriminovaní občania, ktorí si kupujú predplatné CL, či už mesačný a istým spôsobom stále riešia otázku kultúry cestovania v dopravných prostriedkov a takéto lístky aj z hľadiska činnosti nákladov, atď., sú pre dopravný podnik výhodnejšie. Ľudia, ktorí si to takýmto spôsobom kupujú považuje pre fungovanie dopraveného podniku za kmeňových. Tak isto aj občania, ktorí cestujú sporadicky a na krátke trate. Dopravný podnik musí situáciu riešiť komplexnejšie. Určite táto téma sa dá riešiť aj tak, že sa z nej bude vytĺkať politický kapitál. On to ale nechce. Takýto návrh mal aj on, keď pôsobil v dopravnom podniku, ale nemohol uzrieť svetlo sveta. Uviedol, že tento návrh podporí. 

p. Raši, primátor mesta Košice – Nakoľko procedurálnym návrhom ukončili rozpravu, dal slovo návrhovej komisii, aby predniesla pozmeňujúci návrh na uznesenie.

p. Adamčíková, poslankyňa MZ a členka návrhovej komisie – Prečítala pozmeňujúci návrh, ktorý predniesla poslankyňa Gamcová.
	Mestské zastupiteľstvo v Košiciach v zmysle ustanovení Štatútu mesta Košice schvaľuje 
- zmenu v Prílohe tarify DPMK v bode 3.2 v nasledujúcom znení: študenti stredných škôl a vysokých škôl vo veku od 16 rokov do veku 26 rokov zľavené cestovné lístky preukazujú na príslušný školský rok platnou bezkontaktnou čipovou kartou DPMK, alebo dopravu zapojeného do systému EMCARD, študentskou kartou vysokej školy SR alebo platnou medzinárodnou študentskou kartou, kmeňovým listom vydaným DPMK a.s. alebo iného dopravného podniku SR platným v príslušnom školskom roku.
- zmenu v Prílohe tarify DPMK, bod 5 b) v nasledovnom znení: po a) študentom stredných a vysokých škôl na základe žiadanky vyplnenej žiadateľom a potvrdenej školou a predloženia preukazu totožnosti a fotografie zodpovedajúcej veku a podobe žiadateľa, o rozmeroch 3x3,5 cm (v prípade študentov, ktorí študujú na stredných a vysokých školách v zahraničí platným potvrdením o návšteve školy alebo platným ISIC preukazom).

Hlasovanie č. 19 - 	za: 32, proti: 0, zdržali sa: 16

p. Raši, primátor mesta Košice – Skonštatoval, že návrh bol schválený. Požiadal návrhovú komisiu, aby predniesla návrh uznesenia, uvedený v materiáli.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa príslušných ustanovení  Štatútu mesta Košice
a) berie na vedomie zrušenie Tarifného pásma T 2 (územie Mesta Košice a územie katastrov obcí okresu Košice – okolie) s účinnosťou od 1. 8. 2011.
b) schvaľuje  zrušenie jednorazového papierového cestovného lístka MHD (na vzdialenosť štyroch zastávok) s účinnosťou od 1. 10. 2011.

Hlasovanie č. 20 - 	za: 1, proti: 11, zdržali sa: 36

p. Raši, primátor mesta Košice – Skonštatoval, že návrh nebol schválený.
-  -  -

Bod č. 11
Návrh na zmeny VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach)

p. Raši, primátor mesta Košice – Uviedol, že v dôvodovej správe je krátke odôvodnenie materiálu. Je to podľa zákona 245 z roku 2008 o výchove a vzdelávaní, tzv. školský zákon a v znení neskorších predpisov. Ministerstvo školstva od 1.9.2011 stanovilo nové finančné pásma nákladov na nákup potravín na jedno jedlo podľa vekových kategórií stravníkov a príspevkov zákonného zástupcu dieťaťa a žiaka vo výške nákladov na nákup potravín a finančné pásma. Na základe toho oddelenie školstva pripravilo daný materiál. 
	Otvoril rozpravu.

p. Gamcová, poslankyňa MZ – Opýtala sa, prečo sa v materiáli spomínajú aj stredné školy, keď mesto Košice nie je ich zriaďovateľom.

p. Raši, primátor mesta Košice – Požiadal p. Kavečanskú, aby odpovedala poslankyni Gamcovej.

p. Kavečanská, vedúca referátu školstva MMK – Ako si mohli všimnúť, je tam uvedená aj veková hranica do 15 rokov a plnenie povinnej školskej dochádzky je 10 ročné do veku 16 rokov, čiže môžu sa vyskytnúť aj títo stravníci a zároveň majú aj cudzích stravníkov.

p. Raši, primátor mesta Košice – Ukončil rozpravu a dal slovo návrhovej komisii, aby predniesla návrh na uznesenie. Nakoľko ide o VZN, je potrebná trojpätinová väčšina všetkých prítomných poslancov.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 6 zákona č. 369/1990 Zb. o obecnom zriadení v znení neskorších predpisov, § 10 ods. 3 písm. a) zákona č. 401/1990 Zb. o meste Košice v znení neskorších predpisov a § 6 ods. 2 písm. a) Štatútu mesta Košice schvaľuje zmeny Všeobecne záväzného nariadenia mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach)  podľa  predloženého návrhu.

Hlasovanie č. 21 - 	za: 44, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 12
Návrh na zmeny a doplnenia VZN č. 45 Trhový poriadok trhových miest na území mesta Košice (trhový poriadok trhových miest)

p. Raši, primátor mesta Košice – Predkladaný materiál by mal precizovať a vyriešiť niektoré problémy, ktoré v minulosti s prenajímaním miest boli. Definujú sa minimálne sumy za prenajaté plochy, zároveň sa jasne definuje, že pokiaľ o niektoré miesto je záujem dvoch, alebo viacerých záujemcov danej plochy, rozhoduje vyššia suma. Zdôraznil, že opäť ide o VZN a pri hlasovaní budú potrebovať trojpätinovú väčšinu prítomných poslancov. 
	Otvoril rozpravu.

p. Süli, poslanec MZ – Nechcel veľmi rozvinúť situáciu, ktorá nastala v auguste pred Urbanovou vežou, Dómom sv. Alžbety a na Alžbetinej ulici. Uviedol, že sa tam objavil plážový volejbal a bedminton. Stala sa už taká tradícia v meste, ale aj v Európe, že športové podujatia sa hrajú tam, kde nepatria. Namiesto toho, aby sa športové ihriská opravili na sídliskách, kde žije pomerne veľa ľudí, napr. na „Kuzmánke“ 14 tis., nič sa nedeje, ale namiesto toho sa usporiada plážový volejbal v priestore, kde ťažkotonážnymi vozidlami sa donesie piesok a ničí sa dlažba. Osobne mu ten šport ani tak nevadí, ale vadí mu hrajúca reprodukovaná hudba a umiestnené veľké plochy reklám. Povedal by, že neide ani tak o šport, ale o reklamu a o vyrušovanie náboženských obradov v Dóme sv. Alžbety. 
	Na druhej strane bol bedminton premiestnený na Alžbetinu ulicu, aj to mu tak nevadilo, ale repráky a reprodukovaná hudba bola nasmerovaná na Dóm sv. Alžbety. Nestačí salsa z rohovej budovy, ale ešte aj to.
	Bol by zato, keby dnes na zastupiteľstve sa prijalo jedno VZN, že priestor medzi Urbanovou vežou, Michalskou kaplnkou, Dómom sv. Alžbety, Immaculatou a fontánou nie je možné použiť na trhy, na akékoľvek akcie, lebo to svedčí o tom, že voči tým, ktorí možno ideologicky nie sú rovnako orientovaní, nie sú voči ním tolerantní.
	Hovoril o tom preto, lebo sa stretol s jednou novomanželskou dvojicou, ktorá musela ísť cez tú ulicu v čase, kedy sa hral bedminton. Uviedol, že hrajúcich bolo žalostne málo, asi tak tucet.
	Ešte raz povedal, aby pre plážový volejbal, ktorý tam nepatrí našli spôsob, ktorý by toleroval všetkých. Onoho času zakázali realizáciu ohňostroja U.S.Steelu medzi Michalskou kaplnkou a Dómom, lebo hrozilo, že vypadnú všetky vitráže. 
	Peniaze nie sú všetko, peniaze za reklamu, ale daný priestor je potrebné si vážiť, nakoľko je jedinečný v Košiciach. 

S. Kočiš, poslanec MZ – Vystúpil s faktickou poznámkou. Na toto, čo povedal p. Süli myslel, keď bol v Holandsku v meste Alkmaar, kde sa konal lunaparkový program. Všimol si jednu centrifúgu s odstredivou silou 4G, ktorá bola priamo pri kostole a hneď vedľa bol strašidelný zámok. Myslel na mesto Košice, že určite tu by sa nestretlo s pochopením. Uviedol, že všetko je to o tolerancii a o vyspelosti tejto spoločnosti.

p. Blaškovičová, poslankyňa MZ - Vystúpila s faktickou poznámkou a uviedla, že práve naopak ,ona víta túto aktivitu, pretože si myslí, že mesto patrí ľuďom. Keďže nie je taká veľká plocha na organizovanie veľkých kultúrnych podujatí, Staromestské divadlo tri roky organizovalo Festival pouličných divadiel práve v priestore medzi Urbanovou vežou, Dómom sv. Alžbety a mestským parkom so súhlasom farského úradu. Myslí si, že daný priestor nezneužili. Bolo tam veľa ľudí. Jej by sa tam páčil aj lunapark, ale samozrejme, je to všetko po dohode, aby to nerušilo bohoslužby. 
	Myslí si, či už príležitostné trhy, alebo kultúrne a športové podujatia patria do mesta.

p. Grega, poslanec MZ – Vystúpil s faktickou poznámkou. Taktiež chce podporiť takéto jednorazové aktivity aj v centre mesta, ktoré ozvláštňujú. Dal za príklad organizovanie podujatia skoku o žrdi, ktorý sa konal aj v Prahe a v iných európskych mestách. Volejbal sa mu páčil nie len preto, že ho hral. Nemyslí si, že by to mali zakazovať, lebo nie je ich až tak veľa a pri dodržiavaní istých predpisov sa to zvládnuť dá.
	Vie, že aj v Bruseli je pred kostolom v zime klzisko. 

p. Süli, poslanec MZ – Vystúpil s faktickou poznámkou. Stále si myslí, že ani on nie je proti tým akciám, ale bedminton a ani plážový volejbal nebola jednodňová akcia. 
	Druhá jeho poznámka. Bol v Holandsku niekoľko krát a keď si myslia, že keď drogy sú v Holandsku povolené, tak by mali byť tolerované aj u nás. On si to nemyslí. Myslí si, že každá akcia patrí na to miesto, kde to je vymyslené. Bol na základnej škole L. Novomeského, kde je krásne športové ihrisko zarastené po krk burinou. Nič sa tam nedeje a sú tam volejbalové ihriská a cpejú niečo tam, kde nepatrí. Nech mu prepáčia, ale podľa jeho názoru tam to nepatrí, patrí to tam, kde žije veľmi veľa ľudí a na sídliskách žije podstatná časť obyvateľstva. 

p. Raši, primátor mesta Košice – Uviedol, že nechce sa veľmi do toho miešať, ale stále hovoria o tom, aby ľudia nechodili iba po nákupných centrách, ale aby išli aj do centra mesta. Myslí si, že to sú aktivity, ktoré do centra mesta ťahajú a ľudia ho spoznávajú. Myslí si, že to je aj na jeho prospech.

p. Filipko, poslanec MZ – Vystúpil s faktickou poznámkou. V súvislosti s organizovanými športovými podujatiami sa opýtal primátora a námestníka primátora, či na nich participovali ako organizátor, lebo na tých akciách videl ich banner „Raši a Lazár spoločne pre východ“. 

p. Raši, primátor mesta Košice – Podporili to finančne cez ich spoločné občianske združenie. Nie cez mesto.

p. Berberich, poslanec MZ – Spomenul, že na ostatnom zasadnutí jeho komisie bola vznesená pripomienka, ktorá sa týka toho, o čom sa momentálne bavia. Stalo sa, že počas jedného cirkevného sviatku došlo ku kolízii medzi športovým podujatím a sprievodom. V tejto súvislosti poprosil, aby sa to koordinovalo. Uviedol, že biskupský úrad určite nie je proti aktivitám a aj on si myslí, že tam patria.

p. Lazár, námestník primátora mesta Košice – Uviedol, že boli v kontakte aj s biskupským úradom. Myslí si, že takéto veci sa dávajú do centra, ale do budúcna si povedali, že tieto kroky budú koordinovať tak, aby aj tí najbližší susedia boli komfortní s týmito akciami, aby o nich vedeli v čas a dopredu. Samozrejme nepoznajú ich program. 
	Samotný materiál nerieši konkrétne tieto problémy, ktoré rozvinuli. O týchto veciach o ktorých teraz hovoria, bude možné urobiť samostatné záväzné nariadenie. Pripraviť to nielen so samotným biskupským úradom, ale so všetkými ktorých sa to dotýka v centre mesta, resp. v tých lokalitách, ktoré by chceli časovo, alebo priestorovo obmedziť.
	Predkladaný materiál je o tom, aby už do budúcna nemohlo dôjsť, povedzme ku kšeftovaniu so stánkami, lebo mali takýchto zamestnancov na magistráte, alebo sa stalo, že o jeden stánok ďalej od primátora, kde sa predával Primátorský punč, ktorý slúži na charitatívne účely, predávali Punčiak, ktorý už išiel do vrecka.
	
p. Raši, primátor mesta Košice – Ukončil rozpravu a uviedol, že naozaj predkladaný materiál je týkajúci sa trhového poriadku a príležitostných trhov, ktorý rieši mnohé nejasnosti, ale hlavne odstraňuje možné diskriminácie a nespokojnosť ľudí, ktorí sa na týchto trhoch zúčastňujú, ako predávajúci.
	Požiadal návrhovú komisiu, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 6 zákona č. 369/1990 Zb. o obecnom zriadení v znení neskorších predpisov, § 10 ods. 3 písm. a) zákona č. 401/1990 Zb. o meste Košice v znení neskorších predpisov a § 6 ods. 2 písm. a) Štatútu mesta Košice schvaľuje zmeny a doplnenia Všeobecne záväzného nariadenia mesta Košice č. 45 Trhový poriadok trhových miest na území mesta Košice (trhový poriadok trhových miest) podľa predloženého návrhu.

Hlasovanie č. 22 - 	za: 44, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 13
Informácia o výsledku výberového konania na obsadenie pozície riaditeľa Správy mestskej zelene Košice

p. Raši, primátor mesta Košice – Výberová komisia, ktorú vymenoval uskutočnila výberové konanie, do ktorej boli prihlásení dvaja uchádzači. Výberovou komisiou bol vybratý Ing. Richard Majza.
	Otvoril rozpravu.

p. Berberich, poslanec MZ – Nechcel hodnotiť vybratého kandidáta, ale išlo mu o výberovú komisiu, ktorú p. primátor vymenoval. V minulosti bolo takým zvykom, že sa na nej zúčastňovali aj poslanci a vadilo mu to, že komisia bola zložená v úvodzovkách jednofarebne. 

p. Dečo, poslanec MZ – Slová adresoval primátorovi mesta a uviedol, že od jeho nástupu tu už bola celá hitparáda menovaní, odvolávaní, výberových konaní a nevie, či zrkadlom tohto procesu je, že v auguste počas prázdnin mohli zaregistrovať v médiách, že mesto Košice sa v rebríčku Transparency International (TI), ako transparentné mesto zo 100 hodnotených, objavilo na 93 mieste. Je to posledná 10 zo 100 hodnotených.
	Požiadal, aby všetky výberové komisie boli robené aj za účasti poslaneckých zborov, prípadne aspoň zástupcov poslaneckého zboru, aby sa posunuli aspoň kúsok vyššie.

p. Raši, primátor mesta Košice – Bol rád, že túto otázku Transparency International otvoril, ale nedalo mu, aby im nepripomenul, že ich nominant, ktorý bol na čele tohto úradu, objednal taký program a softvér, ktorý sa nedá absolútne využiť pre prehľadávanie zmlúv, tak aby to vyhovelo kritériám TIS. Kvôli tomu musel podpísať rozšírenie softvéru, ktoré mesto bude stáť ďalších 10 tis. eur, ktoré mohli ísť na sociálne a iné služby. Tiež ho to mrzí, že z toho softvéru, ktorý sa zakúpil za bývalého primátora, sa dalo vytĺcť to, že sa podarilo postúpiť o dve miesta. Podľa zákona je mesto Košice  povinné zverejňovať zmluvy v objeme nad tis. eur a oni zverejňujú od nula eur. TIS ale vyžaduje listovanie, vyťahovanie z materiálov, ale tento softvér to neumožňoval, preto mesto vynaložilo finančné prostriedky a tento softvér bude rozšírený, aby sa neocitávali na takom mieste, ktoré mu neprináleží. Výsledkom rozšírenia softvéru by malo byť, že mesto sa dostane do hornej časti tejto tabuľky.
	Ohľadne výberových konaní uviedol, že boli tam poslanci, zároveň námestníci primátora, pozvaný bol aj bývalý riaditeľ Správy mestskej zelene (SMZ) Ing. Tampl, ktorý povedal, že Ing. Majza je ten kandidát, ktorý riaditeľom na SMZ má byť. Preto nevie, či si myslia, že ho ovplyvnili, ale bolo to jeho slobodné rozhodnutie a do médií mohol povedať čokoľvek. 

p. Berberich, poslanec MZ – Vystúpil s faktickou poznámkou a uviedol, že na menovanie komisie nie je potrebný nový softvér, preto aby sa to do budúcnosti dalo tak riešiť, aby tam boli zástupcovia každého poslaneckého klubu.

p. Raši, primátor mesta Košice – Slová adresoval poslancovi Berberichovi a opýtal sa ho, že si hádam nemyslí o ňom, že je úplne retardovaný, pretože vie, že na menovanie komisie nie je potrebný nový softvér, ale uviedol že reagoval na poslanca Deča, ktorý hovoril o výsledku Transparency International, preto ho poprosil, aby počúval čo hovorí.

p. Dečo, poslanec MZ – Vystúpil s faktickou poznámkou a uviedol, že keďže sa už tak pingpongujú, tak za 9 mesiacov sa dá dokúpiť aj softvér. 
	Za ďalšie povedal, že vôbec nehovoril o p. Majzovi a vôbec nechcel komentovať jeho výber, ale spomenul všetky výbery, ktoré prebehli a opoziční poslanci, ktorých nie je málo, sa ani v jednom prípade toho nemohli zúčastniť. Poprosil primátora, aby sa nad tým minimálne zamyslel.

p. Raši, primátor mesta Košice – Zamyslí sa nad tým a keď má použiť jeho slová, tak hitparády zmien tu prebiehali aj za bývalého vedenia a boli to také hitparády, aké sa už v histórii nevyskytnú. Zopakoval, že nepovažoval za potrebné míňať finančné prostriedky, keď je o ne núdza, ale bohužiaľ, prikladá sa týmto rebríčkom taká hodnota, že ten softvér sa dokúpi na to, aby nevyzerali v očiach verejnosti, že sa tu čokoľvek deje nejako problematicky. Preto sa po poslednom hodnotení TIS rozhodol dokúpiť softvér a výsledok uvidia pri najbližšom hodnotení.

p. Jenčová, poslankyňa MZ - Vystúpila s faktickou poznámkou a uviedla, že ona si už veľa pamätá a pamätá aj na to, ako to tu fungovalo posledných 8 rokov, kedy opozícia ani netušila, že sa nejaké výberové konania robia. Myslí si, že toto vedenie a aj p. primátor je až príliš slušný na metódy, ktoré tu doteraz boli a keby ich z polovičky takto praktizoval, mohli by byť pohnutý aj ďalej. Chcela tým povedať, že slušnosťou sa nie vždy ďaleko zájde, preto by primátor nemusel byť až taký slušný, napriek tomu, že ho tu kritizujú. 

p. Lazár, námestník primátora mesta Košice – Čakal, že kolegyňa navrhne ukončiť rozpravu, ktorá sa zase netýka tohto materiálu. Bol účastný vo výberovej komisii a zodpovedne im môže povedať, že ten rozdiel pri hodnotení bol priepastný. Nakoľko nie je možné konkrétné informácie zverejniť, vedia im ich poskytnúť pri osobnom stretnutí. Druhý kandidát nevedel odpovedať na základné otázky ekonomické a prevádzkové.
	Čo sa týka komisií, trochu to chcel odľahčiť a povedal, že keď im posledne núkali funkciu v mestskej rade, takmer sa koalícia SDKÚ a KDH rozložila, tak nevie, či by sa na tejto veci dokázali zhodnúť. Keďže chcú takýmto stresom predchádzať, tak bol prizvaní p. Tampl, ako úplne nestranný, ale zato najviac znalý o podniku.
	Uviedol, že konkurz prebehol slušne. Nakoľko vedia, že druhý kandidát bol aj šéf odborov, tak prebehol pod veľkou kontrolou aj samotných uchádzačov. 

p. Rusnák, poslanec MZ – Nedalo mu, aby vstúpil do rozpravy aj ako poslanec, ktorý tu bol aj v minulom volebnom období, ale aj predtým. Uviedol, že kolegyňa p. Jenčová asi trpí stratou pamäti, pretože to čo povedala, nie je pravda, čo sa dá aj faktograficky dokázať, lebo aj poslanecké kluby, ktoré neboli takzvanou vládnou väčšinou, mali zastúpenie vo výberových konaniach. Treba hovoriť pravdu.

p. Raši, primátor mesta Košice – Ukončil rozpravu a dal slovo návrhovej komisii, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 11 ods. 4 písm. l) zákona SNR č. 369/1990 Zb. o obecnom zriadení v znení neskorších predpisov a  § 6 ods. 2 písm. u) Štatútu mesta Košice menuje Ing. Richarda Majzu, Krosnianska 85, Košice do funkcie riaditeľa príspevkovej organizácie Správa mestskej zelene v Košiciach, Rastislavova 79, 040 01  Košice, IČO: 17078202 na základe  výsledku výberového konania s účinnosťou od 1.10.2011. 

Hlasovanie č. 23 - 	za: 36, proti: 1, zdržali sa: 9

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 14
Informácia o výsledku výberového konania na obsadenie pozície náčelníka Mestskej polície mesta Košice

p. Raši, primátor mesta Košice – Uviedol, že v ten istý deň sa uskutočnilo aj výberové konanie na náčelníka Mestskej polície (MP). Komisia bola v takom istom zložení, ako komisia na riaditeľa SMZ s tým, že jeden člen komisie bol aj Mgr. Andrejko, prezident Združenia náčelníkov obecných a mestských polícií SR.
	Do výberového konania sa prihlásili dvaja uchádzači a komisia z nich na pozíciu náčelníka vybrala Juraja Bukuša.
	Otvoril rozpravu.

p. Halenár, poslanec MZ – Chcel sa opýtať navrhovaného kandidáta, či bol, alebo ešte je v Komunistickej strane.

p. Raši, primátor mesta Košice – Požiadal p. Bukuša, že pokiaľ bude, alebo nebude schválený, môže túto informáciu poskytnúť. Uviedol, že on to netuší, ale myslí si, že nemá to nič spoločné s výberovým konaním.

p. Halenár, poslanec MZ – Slová adresoval primátorovi a uviedol, že v tejto spoločnosti sa ocitli v stave, kedy im nevadí to, že ľudia, ktorí boli spojení s aktívnou účasťou na potláčaní demokracie v tejto krajine, sú dnes do funkcií, kde majú istým spôsob strážiť demokraciu, alebo mestské zákony, nominovaní. Na tom, by im malo záležať a to, že sú tak ľahostajní, nehovoriac už k slovu spravodlivosť, že v tejto krajine žiaden komunista neniesol za nič zodpovednosť a namiesto toho, aby sa aspoň zaoberali tou drobnou myšlienkou spravodlivosti, ich inštalujú do rozhodujúcich pozícií v tejto krajine. A to, že to nechápe primátor, ako vysokovzdelaný človek, to dokazuje na kvalitu vysokých škôl v tejto krajine.

p. Raši, primátor mesta Košice – Chcel reagovať, ale povedal, že sa radšej predýcha.

p. Grüllingová, poslankyňa MZ - Vystúpila s faktickou poznámkou. Uviedla, že opäť odchádzajú od témy. Upozornila kolegu, že si mohol pozrieť podmienky výberového konania. 

p. Raši, primátor mesta Košice – Ukončil rozpravu. Pred hlasovaním uviedol, že funkcia náčelníka MP je vážna. Netuší, či p. Bukuš bol v Komunistickej strane, lebo ho to ani nenapadlo, ale skromne podotkol, že napriek veľkosti jeho funkcie, nie je rozhodujúcou funkciou v krajine, ako je Slovenská republika. Komisia rozhodovala na základe odborných argumentov a odborných znalostí kandidáta. Podotkol, že nechce sa vracať do minulosti, pretože on študoval v novom režime a nechce rozoberať ani poslancove pôsobenie za bývalého režimu.
	Dal slovo návrhovej komisii, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 2 ods. 3  zákona SNR č. 564/1991 Zb. o obecnej polícii  v znení neskorších predpisov a § 6 ods. 2 písm. t) a § 21 ods. 2 Štatútu mesta Košice menuje p. Juraja Bukuša, Pražská 14, Košice do funkcie náčelníka Mestskej polície mesta Košice na základe  výsledku výberového konania s účinnosťou od 1.10.2011.

Hlasovanie č. 24 - 	za: 35, proti: 1, zdržali sa: 9

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 15
Priebežná správa o činnosti Košice - Európske hlavné mesto kultúry 2013, n.o. za prvý polrok 2011

p. Raši, primátor mesta Košice – Dal slovo námestníčke primátora, aby uviedla materiál.

p. Lenártová, námestníčka primátora mesta Košice – Vzhľadom k tomu, že predložený materiál bol obsiahli, uviedla iba nové veci, ktoré v ňom spomenuté neboli. Poslancov upozornila, že minulý týždeň prebiehali výberové konania na umeleckého riaditeľa. Tento týždeň pokračujú druhým kolom, kde z dvoch kandidátov vyberú kandidáta o ktorom budú informovať.
	Budúci týždeň na pozvanie primátora mesta Marseille sa uskutoční návšteva predstaviteľov mesta Košice v tomto meste a podpíše sa memorandum o spolupráci a začnú konkrétne kroky spolupráce, ako so second city.

p. Raši, primátor mesta Košice – Otvoril rozpravu.
	Nikto sa neprihlásil, preto ju uzavrel a požiadal návrhovú komisiu, aby predniesla návrh na uznesenie. 

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie Priebežnú správu o činnosti Košice - Európske hlavné mesto kultúry 2013, n.o. za prvý polrok 2011.

Hlasovanie č. 25 - 	za: 39, proti: 1, zdržali sa: 3

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 16
Priebežná správa o projekte Košice – Európske hlavné mesto kultúry 2013 za obdobie 26.5.2011 – 31.8.2011

p. Raši, primátor mesta Košice – Dal slovo námestníčke primátora, aby uviedla materiál.

p. Lenártová, námestníčka primátora mesta Košice – V tomto materiáli chcela upriamiť pozornosť na podrobnejšie rozpísané investičné projekty.

p. Raši, primátor mesta Košice – Otvoril rozpravu.

p. Halenár, poslanec MZ – Uviedol, že ťažko sa mu hľadajú slová, ale čím ďalej tým viac prichádza k presvedčeniu, že význam jednotlivých slov je rôznymi ľuďmi chápaný rôzne. Nehovoril o slove transparentnosť, ktoré je cudzím slovom, ale o kultúre, ktoré je slovenské. V sobotu ráno sa prešiel po Hlavnej s jedným Košičanom a obaja konštatovali, že ani to smetie z odpadových košov nie je vítané, ktoré z košov kypí. Vie, že je treba stavať veľké akcie, pozvať kapely, to áno, veď čo je jednoduchšie, než „dajte mi prachy a uvidíte tú kultúru“. Je to smutné míňanie peňazí daňových poplatníkov Európskej únie aj Slovenských. Žiaľ kultúra sa tu chápe, keď môžu preliať dostatočné množstvo peňazí buď cez investičné, alebo sprostredkovateľské firmy. Namiesto toho, aby sa starali o to základné, čo tu je, lebo už to tu bolo spomenuté, že ani chodníky v tomto meste nie sú v poriadku. Keď sa pozrie, ako vyzerajú odpadkové koše na zastávkach DPMK, povie si, že tejto firme nepomôže ani zrušenie 4-zastávkových lístkov, lebo je v takom srabe. Uviedol, že je to o chápaní kultúry a kultúra nie je to, čo im predvedú herci, ale kultúra je to, čo žijú každý deň. Na každodennej kultúre, keď nie zriedka vidieť v sobotu, alebo v nedeľu ráno Hlavnú ulicu posiatu zvratkami, nie je to problém vidieť, má o tom aj zopár fotografií. Tu je vidieť, čo dokážu bez peňazí, len organizáciou. Napríklad Mestská polícia, mestský policajt keď sa prechádza po Hlavnej, to by nemohol oznamovať okamžite rádiom, že je nejaký problém. Prečo majú mať policajtov s rukami vo vreckách postávajúcich pod obchodmi. 
	Môže povedať, že to je to, že 30 členný tím EHMK chápe slovo kultúra inak a on takej kultúre, ktorej chápu oni, nerozumie.

p. Raši, primátor mesta Košice – Slová adresoval poslancovi Halenárovi a uviedol, že na záver mu presne povie, ako je to s tým, keď všetci chápu opačne, ako jeden. Je to taký príbeh a vtip.

p. Süli, poslanec MZ – Požadoval, aby mu bolo teraz odpovedané, či nie je možné dodatočne zakomponovať do tohto programu rekonštrukciu dlažby na Zámočníckej ulici. Onoho času to otvorili, medzi tým sa tam urobili rôzne prekopávky, rôzne havárie. Ak sa to už nedá urobiť, je potrebné si to uvedomiť, že je to v absolútnom centre mesta, alebo či by oprava tejto dlažby sa nedala zrealizovať z tých peňazí, ktoré dostali z reklamy už  spomínaných podujatí, ako volejbal a bedminton. Uviedol, že nie je celkom nadšený tým, že keď sa vychádza zo Zámočníckej ulice, či v pravo, či v ľavo rastie burina za nejakým neusporiadaným plotom a či by sa nedalo daňou z nehnuteľností trošku podporiť, alebo pokutovať tých vlastníkov, ktorí sa o svoj majetok evidentne nestarajú. Poprosil, aby koncepčný materiál bol zo strany magistrátu vypracovaný na túto problematiku.

p. Lenártová, námestníčka primátora mesta Košice – Vystúpila s faktickou poznámkou a uviedla, že indikatívny zoznam zdedili aj oni, nie je možné ho meniť, keďže sú aj vypísané výzvy ministerstvom kultúry. Žiaľ už nie je možné pridávať nové projekty.

p. Raši, primátor mesta Košice – Ukončil rozpravu a skôr, ako dal hlasovať, slová adresoval poslancovi Halenárovi. Napriek tomu, že to nechcel, to musí, lebo aj on neustále skáče do reči, mu povedať, že to, že nechápe, ako to sám o sebe povedal kultúru, ktorá je prezentovaná, pripadá mu, ako v tom vtipe, keď na diaľnici sa rúti v protismere auto a nechápe, ako všetci môžu ísť proti nemu. Niekedy má z neho taký pocit a to, že to nechápe je preto, že je jednoducho iný.
	Dal slovo návrhovej komisii.

p. Adamčíková, poslankyňa MZ a členka návrhovej komisie – Prečítala návrh na uznesenie.	
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie Priebežnú správu o projekte Košice – Európske hlavné mesto kultúry 2013 za obdobie 26.5.2011 – 31.8.2011.

Hlasovanie č. 26 - 	za: 41, proti: 1, zdržali sa: 3

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 17
Postup vysporiadania vzájomných vzťahov mesta Košice so spoločnosťami MFK Košice a KF&MC Košice

p. Raši, primátor mesta Košice – Požiadal námestníka primátora, aby uviedol materiál a aby uviedol aj aké zmeny boli v materiáli vykonané.

p. Lazár, námestník primátora mesta Košice – Na zmeny upozorní presne a konkrétne uvedie, že o ktoré písmená a slovíčka išlo.
	Uviedol, že príbeh MFK nemusí obzvlášť rozoberať, nakoľko mnohí z prítomných boli pritom, keď MFK vzniklo, keď sa riešili prvé problémy a momentálne sú aj pritom teraz, keď už nie možné dávať hlavu do piesku, musia prijať postup riešenia, pretože sa to nevyvinie v prospech mesta, ak nebudú nič robiť.
	Snahou tohto materiálu je stanoviť základné ciele, pretože je tam toľko problémov, že určite ich nebudú vedieť vyriešiť naraz, ale ide o to, čo sa vyriešiť dá a čo chce mesto zo svojej pozície dosiahnuť. 
	Výstupom z tohto materiálu by bolo schválenie určitých princípov, pretože samotné riešenie si bude vyžadovať ešte ďalšie dokumenty, právne akty, atď., ktoré znova musia byť prerokované na mestskom zastupiteľstve. Princípy slúžia na to, aby nepracovali na nejakom riešení, ktoré by v konečnom dôsledku nebolo akceptovateľné na tomto mestskom zastupiteľstve.
	Ich ciele sú, v prvom rade zabezpečiť činnosť mládežníckeho futbalového klubu. To znamená činnosť mládeže. 
Druhým momentom je ochrana majetkových vkladov mesta Košice tak, aby boli vytvorené podmienky pre prípadnú výstavbu a prevádzku multifunkčného futbalového areálu. 
Po tretie, zabezpečiť financovanie A-mužstva z iných zdrojov, než zo zdrojov rozpočtu mesta a vysporiadať stratu za rok 2010 a rok 2011.
	Uviedol jednotlivé riešenia. Čo sa týka mládeže, futbal je fenomén a mesto v ňom zatiaľ má svoj podiel. Mesto financovalo mládež aj v minulosti. Návrh je, aby mesto naďalej mládež financovalo s tým, resp. dovtedy, pokiaľ MFK bude hrať najvyššiu súťaž nie v rámci Slovenska, ale medzi klubmi, ktoré majú sídlo a aj hrajú v Košiciach. V prípade, že túto podmienku bude spĺňať viac mužstiev, napr. Lokomotíva, alebo iné menšie kluby, ktoré budú hrať na jednej úrovni, tak by sa to delilo medzi viacerých. Týmto krokom chcú predísť tomu, že relatívne podľa ich zistení a v absolútnych číslach, najväčšiu mládežnícku základňu v tomto meste má futbal, ako taký. 
	Druhá časť, ochrana vkladov. Uviedol, že nachádzajú sa tam pozemky, ktoré boli pri zakladaní spoločnosti vložené. Nechcel z toho robiť politickú debatu, že prečo sa to takto vložilo, ako sa to vložilo, či to bolo vyvážené od začiatku. Dnešné vedenie mesta zdedilo tento fakt a ich úlohou je hľadať riešenie, či súhlasia, alebo nesúhlasia, ako to vzniklo. Jedným z riešení je všetky tieto pozemky dať na samostatnú čistú spoločnosť, ktorá by nevykonávala žiadnu inú činnosť, aby o rok, o dva nenastala situácia znovu riešenia straty, exekúcií. Pozemky tam budú preto, aby sa vytvorili podmienky pre výstavbu štadióna. Jeden z dôvodov, prečo sa to dodnes nezrealizovalo je ten, že žiadna z bánk, investorov, nebude financovať projekt, ak v rámci firmy sú pozemky, aj mládež, aj A-mužstvo, lebo to sú pre nich nečitateľné údaje a nikto nevie odhadnúť vývoj takých spoločností. 
	Tretia časť, A-mužstvo. Mesto samozrejme nemá na to, aby platilo činnosť A-mužstva. Nie je dôležité či chcú, alebo nechcú, na to dnes peniaze nie sú. Návrh je, aby mesto za symbolické euro predalo svoj podiel v MFK, samozrejme kde už nebudú mestské pozemky tomu, kto je ochotný vysporiadať stratu za rok 2010, 2011 a pristúpi k financovaniu A-mužstva a k samotnej časti memoranda, ktoré bolo na začiatku podpísané. Tá strata bola odhadovaná, a to je tá zmena v materiáli, vo výške 875 tis. eur za rok 2010 a vzhľadom na to, že tento proces prebehne až po mestskom zastupiteľstve v decembri, je tam už odhad straty za rok 2011 a suma je celkovo na úrovni 1,1 mil. slovenských korún.
	Ohľadne vysporiadania straty hovoril už aj predtým, t.j., ten kto do klubu vstúpi namiesto mesta, pochopiteľne musí vysporiadať túto stratu. Návrh je, aby mesto stratu za rok 2010, 2011 nevysporiadávalo. Na druhej strane mesto nebude žiadať kúpnu cenu za podiel. Snahou vedenia mesta je odísť z futbalovej časti, zabezpečiť plnohodnotnú činnosť mládeže a ochrániť vklady mesta s tým, že všetky pozemky, resp. nájomné zmluvy, ktoré s tým súvisia, budú prehodené na samostatnú spoločnosť Košické futbalové a Multifunkčné centrum. Samozrejme, že v tejto spoločnosti prebehne audit a stanovy budú spracované v tom duchu, ako v MFK. 
	Celý tento materiál hovorí len o princípoch a k vypracovaniu samotných materiálov je ešte veľmi veľa práce a napriek tomu, že to tu schvália, môže dôjsť k tomu, že vývoj, ktorý je veľmi rýchli, že exekúcie tam hrozia každý deň. Očakávajú, že týmto krokom dôjde k ukľudneniu veriteľov, aby dali mestu čas. Verí, že do konca roka sa im to podarí vysporiadať. V prípade že nie, budú sa hľadať iné cesty. 
	Poslancov informoval, že z pozície mesta bola predstava omnoho, omnoho lepšia, ale nakoľko sú tam 50 na 50, sú absolútne blokovaný vzájomnými rozhodnutiami, tak mesto, ako aj FC Steel Trans Ličartovce nevie urobiť samostatné rozhodnutie. Majú za to, že mesto tam má historicky vyššie majetkové vklady a povedal to tak, že mesto v tomto neťahá za dlhší koniec, preto pristúpili ku kompromisnému riešeniu. Požiadal poslancov o podporu tohto materiálu, lebo je to jeden z troch zásadných problémov, ktoré zdedili. Hodnotení budú za to, že akým spôsobom to vyriešili a jeho to tiež neteší, že to musia riešiť, ale nemôžu sa tváriť, že ten problém tu nie je, nakoľko to dopadne ešte horšie. Potom ich čaká Kosit a ELTODO s ktorými sa v tomto volebnom období budú musieť zásadnejším spôsobom vysporiadať. 
	Zdôraznil, že zmena v materiáli bola vo výške 1,7 mil. eur a v časti B4. Samozrejme ak by náhodou FC Steel Trans si neuplatnil svoju pozíciu na predkupné právo, tak môžu to posunúť aj tretím osobám, ale každopádne na plynulosť tejto celej transakcie, by pre mesto bolo najlepšie, aby partnerom pre vysporiadanie ostal FC Steel Trans Ličartovce, ktorý je partnerom 50 na 50. V časti B sa doplnilo, že nielen stratu za rok 2010, ale aj za rok 2011. Je potrebné povedať, že za rok 2011 je strata výrazne nižšia aj vďaka tlaku zo strany mesta a tým, že sa snažia aj výraznejšie šetriť. Poznamenal však, že bez silného partnera je skutočne ťažko objektívne zabezpečiť činnosť klubu. To treba priznať, že mesto v čase krízy a tak napnutého rozpočtu nie je v tomto najlepším partnerom.

p. Raši, primátor mesta Košice – Otvoril rozpravu.

p. Halenár, poslanec MZ – Úplne na začiatku chcel povedať, že pre toto mesto je najvyšší čas a je pre neho dobré, že vo vedení mesta sú už iní ľudia, ako boli doteraz. 
	Vzhľadom na hodnotu pozemkov je MFK veľmi pálčivá a háklivá vec, že je fajn, že sa s tým prišlo. Napadá ho však druhá vec, ktorá je uvedená v dôvodovej správe, že neboli splnené podmienky návratu pozemkov na mesto z toho dôvodu, že nebola zabezpečená zmena územného plánu z pozície mesta. Ako poslanec vo volebnom období 2006 až 2010 si nepamätá jediný návrh MFK, ktorý bol na zmenu územného plánu mestským zastupiteľstvom odmietnutý. Túto argumentáciu nemôže akceptovať. Čo sa mu však vidí ako zrozumiteľné je trvať na zmluvách a žiadať, aby pozemky prišli naspäť. To, čo navrhuje p. námestník je to, že v novej firme, v ktorej bude mať mesto opäť 50, už tie pozemky budú na fix – natrvalo. To znamená, že mesto príde o polovicu hodnoty svojich pozemkov a dá ich do nejakej obchodnej spoločnosti. Je mu veľmi ľúto, že poslanci, ktorí tu sedia a ktorí hrali významnú úlohu v dozorných radách a v predstavenstve za celé štyri roky neavizovali takýto vývoj, ktorý je dnes ukazovaný a práve naopak, keď boli výzvy, aby sa postavili a uviedli, že aký je stav v MFK, boli väčšinou ticho. V tejto súvislosti ich vyzval, aby sa zapojili do diskusie a povedali ako vec vidia z ich strany. Mal dojem, že prítomný bol aj bývalý predseda poslaneckého klubu KDH, SDKÚ, DS, SMK a bývalý poslanec mesta p. Boritáš, ktorý predkladal väčšinu  návrhov na presun pozemkov a prenájom pre MFK, aby v prípade nutnosti ho prizvali do debaty.

p. Lazár, námestník primátora mesta Košice – Vystúpil s faktickou poznámkou. Dal mu za pravdu, čo povedal. Chcel, aby toto nazvali, ako cestu kompromisu. Pripravenú majú aj inú cestu, ale obrazne povedené, začne striekať krv a v konečnom dôsledku viac vykrváca druhá strana, ale aj mesto a bohužiaľ reálne príde o tie pozemky. 
	Uznesenie na zmenu územného plánu bolo prijaté v roku 2009 v decembri a píše sa v ňom, že keď sa to nezrealizuje, pozemky musia ísť naspäť. Predávané boli 7.11.2006 a chcel tým povedať, že sa nechcú zamotať do komplikovaného súdneho sporu. Nevie povedať, či by ho mesto vyhralo, ale vie povedať to, že kým by skončil, nebolo by o čom diskutovať, lebo majetok by tam už nebol. Veritelia sú tam vo výške radovo jeden milión eur. 
	Poslancov informoval, že celú situáciu vyhodnotili objektívne a uviedol, že samozrejme v niektorých veciach sa mesto cíti silné, ale v niektorých slabšie, ale v každom páde sú to všetko právne spory. Najsamprv idú kompromisným riešením a keď nepríde, tak potom už nie je nič iné len, nechcel povedať že rúbať hlava nehlava, ale bude to veľké riziko, že kým dorúbu, nič reálne tam nebude a to asi nikomu neide a nechce to ani vedenie mesta. 
	Zopakoval, že uznesenie bolo prijaté v decembri 2009 a zmluva bola podpísaná v novembri 2006.

p. Gál, poslanec MZ – K predkladanému materiálu mal viac poznámok. Zaujímal sa o tabuľku na str. 4, ktorá sa týkala výšky príspevku mesta Košice a združenia FC Steel Trans Ličartovce. Opýtal sa, či tieto príspevky od občianskeho združenia sú zdokladované, či niekto, napr. na úrovni mesta, kontroloval faktúry, výdavky, mzdy.
	Zaujímal sa aj to, čo bolo uvedené na konci materiálu, že je záujem s výstavbou štadióna do 5 rokov. Opýtal sa, či to bude reálne splniť a či by nebolo vhodné uviesť aj termín ukončenia výstavby. 
	Taktiež sa opýtal, či 300 tis. nie je veľa na mládež. Podľa jeho názoru, keďže pozná pozadie celého financovania futbalových klubov, je to príliš veľa aj v kontexte toho, aké sú problémy vo financovaní škôl a v sociálnych veciach.  
	Zarazila ho však podmienka, že mesto bude financovať ten klub, ktorý bude hrať najvyššiu súťaž. Opýtal sa, kvôli čomu sa podmieňuje súťaž A-mužstva v Corgoň lige, prípadne 2. lige, ak chcú financovať mládež. Považuje to za zbytočnú podmienku a skôr by to prerozdeľoval podľa toho, ktorý klub hrá akú dorasteneckú a žiacku súťaž. Bolo by to spravodlivejšie aj voči ostatným či už futbalovým, alebo ostatným športovým klubom v tomto meste.

p. Lazár, námestník primátora mesta Košice – Vystúpil s faktickou poznámkou. To, čo by chcelo mesto je jedna vec. Mesto je tam zablokované 50 na 50 a druhá strana nie je taká komfortná, preto musia nájsť riešenie, aby sa pohli ďalej a práve preto sa to aj ťahá od roku 2005, kedy došlo k zablokovaniu. 
	Vedeniu mesta ide o ochránenie pozemkov. Jeho neteší, že to teraz musia riešiť, bol by radšej, keby niečo také na stôl nemuselo prísť. Celým krokom chcú dosiahnuť jednu vec, aby pozemky sa dostali na samostatnú spoločnosť, ktorá ich určite nedovedie k tomu, že o pol roka budú riešiť tie isté problémy.
	Financovanie štadióna je ťažko obmedziť, lebo je plno podmienok, ktoré ešte dnes nepoznajú. Trh sa dnes vyvíja, ale je to jedna z prvoradých podmienok banka – investor, že to musí byť na samostatnej spoločnosti. V prípade, že sa nebude dať postaviť štadión, bude potrebné si s druhým partnerom sadnúť a povedať si, že sú len dve možnosti, buď to do toho štadióna dotiahnu, alebo to vysporiadať. Aby sa tam dostali, musia pozemky dostať mimo exekúcie. Aby bol presný, opravil sa a uviedol, že nie sú exekúcie, ale na všetkých pozemkoch sú záložné práva. 

p. Sidor, poslanec MZ – Vystúpil s faktickou poznámkou. Reagoval na predrečníka pred p. Lazárom a chcel mu vysvetliť dva momenty. V súčasnosti je v rámci klubu do 500 detí od najvyššej kategórie až po prípravky. 
Na druhú otázku uviedol, že sa nedá, aby mládež fungovala bez toho, aby bola zastrešená licencovaným klubom Á-čkom nad ním. To znamená, že samostatná existencia mládežníckych klubov bez toho, že je Á-čko, B-éčko sa podľa súčasných platných regúl Slovenského futbalové zväzu nedá. 

p. Gamcová, poslankyňa MZ – Je rada, že tento bod na zastupiteľstve je a drží vedeniu palce, aby mohli realizovať uvedené kroky, ktoré si myslí, že nie sú veľmi reálne, pretože si nevie predstaviť, ako môžu donútiť FC Steel Trans navýšiť základné imanie a donútiť ich, aby odpredalo mestu. Zaujímal by ju ten spôsob. 
	Nakoľko si myslí, že sa nevyhnú rôznym právnym záležitostiam opýtala sa, kto bude v nich mesto zastupovať.
	Na záver požiadala, aby aspoň v návrhu na uznesenie bola opravená hrúbka v slove materiál. 

p. Gál, poslanec MZ – Vystúpil s faktickou poznámkou a požiadal námestníka primátora, aby uviedol, prečo je podmienená dotácia na mládež Á-čkom a bol by rád, keby takýto materiál mohol byť aj na športovej komisii. 
	Povedal príklad, že KAC Košice nemá mužov a má mládež v prvej žiackej lige, ktorú zabezpečuje SFZ.

p. Halenár, poslanec MZ – Mal problém s tým, čo hovoril p. Lazár a keď čítal, že 7.11.2006 boli predané pozemky s tým, že do 24 mesiacov musí začať výstavba, tak odmietnutie územného plánu v roku 2009 nemôže hrať v tomto žiadnu rolu. 
Opýtal sa, ak sa dajú previesť pozemky na obchodnú spoločnosť, ktorá sa bude venovať len činnosti výstavbe štadióna, prečo nie je možné ich previesť naspäť na mesto.
Za tretie bol by rád, keby to čo námestník naznačil, aby to povedal, že súčasný 50 %-ný podielnik nesúhlasí s tým, aby pozemky boli vrátané naspäť do mesta a ak s tým nesúhlasí, ako sa do budúcna bude spolupracovať presne s tým istým akcionárom v novej akciovej spoločnosti, kde bude mať mesto opäť patovú situáciu 50 na 50. Ako má tomu rozumieť. Verí, že je to značne komplikovaný proces, ale najprv, aby zahlasoval, je potrebné mu vysvetliť, že sa argumentuje rokom 2009, pričom je tam 24 mesiacov od roku 2006 a pozemky, ktoré boli predané za symbolické jedno euro, mali trhovú hodnotu 100 mil. slovenských korún sa nevrátia naspäť, ale do firmy, kde mesto bude mať 50 %. Toto sa mu nepáči. 

p. Dečo, poslanec MZ – Tí, čo ho poznajú vedia, že od malička športuje a preto si myslí, že nie je možné za tým vidieť záujem, ako zreálniť tie sumy, o ktorých tu hovoria. 300 tis. eur pre mládežnícky futbal, napriek tomu, že je tam niekoľko 100 detí a absencia elementárnej ochoty prispieť na neštátne subjekty v oblasti sociálnych služieb a neštátne školstvo je pre neho dosť veľkou disproporciou vo vzťahu k rozpočtu. Myslí si, že 300 tis. v kontexte toho, o čom dnes rozprávali má podstatne väčšiu váhu a mali by ich prehodnotiť aj napriek tomu, že každému jednému detskému klubu, aj futbalovému, dopraje čo najviac finančných prostriedkov.
	Upozornil na druhú vec, ktorú pred chvíľkou povedal p. Halenár. 50 %-ný podiel by mal ostať aj v novej spoločnosti v meste. Má pocit, že vytvárajú cestu, ako by mohli o tie pozemky prísť, pretože s tým istým subjektom idú do novej spoločnosti. Dúfa, že mu to bude vysvetlené a že ho presvedčia. 

p. Raši, primátor mesta Košice – Očakával, že sa do diskusie zapoja aj iný hráči z MFK. To, čo naozaj vedenie mesta nechce je prísť o pozemky, ktoré podľa nich majú výrazne vyššiu hodnotu, ako celý klub. Preto chcú urobiť to, aby zachránili tieto pozemky a na to bohužiaľ potrebujú súhlas aj druhej strany. Nikto nechce spochybniť to, že ideálnym stavom by bolo, aby všetky tie pozemky malo mesto. Mesto nie je v takej situácii a z toho materiálu je vidieť, že preto sa hľadajú riešenia, ktoré by boli akceptovateľné aj pre druhú stranu.
	Požiadal námestníka, aby zodpovedal na položené otázky. 

p. Lazár, námestník primátora mesta Košice – Skôr, ako začal odpovedať na jednotlivé dotazy zo strany poslancov zdôraznil, že všetko čo uvedie nechce aby bolo chápané, že je to  predpríprava na veľkú koalíciu SMER a KDH, lebo sa asi stane najväčším obhajcom krokov, ktoré KDH urobilo v roku 2005, kedy MFK za nejakých podmienok vzniklo, s ktorými dnes vedia iba pracovať, ale nie ovplyvniť.
	Uvádzal iba fakty, tak, ako za sebou odzneli.
Rozpočet 300 tis. eur je preto, lebo aj na tento rok je 300 tis. eur. Druhá strana požadovala tento príspevok zachovať. Pre zaujímavosť uviedol, že pre rok 2009 to bola suma 550 tis. eur. MFK vie, že na konci roka, aj keď prídu so stratou, dostanú iba 300 tis. eur, z ktorých musia vyžiť. 
Otázka právne služby. Uviedol, že sa to bude robiť s právnikmi na meste. Dokumenty sú relatívne obsiahle, ale právne nie sú až tak komplikované. Zvládnu to právnici na magistráte. 
Prečo to nebolo v komisii. Uviedol, že áno, malo to byť v komisii a vysvetlil, prečo to nebolo. Hlavný sponzor MFK je Steel Trans, ktorému v piatok sa ukončil proces reštrukturalizácie a materiál bolo potrebné do mestskej rady predložiť v pondelok ráno. Kým hlavný sponzor klubu nemá vyriešené vlastné problémy, bolo úplne nereálne sa s nimi rozprávať o nejakej budúcnosti MFK, o pozemkoch. Ďalšie materiáli už určite pôjdu cez komisiu.
Prečo sa nestavalo. Tiež sa na to isté pýtal. Na to, aby sa mohlo stavať, je potrebné stavebné povolenie. Na stavebné povolenie je potrebné územné rozhodnutie. Na územné rozhodnutie musí byť územný plán, ktorý sedí na to územné rozhodnutie. Mesto vytvorilo zmluvu na územný plán v roku 2009. Poznamenal, že každá strana má svoju pravdu, o ktorej by mohol rozhodnúť súd, ale kým by súd rozhodol, kto z nich má pravdu, a kto zanedbal povinnosť je pravda, že posledné 3 roky mesto nevytvorilo podmienky, aby mohlo nastať stavebné konanie. Osobne si myslí, že štadión by v tejto štruktúre nepostavili, ale to im povedať nemôžu, lebo druhá strana tvrdí, že začať nemohli, lebo nemali stavebné povolenie kvôli územnému rozhodnutiu a nemohli sa dostať o krok ďalej. Uviedol, že investor bol a projekty boli pripravené. 
Vzájomné blokovanie. Upresnil jednu vec, že pri vzniku klubu mesto vložilo 6 hektárový pozemok za jednu korunu a MFK vložilo hráčov, licencie a drobné predmety takisto za jednu slovenskú korunu. So 6 hektármi právne nepohne nikto, čiže sú relatívne mŕtve. Ak nenájdu riešenie tak v MFK zostanú dovtedy, pokiaľ nedôjde zhode s druhým akcionárom, alebo kým nedôjde ku exekúcii. Vzhľadom na dnešný vývoj, to bude asi to „b“.
O ďalších, ktoré spomínal aj p. Halenár, 2,8 hektára, alebo 2,9, ktoré sa predali za jednu slovenskú korunu, tam bola tá podmienka. Bohužiaľ, jedna vec je ich predstava lepších podmienok a druhá vec je, že mesto je absolútne zablokované. Druhá vec je a bolo to aj v médiách, že druhý akcionár deklaroval, že má záujem, aby sa vytvorilo všetko preto, aby sa dokončil a postavil futbalový štadión. V tomto duchu zatiaľ mesto ide a je potrebné povedať, že v tom nerobili nikdy problémy a práve preto z ich strany podmienka bola, aby všetky pozemky zostali pokope. Mesto ich prevádzať celé nechcelo, ale následne nevedel deklarovať za mesto, že ako chce stavať štadión, keď nechce dať všetky pozemky, ktoré sú potrebné k tejto výstavbe. Uviedol, že on sa cíti ako ekonóm a nie ako politik a kľudne im tie rokovania prenechá. Vysvetlil, že z vlastných skúseností, nie je dobré robiť si navzájom zle, ako akcionári, párkrát to už zažil a je toho názoru, že lepšie je hľadať riešenie, ktoré nie je najlepšie, ale momentálne je najkompromisnejšie. Môže sa však stať, že pri najlepšej možnej vôli to zlyhá, tak potom sa pôjde tým záložným variantom.

p. Halenár, poslanec MZ – Vystúpil s faktickou poznámkou. Požiadal námestníka, aby povedal akú najhoršiu situáciu vidí v pokračovaní tohto stavu v prípade, že sa odmietne predkladaný návrh. 
	Nedostal jednoznačnú odpoveď, že ako je možné, že pozemky, ktoré boli predané s podmienkou, že sa do 24 mesiacov má začať stavať, majú prejsť naspäť na mesto, neprešli a teraz sú blokované. Nepochopil, že keď môžu prejsť na novú spoločnosť, prečo nemôžu prejsť na mesto. Opýtal sa, či ten 50 %-ný spoločník s tým nesúhlasí.

p. Lazár, námestník primátora mesta Košice – Ešte raz to vysvetlil. 6 hektárový pozemok, ktorý má najväčšiu hodnotu, tam nie sú žiadne podmienky, vzniklo to pri založení klubu. 2,8 hektára tam je podmienka 24 mesiacov. Je otázka, kto si nesplnil povinnosť. Pravda je, že v novembri 2006 boli prepísané, územný plán bol v decembri 2009, čo sú tri roky. Relatívne tvrdia, že oni majú objektívnu príčinu.
	Mesto tlačí viac, nakoľko tam aj viac má a musí prísť s nejakým riešením. Mesto určite neťahá za dlhší koniec.
	Toto sú princípy, tie samotné materiály prejdú rokovaním potom.

p. Raši, primátor mesta Košice – Ukončil rozpravu. 
	Požiadal návrhovú komisiu, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 29 ods. 1 písm. 1) Štatútu mesta Košice
A. schvaľuje Návrh princípov a postupných krokov pre zabezpečenie cieľov uvedených v materiáli „Postup vysporiadania vzájomných vzťahov mesta Košice so spoločnosťami MFK Košice a KF&MC Košice“,
B. žiada námestníka primátora mesta Košice predložiť na najbližšie mestské zastupiteľstvo návrh dokumentov, ktoré podliehajú schváleniu mestským zastupiteľstvom v súlade s predloženým materiálom.

Hlasovanie č. 27 - 	za: 35, proti: 1, zdržali sa: 11

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 18
Návrh na aktualizáciu a doplnenie Akčného plánu rozvoja mesta Košice na roky 2009-2011 v rámci rozvojovej oblasti Košice - mesto kultúry

p. Raši, primátor mesta Košice – Slovo dal p. námestníkovi, aby uviedol materiál.

p. Lazár, námestník primátora mesta Košice – Ide o administratívny úkon, kde sa dopĺňajú projekty na roky 2009-2011, resp. v rámci projektu EHMK 2013. Je to park Moyzesova/Komenského a Košický hrad – revitalizácia.

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 6 ods. 2  písm. c) Štatútu mesta Košice schvaľuje aktualizáciu a doplnenie Akčného plánu rozvoja mesta Košice na roky 2009-2011 v rámci rozvojovej oblasti Košice - mesto kultúry podľa prílohy.  

Hlasovanie č. 28 - 	za: 48, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 19
Návrh na schválenie predloženia žiadostí o nenávratný finančný príspevok, zabezpečenie realizácie a financovania projektov

p. Raši, primátor mesta Košice – Slovo dal p. námestníkovi, aby uviedol materiál.

p. Lazár, námestník primátora mesta Košice – Ministerstvo kultúry vypísalo výzvu na základe ktorej môžu žiadať o nenávratné finančné prostriedky. V materiáli sú vymenované, o ktoré konkrétne projekty ide. Konkrétne sumy tam nie sú, pretože ich dnes ani uviesť nemôžu, lebo vedia iba ten balík. Balík NFP je vo výške 40,5 mil. eur a spoluúčasť mesta je vo výške 5 %, t.j. 2 mil. 384 tis. eur. Tento akt formálne predchádza tomu, aby mohli požiadať o peniaze z NFP.

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa §  6 ods. 2 písm. c) a ac) Štatútu mesta Košice schvaľuje:
1. predloženie žiadostí o NFP v rámci písomného vyzvania ROP-7.1-2011/03 ROP 
za účelom realizácie projektov podľa predloženého návrhu, ktorých ciele sú v súlade s platným územným plánom mesta a platným programom hospodárskeho rozvoja a sociálneho rozvoja mesta;
2. zabezpečenie realizácie projektov po schválení žiadostí o NFP;
3. financovanie projektov vo výške min. 5 % z celkových oprávnených výdavkov na projekt t.j. vo výške 2 384 411,77 EUR.

Hlasovanie č. 29 - 	za: 48, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa §  6 ods. 2 písm. c) a ac) Štatútu mesta Košice
schvaľuje 
1.	predloženie žiadostí o NFP v rámci písomného vyzvania ROP-7.1-2011/03 ROP 
za účelom realizácie projektov: 
•	„Kasárne – Kulturpark“ 
•	„Kunsthalle – rekonštrukcia“
•	„Mestský park – rekonštrukcia a revitalizácia zelene“
•	„Park Moyzesova / Komenského – rekonštrukcia a revitalizácia zelene“
•	„Ulička remesiel – rekonštrukcia“
•	„Košický hrad – revitalizácia a sprístupnenie archeologického náleziska“
•	„SPOTS - kultúrno-spoločenské centrá“ 
•	„Dom autentickej kultúry – rekonštrukcia“
•	„Amfiteáter - multifunkčná hala“,
ktorých ciele sú v súlade s platným územným plánom mesta a platným programom hospodárskeho rozvoja a sociálneho rozvoja mesta;
2.	zabezpečenie realizácie projektov po schválení žiadostí o NFP;
3.	financovanie projektov vo výške min. 5 % z celkových oprávnených výdavkov na projekt t.j. vo výške 2 384 411,77 EUR.
-  -  -

Bod č. 20
Návrh na rozdelenie dotácií pre mládež

p. Raši, primátor mesta Košice – Požiadal predkladateľa materiálu poslanca Sidora, aby uviedol materiál.

p. Sidor, poslanec MZ – V rámci grantového programu mesta Košice DAMKO v roku 2011 mesto Košice vyhlásilo tri výzvy. Spolu bolo prijatých 31 žiadostí v celkovej výške 53 tis. eur. Z toho bolo schválených 38 žiadostí v celkovej výške 28.810 eur. Vyhoveli všetkým, ktorí splnili podmienky, ktoré boli zadané v tejto výzve.

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. d) Štatútu mesta Košice schvaľuje rozdelenie bežných výdavkov v programe 3: ZDRAVÉ MESTO – Podprogram 7: Podpora športu a mládeže – financie na Koncepciu mládeže v celkovej sume 29 810,- € podľa priloženého návrhu.

Hlasovanie č. 30 - 	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 6 ods. 2 písm. d) Štatútu mesta Košice schvaľuje
rozdelenie bežných výdavkov v programe 3: ZDRAVÉ MESTO – Podprogram 7: Podpora športu a mládeže – financie na Koncepciu mládeže v celkovej sume 29 810,- €.

Názov žiadateľa							        	Suma v €
Detská organizácia FRIGO							2 440,00 €
Materské centrum Stonožka, Košice						2 440,00 €
OZ Našim deťom pri ZŠ Jenisejská Košice					2 440,00 €
Tadam - Tlačová agentúra detí a mládeže, o.z.				2 440,00 €
Úsmev ako dar - Spoločnosť priateľov detí z detských domov, 	
Regionálna pobočka Košice							2 440,00 €
Laura, združenie mladých - stredisko Košice				2 090,00 €
OZ HALIGANDA								1 890,00 €
Spoločenstvo evanjelickej mládeže						1 890,00 €
DOMKA Košice, Združenie saleziánskej mládeže				1 420,00 €
Občianske združenie Žabky							1 400,00 €
Občianske združenie Kairos							1 310,00 €
BAZZART, o.z.								1 020,00 €
Mládež Slovenského Červeného kríža Košice - mesto			1 020,00 €
Spoločnosť ľudí dobrej vôle							1 000,00 €
Občianske združenie Priatelia Šrobárky					   900,00 €
Soroptimist club Košice							   900,00 €
OZ Priateľ									   870,00 €
Slovenský skauting, 68. zbor Biele vrany Košice				   770,00 €
Zväz diabetikov Slovenska - základná organizácia Košice – deti		   750,00 €
Spoločnosť priateľov detí Li(e)nka						   380,00 €
SPOLU							       	          29 810,00 €	
-  -  -

Bod č. 21
Nakladanie s majetkom mesta Košice – určenie spôsobu prevodu – priamy predaj pozemkov v k. ú. Terasa

p. Raši, primátor mesta Košice – Navrhol ku bodom, ktoré sa týkajú majetku otvoriť hneď aj rozpravu a v prípade akýchkoľvek otázok bude spracovateľ, alebo predkladateľ materiálu hovoriť, aby návrh zdôvodnil.
	Otvoril rozpravu k predkladanému bodu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu  nehnuteľného majetku vo vlastníctve mesta Košice - priamy  predaj pozemkov registra KN-C parc. č. 4699/325, 4699/326, 4699/328, 4699/330, 4699/331, 4699/382, 4699/383, 4699/384 spolu s výmerou 199 m² v k. ú. Terasa.  

Hlasovanie č. 31 - 	za: 31, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 22
Nakladanie s majetkom mesta Košice  – určenie spôsobu prevodu – priamy predaj pozemku v k.ú. Krásna

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy  predaj pozemku registra KN-C č. 7591 s výmerou 509 m² v k. ú. Krásna.  

Hlasovanie č. 32 - 	za: 36, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 23
Nakladanie s majetkom mesta Košice  – určenie spôsobu prevodu nehnuteľnosti – pozemku v k. ú. Terasa na ul. Čsl. odboja formou dobrovoľnej dražby            

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa a § 9 ods. 2 písm. a) zákona č. 138/1991 Zb. o majetku obcí v znení neskorších predpisov a § 6 ods. 2  písm. b)  a   § 29 ods. 1  písm. b) Štatútu mesta Košice schvaľuje spôsob prevodu nehnuteľného majetku vo vlastníctve mesta Košice pozemku registra KN-C parc. č. 4297/15 s výmerou 646 m² v k. ú. Terasa formou dobrovoľnej dražby s najnižším podaním vo výške 78 800,- €.      

Hlasovanie č. 33 - 	za: 41, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 24
Nakladanie s majetkom mesta Košice – určenie spôsobu prevodu – priamy predaj pozemkov  v k. ú.  Malá Lodina

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice – priamy predaj pozemkov parc.  KN-C č.  669/4 a 703/2, výmera na predaj celkom 170 m² v k. ú. Malá Lodina.

Hlasovanie č. 34 - 	za: 44, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 25
Nakladanie s majetkom mesta Košice – určenie spôsobu prevodu pozemkov v k. ú. Južné mesto formou priameho predaja

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu  nehnuteľného majetku vo vlastníctve mesta Košice - priamy  predaj pozemkov registra KN-C parc. č. 3352/12 s výmerou 125 m² v k. ú. Južné mesto a  parc. č. 3352/13 s výmerou 214 m2 v k. ú. Južné mesto.  

Hlasovanie č. 35 - 	za: 42, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 26
Nakladanie s majetkom mesta Košice  – určenie spôsobu prevodu – priamy predaj pozemku v k. ú. Grunt

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy  predaj pozemku registra KN-C časti parcely č. 3429/1 s výmerou 280 m2  v  k. ú. Grunt.  

Hlasovanie č. 36 - 	za: 44, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 27
Nakladanie s majetkom mesta Košice – určenie spôsobu prevodu - priamy predaj pozemkov v k. ú.  Terasa  pre vlastníkov rodinných domov  na ul. Karlovarská – Plzenská

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy  predaj pozemkov registra KN-C čísla podľa predloženého návrhu spolu s výmerou 1558 m2 v k. ú. Terasa.

Hlasovanie č. 37 - 	za: 43, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy  predaj pozemkov registra KN-C č. 4680/915, 917, 918, 919, 920, 921, 927, 928, 931, 944, 945,  950, 955, 958, 969, 970, 973, 975, 977, 978, 979, 716 spolu s výmerou 1 558 m² (od 1 m² do 279 m²) v k. ú. Terasa.
-  -  -

Bod č. 28
Nakladanie s majetkom mesta Košice  – určenie spôsobu prevodu – priamy predaj pozemku v k.ú. Myslava

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy  predaj pozemku registra KN-C časť parc. č. 1640/4 s výmerou cca 130 m² v k. ú. Myslava.  

Hlasovanie č. 38 - 	za: 45, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 29
Nakladanie s majetkom mesta Košice –  určenie spôsobu prevodu pozemku  formou zámeny v k. ú. Stredné mesto I.

p. Raši, primátor mesta Košice – Otvoril rozpravu.

p. Halenár, poslanec MZ – Opýtal sa, či z grafickej prílohy správne porozumel, že mesto Košice ide vymieňať pozemky bližšie vo vnútri parku, za pozemky, ktoré sú ďalej smerom vonku z parku.

p. Lenártová, námestníčka primátora mesta Košice – Je to z dôvodu toho, aby sa scelili pozemky kvôli investičnému projektu EHMK revitalizácia a rekonštrukcia Mestského parku. Táto časť zároveň slúži aj ako verejná komunikácia a ÚHA odporúča komunikáciu mesta a majiteľa.

p. Halenár, poslanec MZ – Vystúpil s faktickou poznámkou. Z priložených fotografií mu nie je jasné, čo sa má revitalizovať, aby to povedali, lebo je nezrozumiteľné, čo sa má na pozemkoch robiť a čo sa má získať.

p. Lenártová, námestníčka primátora mesta Košice – Doporučila mu, aby sa stretol s projektovým manažérom p. Horvátom, ktorý mu predostrie celý víťazný návrh. Uviedla, že sa tam bude robiť jeden peší okruh, kultúrne spoty v parku, výsadba a revitalizácia celého parku.

p. Dečo, poslanec MZ - Vystúpil s faktickou poznámkou. Ak sa dobre pamätá, tak znovu rokujú o pozemku, ktorý už na predošlom mestskom zastupiteľstve vyvolal búrlivú diskusiu. Vtedy o ňom rokovali, ako o bode s osobitným zreteľom a vzhľadom na tom, že sa im tri pätiny nepodarilo dosiahnuť, tak sa opýtal, či to teraz predkladajú tak, aby stačila nadpolovičná väčšina.  

p. Lenártová, námestníčka primátora mesta Košice – Vtedy sa to predkladalo ako jeden celok z dôvodu jedného investičného zámeru, ale keďže pozemky sú dve oddelené parcely, nie je dôvod, aby sa to dávalo ako celok. Robí sa to naozaj kvôli sceleniu pozemkov v Mestskom parku.

p. Dečo, poslanec MZ - Vystúpil s faktickou poznámkou. Z dôvodu sceľovania pozemkov pre koho.

p. Lenártová, námestníčka primátora mesta Košice – Pre mesto, aby mohlo konečne zareagovať na výzvu ministerstva kultúry a aby mohlo realizovať projekt v intenciách víťazného návrhu. Z dôvodovej správy je to veľmi jasné.

p. Halenár, poslanec MZ – Vystúpil s faktickou poznámkou a požiadal námestníčku, aby to sceľovanie pozemkov objasnila, pretože po prečítaní dôvodovej správy z predchádzajúceho zastupiteľstva bolo uvedené, že firma NEOMAD prišla s návrhom, to znamená, že oni sú tí, ktorí sú aktívny v tejto veci a jemu nie je jasné, ako do toho pasuje to sceľovanie. 

p. Lenártová, námestníčka primátora mesta Košice – S firmou NEOMAD sa rokovalo ešte predtým a rokovania prebiehali už niekoľko rokov dozadu, asi tri, keď ešte nebol známy víťazný projekt v rámci EHMK. Teraz je to v záujme mesta, aby sa to scelilo a aby sa projekt mohol realizovať tak, ako je navrhnutý firmou Jela s.r.o.

p. Raši, primátor mesta Košice - Rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice – zámena pozemku, časť parcely KN-C č. 2056/1 (novovytvorená  parcela  č.  2056/14  podľa  predloženého  GP) s  výmerou 88 m2 v k.ú. Stredné mesto vo vlastníctve mesta Košice za pozemok, parcelu KN-C č. 2010/2  s výmerou 88 m2, v k. ú. Stredné mesto s finančným vyrovnaním v prospech mesta Košice.

Hlasovanie č. 39 - 	za: 29, proti: 3, zdržali sa: 16

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 30
Nakladanie s majetkom mesta Košice –  určenie spôsobu prevodu pozemku  formou zámeny v k. ú. Stredné mesto II.

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo  v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice – zámena pozemku, časť parcely KN-C č. 2056/1 (novovytvorená parcela  č. 2056/15  podľa predloženého GP) s výmerou 314 m2  v  k. ú. Stredné mesto vo vlastníctve mesta Košice za pozemok,  parcelu  č. 2030/1  s výmerou 314 m2, v k. ú. Stredné mesto bez finančného vyrovnania.

Hlasovanie č. 40 - 	za: 28, proti: 3, zdržali sa: 15

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 31
Nakladanie s majetkom mesta Košice  – priamy predaj pozemku v k. ú. Severné mesto pre Bc. Roberta Vernera a Silviu Tkáčovú          

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. c) zákona č. 138/1991 Zb. o majetku obcí v znení neskorších predpisov a podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje priamy  predaj  pozemku  registra KN-C časť parcely č. 8026/1  (novovytvorená parc. KN-C č. 8026/4) s výmerou 58 m² v k. ú. Severné mesto vo vlastníctve mesta Košice pre Bc. Roberta Vernera a Silviu Tkáčovú do podielového spoluvlastníctva každý v podiele 1/2 k celku za kúpnu cenu 45,- €/m2.

Hlasovanie č. 41 - 	za: 46, proti: 1 zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 32
Nakladanie s majetkom mesta Košice – predaj nehnuteľností v k. ú. Skladná pre Športové združenie TJ Metropol Košice (mimosúdne urovnanie)

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 8 písm. e) zákona č. 138/1991 Zb. o majetku obcí v znení neskorších predpisov a podľa § 6 ods. 2 písm. b) a § 29 ods. 1 písm. b) Štatútu mesta Košice 
A. schvaľuje 
1.mimosúdne urovnanie podľa predloženého návrhu,
2. predaj nehnuteľností podľa predloženého návrhu,
B. žiada primátora mesta Košice uzavrieť dohodu o mimosúdnom urovnaní (konečné mimosúdne vyporiadanie vzájomných sporných práv a záväzkov) so Športovým združením TJ Metropol Košice podľa schvaľovacej časti tohto uznesenia.

Hlasovanie č. 42 - 	za: 45, proti: 1, zdržali sa: 2

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 9a ods. 8 písm. e) zákona č. 138/1991 Zb. o majetku obcí v znení neskorších predpisov a podľa § 6 ods. 2 písm. b) a § 29 ods. 1 písm. b) Štatútu mesta Košice 
A. schvaľuje
1.	mimosúdne urovnanie vzťahov medzi mestom Košice ako vlastníkom a Športovým združením TJ Metropol Košice ako užívateľom – budovy č. s. 16 na parcelách 1239/1 a 1239/2 a pozemkov parc. č. 1239/1 s výmerou 702 m2, parc. č. 1239/2 s výmerou
1 038 m2, parc. č. 1237/1 s výmerou 902 m2,  parc. č. 1237/2 s výmerou 3 m2,  parc.
č. 1237/3 s výmerou 242 m2 a fontány v k. ú. Skladná tak, že mesto Košice prevedie vlastnícke právo k uvedeným nehnuteľnostiam a stavbe na užívateľa Športové združenie TJ Metropol Košice (za kúpnu cenu - budova 1 €, pozemky - 383.067 €, fontána - 9.712 € - podklad znalecký posudok mesta Košice) ako prípad hodný osobitného zreteľa podľa 
§ 9a ods. 8 písm. e) zákona č. 138/1991 Zb. o majetku obcí v znení neskorších predpisov, s tým, že mesto Košice a Športové združenie TJ Metropol podpíšu Dohodu o urovnaní (konečné vyporiadanie vzájomných sporných práv  a záväzkov) tak, že mesto Košice zastaví prebiehajúce konania na súde a Športové združenie TJ Metropol nebude požadovať od mesta Košice žiadne ďalšie finančné nároky. Ďalej  mesto Košice ani v prípade priznania vlastníckeho práva k budove a pozemkom v prospech pôvodných vlastníkov,  resp. ich právnych nástupcov nebude povinné vrátiť  sumu vo výške 
100.000 €, ktorú si ponechá ako protihodnotu za užívanie budovy, pozemkov a stavby za obdobie do právoplatnosti súdneho rozhodnutia o vydržaní vecného bremena Športovým združením TJ Metropol Košice.
2.	  predaj nehnuteľností vo vlastníctve mesta Košice – budovy č. s. 16 na parcelách 1239/1 a 1239/2 a pozemkov parc. č. 1239/1 s výmerou 702 m2, parc. č. 1239/2 s výmerou 
1038 m2, parc. č. 1237/1 s výmerou 902 m2,  parc. č. 1237/2 s výmerou 3 m2,  parc. 
č. 1237/3 s výmerou 242 m2 a fontány v k. ú. Skladná za kúpnu cenu 392.780 € pre Športové združenie TJ Metropol Košice, so sídlom ul. Štúrova č. 32, 040 01 Košice, 
IČO: 0069625.

Tento predaj je prípadom hodným osobitného zreteľa pri mimosúdnom urovnaní sporných práv a záväzkov medzi mestom Košice a Športovým združením TJ Metropol Košice, zo vzniknutého právneho a skutkového stavu, súvisiacich súdnych sporov a hroziacich nových súdnych sporov, berúc do úvahy tieto zásadné skutočnosti: 
-	mesto Košice je vlastníkom budovy a pozemkov a Športové združenie TJ Metropol sa na základe rozsudku súdu stalo  oprávnenou osobou z vecného bremena, ktorému zodpovedá právo  bezplatne a časovo neobmedzene užívať nehnuteľností – budovu s pozemkami, 
-	budova potrebuje nutné investície, ktoré Športové združenie bez súhlasu vlastníka mesta Košice nemôže vykonávať a  je vhodné, aby sa o  budovu staral vlastník,
-	mesto Košice ako vlastník nehnuteľnosti  je povinné vykonávať nevyhnutné opravy, ktoré budova momentálne vyžaduje alebo novou žalobou žalovať Športové združenie TJ Metropol Košice na neprimeranosť vecného bremena. Ukončenie súdneho sporu ani jeho výsledok nie je možné predpokladať,
-	ak Športové združenie pristúpi k požiadavke vrátenia svojich investícií, ktorých hodnota len do roku 1990 bola 6,5 mil. Kčs a  bude požadovať aj ušlý zisk za zmarenú investíciu, mestu Košice hrozia ďalšie súdne spory na hodnotu 3.000.000 Eur, resp. určenie vlastníckeho práva, ktorých ukončenie ani výsledok nie je možné predpokladať, 
-	na Okresnom súde Košice I je vedený súdny spor pôvodných vlastníkov budovy s pozemkami, a teda vlastnícke právo mesta Košice je stále sporné, pričom Športové združenie TJ Metropol Košice berie na seba riziko prípadnej straty vlastníckeho práva, Aj v prípade neúspešnosti mesto Košice získa od Športového združenia TJ Metropol Košice nenávratnú sumu za užívanie predmetu predaja vo výške 100.000 Eur.

B. žiada primátora mesta Košice uzavrieť dohodu o mimosúdnom urovnaní (konečné mimosúdne vyporiadanie vzájomných sporných práv a záväzkov) so Športovým združením TJ Metropol Košice podľa schvaľovacej časti tohto uznesenia.
-  -  -

Bod č. 33
Priamy predaj nehnuteľnosti  - rozostavanej stavby  bazéna na Starozagorskej ulici v k.ú. Grunt pre MČ Košice – Sídlisko KVP

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 8 písm. e) zákona č. 138/1991 Zb. o majetku obcí v znení neskorších predpisov  a  § 6 ods. 2 písm. b) a § 29 ods. 1 písm. b) Štatútu mesta Košice schvaľuje priamy predaj nehnuteľnosti – rozostavanej stavby vo vlastníctve mesta Košice súp. č. 3104 nachádzajúcej sa na pozemkoch registra KN-C parc. č. 3755/574, č. 3755/575, č. 3755/82 v k. ú. Grunt pre Mestskú časť Košice – Sídlisko KVP za kúpnu cenu 1,- €. 
Predaj  predmetnej nehnuteľnosti   je   prípadom   hodným   osobitného   zreteľa   z dôvodu likvidácie  rozostavanej stavby, ktorá ohrozuje život, zdravie osôb, kvalitu bývania a zároveň znehodnocuje životné prostredie.

Hlasovanie č. 43 - 	za: 48, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 34
Priamy predaj nehnuteľností - pozemkov v k.ú. Jaklovce pre Poľnohospodárske družstvo v  Kluknave  a zrušenie uznesenia MZ v Košiciach č. 1228 zo dňa 9. 11. 2006

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. c) zákona č. 138/1991 Zb. o majetku obcí v znení neskorších predpisov  a § 6 ods. 2 písm. b) a § 29 ods.1 písm. b) Štatútu mesta Košice
A. zrušuje uznesenie  Mestského zastupiteľstva  v Košiciach č. 1228 zo dňa 9. novembra 2006, odpredaj nehnuteľností – časť pozemnoknižných parciel č. 1004 (diel č. 2 s výmerou 705 m²) a (novovytvorená parcela č. 1197/8 s výmerou 2 m²) č. 1005 (diel č. 3 s výmerou 1156 m²) a č. 1006 (diel č. 4 s výmerou 343 m²) k. ú. Jaklovce vo vlastníctve mesta Košice pre Poľnohospodárske družstvo v Kluknave za cenu 20,- Sk/m².
B. schvaľuje priamy predaj pozemkov registra KN-E časť parc. č. 1004/2 s výmerou 1370 m², č. 1005 s výmerou 2441 m² a č. 1006/2 s výmerou 611 m² v k. ú. Jaklovce vo vlastníctve mesta Košice pre Poľnohospodárske družstvo v Kluknave za kúpnu cenu  1,50 €/m², za podmienky zriadenia vecného bremena práva prechodu cez novovzniknutú parcelu č. 1197/16 v k. ú. Jaklovce v prospech mesta Košice.

Hlasovanie č. 44 - 	za: 46, proti: 1, zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 35
Nakladanie s majetkom mesta Košice – určenie spôsobu prevodu  - zámena pozemkov v k. ú. Terasa

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice – zámena časti pozemkov a spoluvlastníckych podielov pozemkov registra KN-C parc. č. 4680/667, časť parc. č. 4680/669 a č. 4680/673 spolu s výmerou 950 m² v k. ú. Terasa vo vlastníctve mesta Košice  za pozemky  a  spoluvlastnícke  podiely pozemkov registra  KN-C  parc. č. 4680/670,             č. 4680/671, časť parc. č. 4680/672 a časť parc. č. 4718/78 spolu s  výmerou 950 m² v k. ú. Terasa.

Hlasovanie č. 45 - 	za: 45, proti: 1, zdržali sa: 2

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 36
Stiahnutý z rokovania.
-  -  -

Bod č. 37
Odplatný prevod dokončenej investície zrekonštruovaného detského ihriska Narcisova – Tr. SNP v Košiciach od MČ Košice – Západ  do vlastníctva mesta Košice a následné   zverenie do správy  Správe mestskej zelene v Košiciach

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo  v Košiciach podľa § 6 ods. 1 a § 29 ods. 1 písm. a) a l) Štatútu mesta Košice schvaľuje
1.  Odplatný  prevod  dokončenej investície  zrekonštruovaného detského ihriska  Narcisová – Tr. SNP do vlastníctva mesta Košice za cenu 1,- €.   
2. Zverenie  detského  ihriska  Narcisová – Tr. SNP  na pozemku parc. č. 3006/1 v k. ú.  Terasa do správy Správe mestskej zelene v Košiciach v celkovej hodnote  1,- €.
Predmet správy  sa  zveruje za účelom správy a údržby  dňom  účinnosti zmluvy  o zverení majetku mesta do správy.

Hlasovanie č. 46 - 	za: 48, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 38
Nájom nebytových priestorov na Triede SNP 48/A pre neziskovú organizáciu Košice - Európske hlavné mesto kultúry 2013, n. o.

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov a  § 6 ods. 2 písm. b) Štatútu mesta Košice  
schvaľuje nájom nebytových priestorov na Triede SNP 48/A, a to 287,70 m² kancelárskych priestorov a 235,0474 m² spoločných priestorov, pre neziskovú organizáciu Košice - Európske hlavné mesto kultúry 2013, n. o. s výškou nájmu 1,- € bez DPH za celú prenajímanú plochu nebytových priestorov (522,75 m²) za mesiac.
Jedná sa o prípad hodný osobitného zreteľa podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov z dôvodu podpory neziskovej organizácie Európske hlavné mesto kultúry 2013, n. o. založenej Mestom Košice uznesením Mestského zastupiteľstva v Košiciach č. 701 zo dňa 16.12.2008.

Hlasovanie č. 47 - 	za: 47, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 39
Dlhodobý prenájom budovy súp. č. 779 a parc. č. 2661, k. ú. Barca pre neziskovú organizáciu Oáza – nádej pre nový život

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 9 písm. c) zákona č. 138/1991 Zb. o majetku obcí v znení neskorších zmien a doplnkov a podľa § 6 ods. 2 písm. b) Štatútu mesta Košice schvaľuje dlhodobý prenájom nehnuteľností vo vlastníctve mesta Košice a to:
-	budova, č. súp. 779 na pozemku parc. č. 2661, k. ú. Barca,
-	pozemok, parc. č. KN-C 2661 o výmere 869 m², k. ú. Barca,
nájomcovi Oáza – nádej pre nový život, n.o. na dobu 20 rokov, za nájomné 1,- €/rok za celý predmet nájmu, za účelom rekonštrukcie útulku pre ľudí bez domova ako prípad hodný osobitného zreteľa podľa § 9a ods. 9 písm. c) zákona č. 138/1991 Zb. o majetku obcí v znení neskorších zmien a doplnkov.
Priamy prenájom predmetných nehnuteľností je prípadom hodným osobitného zreteľa z dôvodu celomestského významu predmetu činnosti neziskovej organizácie, ktorá zabezpečuje pomoc pre ľudí bez domova, vytvára podmienky na budovanie pracovných návykov, pomáha občanom vybavovať osobné doklady, zabezpečuje výdaj stravy.

Hlasovanie č. 48 - 	za: 48, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 40
Prenájom Elektronického mestského informačného systému – kioskov a elektronických sprievodcov AUDIO GUIDES medzi mestom Košice a Košice – Turizmus

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo  v Košiciach podľa § 9a  ods. 9 písm. c) zákona  č. 138/1991 Zb. o majetku  obcí v znení neskorších predpisov a § 6 ods. 1 Štatútu mesta Košice   schvaľuje prenájom Elektronického mestského informačného systému - kioskov a elektronických sprievodcov AUDIO GUIDES medzi mestom Košice a Košice – Turizmus vo výške ročného nájmu 11,90 €  na dobu neurčitú.   
Uvedený prenájom je v súlade s novelou zákona o majetku obcí (§ 9a ods. 9 písm. c) zákona  č. 138/1991 Zb.) prípadom hodného osobitného zreteľa a to z dôvodu   celomestského  významu podpory rozvoja cestovného ruchu v meste Košice aj jej spoločnej propagácie ako turistickej destinácie.  

Hlasovanie č. 49 - 	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 41
Prenájom pozemkov, parciel č.  1392/1 za účelom výstavby parkovísk v lokalite Humenská č. 43 – 47 a parciel č. 1841,  1849, 1846  a 1851 v k. ú. Terasa za účelom rozšírenia parkovacích plôch na Poľovníckej ulici  pre mestskú časť Košice – Západ s výškou nájmu 1 € za celú prenajatú výmeru 

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov a  § 6 ods. 2 písm. b) Štatútu mesta Košice 
schvaľuje prenájom pozemkov za účelom výstavby parkovísk v lokalite Humenská č. 43 – 47 a rozšírenie parkovacích plôch na Poľovníckej ulici pre mestskú časť Košice – Západ s výškou nájmu 1,- € za celú prenajatú výmeru.  
Jedná sa o prípad hodný osobitného zreteľa podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov v zmysle predloženého návrhu.

Hlasovanie č. 50 - 	za: 45, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov a  § 6 ods. 2 písm. b) Štatútu mesta Košice schvaľuje prenájom pozemkov za účelom výstavby parkovísk v lokalite Humenská č. 43 – 47 
a rozšírenie parkovacích plôch na Poľovníckej ulici pre mestskú časť Košice – Západ s výškou nájmu 1,- € za celú prenajatú výmeru.  
Jedná sa o prípad hodný osobitného zreteľa podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov z dôvodu, že Mestská časť Košice - Západ plánuje realizovať výstavbu parkovísk na Humenskej č. 43 – 47 a rozšírenie parkovacích plôch na Poľovníckej ulici z vlastných finančných prostriedkov a stavba bude mať verejný charakter a bude slúžiť potrebám obyvateľov MČ Košice – Západ.
-  -  -

Bod č. 42
Priamy nájom hádzanárskej haly na VŠA pre SMMK, s.r.o.

p. Raši, primátor mesta Košice – Otvoril rozpravu.

p. Süli, poslanec MZ – V dôvodovej správe je uvedené, že dňa 25.8.2011 Majetková komisia MZ prerokovala uvedený materiál a odporučila na rokovanie prenájom objektu hádzanárskej haly (HH) s nájomným 1 euro pre SMMK, ako prípad hodný osobitného zreteľa a zároveň odporučila schváliť prevádzkový poriadok hádzanárskej haly na VŠA v Košiciach a odporučila udeliť súhlas s prenájmom tretím osobám. Z toho má pocit, že nie je to celkom dobre formulované, pretože pokiaľ toto platí, Správa majetku mesta Košice môže prenajímať priestory tretím osobám a nie je tam stanovené na akú dobu. Nakoľko tam nie je napísané či na 20, alebo 50 rokov, urobiť tak môže a o túto halu mesto príde a o 50, alebo 20 rokov ju dostane späť zdevastovanú. Hoci ani teraz nie je v poriadku. Položil otázku predkladateľovi materiálu, či by nebolo vhodné obmedziť prenájom haly tretím osobám, aby sa nemohlo stať, že o ňu prídu obdobným spôsobom ako o tenisové kurty v Mestskom parku.

p. Raši, primátor mesta Košice – V prílohe materiálu Prevádzkový poriadok sú uvedené a stanovené aj ceny za prenájom. V prípade záujmu o prenájom na viac rokov, by mestu museli zaplatiť také peniaze, o akých sa im ani nesníva. Požiadal riaditeľa Správy majetku mesta Košice, aby odpovedal na otázku, ako sa dajú eliminovať riziká pri veľmi dlhodobom prenájme.

p. Jankura, riaditeľ SMMK – Osobitný zreteľ je tam z dôvodu, že hala má veľmi vysoké prevádzkové náklady a z ekonomického hľadiska budú radi, keď sa dostanú na nulu. Predpokladajú, že vo väčšine prípadov si to budú prenajímať školy a mládežnícke kluby a návrh materiálu predpokladá možnosť poskytnutia zliav.
	Všeobecné záväzné nariadenie reguluje možnosť podpisu dlhodobých zmlúv a v prípade záujmu o prenájom na 20 rokov to radi zazmluvnia.

p. Raši, primátor mesta Košice – Z prevádzkového poriadku ešte prečítal, že záujemcovia o prenájom HH na športové, súťažné, rekreačné účely a pod., a to do 240 hod. mesačne, predkladajú objednávky s uvedením dátumu a času trvania aktivity.
	Opýtal sa p. Jankuru, či je možné si to prenajať na 10 rokov, pretože to robili za účelom, aby aj ostatné mládežnícke kluby sa toho mohli zúčastňovať, lebo hádzanárska hala išla v špeciálnom režime, ale veľa mládežníckych klubov sa tam nedostalo. Preto bola myšlienka vziať to od toho, kto to v prenájme mal, dostal výpoveď a dostala to na seba SMMK, aby tú ekonomiku dotiahla aspoň do nuly a poskytla to iným klubom.

p. Jankura, riaditeľ SMMK – Momentálne majú 5 subjektov na dlhodobejší prenájom, zbytok sú subjekty, ktoré využívajú halu v menšom rozsahu, musia si to platiť priebežne.

p. Raši, primátor mesta Košice – Rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 9 písm. c) zákona č. 138/1991 Zb. o majetku obcí v znení neskorších zmien a doplnkov a podľa § 6 ods. 2 písm. b) Štatútu mesta Košice schvaľuje 
A) priamy prenájom nehnuteľností vo vlastníctve mesta Košice a to:
- hádzanárska hala č. súpisné 2411, na parcele č. 504/30 
- sociálne zariadenie pre hádzanú č. súpisné 2414, na parcele č. 504/29
- pozemok – parcela č. 504/29 zastavaná plocha a nádvorie, o celkovej výmere 641 m2,   
- pozemok – parcela č. 504/30 zastavaná plocha a nádvorie, o celkovej výmere 2986 m2,
nájomcovi Správe majetku mesta Košice, s.r.o., na dobu neurčitú, za nájomné 1,-€/rok
za celý predmet nájmu s možnosťou prenájmu tretím osobám, za účelom využitia objektu hlavne na športové a súťažné účely a pre tréningovú činnosť mládežníckych družstiev, športových škôl, ako prípad hodný osobitného zreteľa podľa § 9a ods. 9 písm. c) zákona č. 138/1991 Zb. o majetku obcí v znení neskorších zmien a doplnkov.
B) prevádzkový poriadok hádzanárskej haly.
	Priamy prenájom predmetných nehnuteľností je prípadom hodným osobitného zreteľa z dôvodu, že mesto Košice má záujem podporovať rozvoj športovej činnosti na svojom území.

Hlasovanie č. 51 - 	za: 45, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 43
Predaj  voľného nebytového priestoru – garáže v dome  na ul. Buzulucká č. 2 formou dobrovoľnej dražby

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa zákona NR SR č. 182/1993 Z. z. o vlastníctve bytov a nebytových priestorov v znení neskorších zmien  a podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje prevod vlastníctva nebytového  priestoru - garáže v bytovom dome na ul. Buzulucká č. 2, súp. č. 689 na parc. č. 2641 v k. ú. Furča vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 54/10000 formou dobrovoľnej dražby s najnižším podaním vo výške 7 454,- €.

Hlasovanie č. 52 - 	za: 48, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 44
Predaj nebytového priestoru pre nájomcu SUISSE PHARMACIA, spol. s  r.o. na ulici Mlynská č. 1

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie. 

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa zákona NR SR č. 182/1993 Z. z. o vlastníctve bytov a nebytových priestorov v znení neskorších zmien  a podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 1783/10000    prislúchajúceho k nebytovému priestoru č. 2 na ulici Mlynská č. 1 pre nájomcu nebytového priestoru SUISSE PHARMACIA, spol. s  r.o.  za cenu 345 000,- €.

Hlasovanie č. 53 - 	za: 33, proti: 2, zdržali sa: 12

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 45
Predaj  nebytového priestoru pre nájomcu VENDA SR, spol. s r.o. na ul. Alžbetina č. 16

p. Raši, primátor mesta Košice – Otvoril rozpravu.

p. Dečo, poslanec MZ – Doporučil mestskému zastupiteľstvu, aby neschválilo predmetné unesenie, pretože má informácie od obyvateľov predmetného domu na Alžbetinej 16 -18, ale aj od viacerých obyvateľov tejto ulice, ktorí majú neblahé skúsenosti s nájomcom, ktorý už 15 rokov tam má nebytové priestory. Tieto priestory prenajímal tretím osobám, čo bolo v rozpore, neplatil to, čo mal platiť, boli tam viacnásobné porušenia zmluvy a preto by tento nájomca nemal dostať nebytové priestory. Spomenul by toho oveľa viac ohľadne porušenia zmluvy a dodal, že v neposlednom rade spomenutý obyvatelia vedia mestu zabezpečiť tento príjem aj tým, že spomedzi nich sa zúčastnia odkúpenia nehnuteľností.

p. Raši, primátor mesta Košice – Uviedol, že pravdepodobne sa p. Dečo asi pomýlil v materiáloch, pretože on má vyjadrenie obyvateľov Alžbetinej 16, ktorí píšu, že nemajú výhrady k odpredaju priestorov pre  nájomcu VENDA SR s.r.o., nakoľko prístup do priestorov je z ulice. 
	Čiže skonštatoval, že to, čo bolo povedané, nebolo povedané.
	Ukončil rozpravu a dal slovo návrhovej komisii, aby predniesla návrh na uznesenie.

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa zákona NR SR č. 182/1993 Z. z. o vlastníctve bytov a nebytových priestorov v znení neskorších zmien  a podľa § 6 ods. 2 písm. b) a § 29 ods. 1 písm. b) Štatútu mesta Košice  schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 1135/10000 prislúchajúceho k NP č. 1 na ul. Alžbetina č. 16 pre nájomcu nebytového priestoru VENDA SR, spol. s r.o. za cenu 93162,- €.

Hlasovanie č. 54 - 	za: 35, proti: 2, zdržali sa: 9

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 46
Predaj  nebytového priestoru pre nájomcu Andrej Tribula – TRIDOM – ELITE  na ul. Alžbetina č. 16

p. Raši, primátor mesta Košice – Dal slovo predkladateľke materiálu p. námestníčke.

p. Lenártová, námestníčka primátora mesta Košice – Navrhla prerušiť rokovanie o tomto bode, pretože počas rokovania mestského zastupiteľstva bolo zistené, že p. Tribula má nedoplatok na komunálnom odpade 409 eur.

p. Raši, primátor mesta Košice – Aby sa prerušilo rokovanie o tomto bode, musí sa o tom hlasovať. 
Dal hlasovať o návrhu poslankyne p. Lenártovej o prerušení rokovania o tomto bode z dôvodu nedoplatku voči mestu na komunálnom odpade.

Hlasovanie č. 55 - 	za: 45, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
-  -  -

Bod č. 46/a
Riešenie cyklistickej dopravy v Košiciach

p. Raši, primátor mesta Košice – Požiadal poslankyňu p. Gamcovú, aby materiál uviedla.

p. Gamcová, poslankyňa MZ – Chcela poukázať na to, v akom stave je riešenie dopravy v okolí Auparku a myslí si, že je to jedna z posledných možností, akým môže mestské zastupiteľstvo obmedziť, alebo dať podmienky riešenia dopravy, hlavne cyklistickej, keďže inej sa im nepodarí. Opýtala sa poslancov, či videli posledný grafický náčrt, kde z pôvodných viacerých pruhov v smere Palackého/Štúrova zostane iba jeden, ktorý bude podľa nej spôsobovať dosť vážne problémy. 
	Čo sa týka okolitej dopravy vedia, tí ktorí zmluvy schvaľovali s Auparkom, ktorý sa zaviazal na vlastné náklady vyriešiť statickú dopravu. Mrzí ju to preto, pretože sa vrátila z jedného mesta v Španielsku, kde boli krásne vyriešené cyklistické chodníky. Mrzí ju to, že mesto Košice po toľkých rokoch, aj po interpeláciách poslancov, neurobilo v tejto veci závažné kroky. 
	Predkladaným materiálom by chcela stavebníkovi dať nejaké obmedzenia v riešení vyvolaných investícií, ktoré by na vlastné náklady mal urobiť. Jedná sa jej o statickú dopravu, hlavne aby cyklistické chodníky boli zachované v takom rozmedzí, v akom pôvodne boli navrhnuté. Uviedla, že doprava nie je vyriešená tak, ako to poslanci chceli a ako to schválili.
	Navrhované uznesenie iba podmieňuje nadobudnutie kolaudačného rozhodnutia s tým, aby dopravné stavby a realizácia cyklistických trás bola v súlade s platným regulačným plánom Námestia osloboditeľov.

p. Raši, primátor mesta Košice – Otvoril rozpravu.

p. Berberich, poslanec MZ – V bode, ktorý bol ním navrhovaný na zaradenie do programu, bol zámer riešiť niečo podobné. Uviedol, že riešenie dopravy je od pôvodného zámeru veľmi odlišné a je pravdepodobne momentálne realizované podľa dodatku č. 2 k nájomnej zmluve, ktorý uzatvorilo mesto Košice 21.4. Je mu ľúto, že sa to neobjavilo na rokovaní mestského zastupiteľstva, kde by sa poslanci mohli k tomu vyjadriť a kde by boli dané argumenty, prečo sa to takto rieši. 
	V úvode spomenutého dodatku sa hovorí, že túto zmenu iniciovalo mesto. Ide o zásadnú zmenu a mali otázky, napr. technické riešenie, či výška investícií, ktorá bola pôvodne dohodnutá, či je adekvátna aj v dodatku č. 2. Preto navrhovali zaradiť takýto bod, nakoľko poslanci majú otázky, na ktoré si zaslúžia odpovede a spomenú ich v interpeláciách.

S. Kočiš, poslanec MZ a člen návrhovej komisie – Ako cyklista rozumie tomu, ale ako poslanec, člen návrhovej komisii a človek pohybujúci sa v investičnej výstavbe, ktorý prichádza do styku s rozhodnutiami stavebnými, či kolaudačnými, nerozumie, ako poslanci chcú podmieňovať kolaudačné rozhodnutie, nakoľko stavebné povolenie stavebník získal v stavebnom konaní špecializovaným stavebným úradom, kde boli jasne stanovené podmienky za akých bolo vydané a stavebný úrad v kolaudačnom rozhodnutí ich bude skúmať, či boli dodržané.
	Podľa jeho názoru poslanci môžu namietať, ale nič tým nedosiahnu. 
	Je tu ešte možnosť požiadať stavebníka, aby robil zmenu dopravnej stavby, s tým súvisí aj ďalšie konanie, ale nie navrhovaným uznesením.

p. Jakubov, poslanec MZ – Priklonil sa k stanovisku p. Kočiša, pretože to, čo navrhla p. Gamcová môže mať ľudský a poslanecký rozmer, ale nemá právny rozmer. 
	Stavebník, ktorý má vydané územné rozhodnutie a následne príslušné stavebné povolenia, má v nich vymenované všetky podmienky, ktoré má dodržať, neexistuje, aby žiaden stavebný úrad v priebehu procesu realizácie výstavby tieto podmienky dopĺňal. Je to protiprávne. Jedine čo v tomto prípade môžu urobiť je vyvolať rokovania s investorom a slušnou formou sa ho snažiť požiadať, či je možné upraviť jeho zámery. Právnou formou to momentálne v takomto stave nedosiahnu.

p. Raši, primátor mesta Košice – Tiež má vedomosti o tom, že v roku 2009, kedy bolo vydané stavebné povolenie, bolo vydané so zadefinovanými podmienkami a mestské zastupiteľstvo nemôže nijako zasiahnuť do legislatívy tohto štátu. Mrzí ho, že sa na to vtedy nemyslelo, lebo pokiaľ má informácie, tak pri pripomienkach ohľadom Auparku neboli zo strany organizácií, ktoré združujú cyklistov, vznesené pripomienky. Boli vznesené iba pripomienky ku stavbe.

p. Pajtáš, poslanec MZ – Vystúpil s faktickou pripomienkou a uviedol, že tu sa nejedná tak o to, či z hľadiska stavebnícka boli dodržané podmienky, to nech skúma patričný úrad, ale celý spôsob, akým mala byť riešená doprava okolo Auparku, bola súčasťou kúpnopredajnej ceny a to sa týka poslancov. Pretože Aupark bol podľa zmluvy povinný preinvestovať určité finančné prostriedky do dopraveného riešenia okolia Auparku a toto ich zaujíma, či finančné prostriedky boli naozaj využité v tej sume a na ten účel, ako bolo dohodnuté v kúpnopredajnej zmluve.

p. Petrvalský, poslanec MZ – Osobne si myslí, že by sa mala vypracovať komplexná koncepcia cyklistickej dopravy v meste, pretože v západnej Európe je na dosť vysokej úrovni. Požiadal do budúcna spracovať koncepciu a začať budovať cyklistické chodníky na základe tejto koncepcie.

p. Halenár, poslanec MZ – Vystúpil s faktickou poznámkou. Podporoval to, čo bolo povedané poslancom p. Petrvalským, že okrem tohto prípadu okolo Auparku, by sa mali venovať pohybu cyklistov po celom meste. Je potrebné cyklistov vyzvať a tak ako bolo povedané, urobiť jeden kompletný návrh, nechať to verejne pripomienkovať a následne podľa toho konať a dať si záväzok, že na tento účel bude každý rok vynaložená istá suma.

M. Kočiš, poslanec MZ – V prípade problematiky okolo Auparku je potrebné si uvedomiť, že sa bavia o dvoch rôznych rovinách. Jedna rovina je problém dopravného riešenia v oblasti Nám. osloboditeľov, ktorý je veľmi dôležitým dopravným uzlom a je potrebné ho uspokojivo vyriešiť. Toto primárne však s týmto bodom nesúvisí a súhlasí s kolegom Pajtášom, že zahrnutie povinnosti investora prefinancovávať realizáciu verejných prospešných stavieb v hodnote minimálne 100 mil. korún do kúpnej zmluvy medzi Košicami a Auparkom nebolo ani náhodou samoúčelné, ale tieto investície to dopravné riešenie v takejto výške predstavujú podstatnú súčasť protiplnenia z kúpnej zmluvy, pri ktorej sa predávali pozemky pod Auparku, nakoľko výška priameho peňažného plnenia v čase zakladania zmluvy bola hlboko pod trhovou cenou. Tieto investície mali zabezpečiť vyváženie poskytovaných povinností zo zmluvy. Toto je podstata problému o čom sa bavia a mali by sa zhodnúť na tom, že zabezpečenie toho, aby také investície boli realizované, je prioritný záujem tohto mesta. Má však obavu, že na základe prijatého dodatku, tento záujem Košíc je ohrozený a nerozumie, prečo sa dodatok prijímal poza chrbát. Prečo neboli informovaní na mestskom zastupiteľstve, prečo bol prijímaný tak skoro po voľbách a bez verejnej diskusie.
	Konkrétnu otázku bude formulovať v interpeláciách.

p. Lazár, námestník primátora mesta Košice – Začali hovoriť o dvoch rôznych témach, ale v konečnom dôsledku sa stretávajú pri Auparku. Ide o historický projekt, na ktorý sa vydávalo 7, alebo 8 rokov stavebné povolenie a raz sa o tom bude vyučovať na vysokých stavebných školách. 
	Investície sú v takej výške ako boli, s tým rozdielom, že peniaze neidu nezmyselne, napr. na otáčanie pamätníka. Viac ako 1 mil. eur bude použitých na to, aby slúžili obyvateľom a pôjde to na nultý okruh. Nemenil sa ani princíp, ani výšky. 
	Je cyklistom telom a dušou a cyklistiku robí pre radosť z pohybu. V Košiciach sú dve skupiny cyklistov, takí, ako on a druhí sú takí, ktorí nevedia vysadnúť ani na bicykel, ale sú na to najväčší odborníci. Je to Spolok na skrášľovanie Košíc a Cyklistická únia miest Košíc. Ich pripomienky poslancom môže ukázať, ale žiadne nie sú a teraz sú najväčšími kritikmi. Uviedol, že sa im ospravedlní, ak v tom čase neexistovali fyzicky, ale ak boli, bude sa ich pýtať, kde boli a čo robili.
	V rámci mesta sa vytvorila pracovná skupinu, ktorej cieľom je vybudovať cyklistické chodníky kostru, nástupné body do extravilánu v Košiciach a následne cyklistické chodníky v extraviláne. Poslancom garantoval, že do 4 rokov bude reálne do 500 km. Všetci, ktorí sa reálne venujú cyklistike, vedia o tých problémoch, chcú pomôcť, ale nechcú robiť politiku sú vítaní, aby prišli na takéto združenia. Je pre neho nepochopiteľné, že dnes sa poniektorí bijú do prs a v čase, keď sa mohli vyjadriť sa nevyjadrili.
	Skonštatoval, že platí to, čo už bolo povedané. Kolaudačné rozhodnutie nadväzuje na stavebné povolenie a to nadväzuje na územné rozhodnutie, ktoré v čase vydania nemalo taký dopyt.
	Tak, ako aj pri MFK, aj v tomto prípade neznamená, že keď sa v minulosti urobila chyba, alebo bol niekto nečinný a dnes tu ide vytĺkať politický kapitál, že to im stačí. Uviedol, že mesto prijalo riešenie a garantoval, že v okolí Auparku budú cyklistické chodníky. Investor už dostal úlohu, na ktorú má ešte dva týždne, aby predložil spôsob, akým sa tam zabezpečí priechodnosť. 
	Poznamenal, že toho roku bicykloval v meste Barcelona v Španielsku, kde sú cyklisti riadený vlastnými semaformi a je to celé vynikajúco vypracované. Napriek tomu, sú tam križovatky, ktoré sa bicyklom prejsť nedajú a cyklista ich musí prejsť pešo.
	Stavebné povolenie je pre investora záväzné, ktoré musí dodržať. Pokiaľ to v stavebnom povolení nebolo, nevedia mu v kolaudácii zabrániť. Pokiaľ to tam je, a to neurobil, tak samozrejme to neskolauduje. Napriek tomu tie chodníky tam dobudované budú, tak ako v rámci celého mesta a dodal, že sa veľmi teší na spoluprácu so všetkými, ktorí majú radi bicyklovanie.

p. Gamcová, poslankyňa MZ – Vystúpila s faktickou poznámkou. Uviedla, že z jej strany v tomto prípade určite neide o politické motívy. Jej cieľom je, čo to urobiť v rámci dopravy a možno, keď sa im už nepodarí zachovať dva pruhy, ktoré tam pôvodne v priamom smere Palackého/Štúrova boli, nie cez objazd Fejova, tak aspoň cyklistické chodníky, ktoré v platnom regulačnom pláne boli, aby sa zachovali.
	Berie za slovo p. námestníka a bude spokojná, keď o dva týždne dá na vedomie poslancom riešenie takej dopravy a pokiaľ sa zachová cyklistický chodník, bude spokojná. 
	Myslí si, že navrhované uznesenie nie je v rozpore so žiadnym zákonom. Akceptuje kolegov, ktorí sa vyznajú v stavebníctve, ale stavebné povolenie bolo vydané na pôvodný zámer a ten, ktorý je momentálne realizovaný, je úplne iný. Otázka je, či stavebné povolenie nemalo byť vydané na konkrétnu stavbu, ktorá sa teraz stavia.

p. Raši, primátor mesta Košice – Námestník p. Lazár určite nemyslel nikoho z prítomných poslancov, že politizujú, pretože sú aj neposlanci, ktorí kritizujú.
	Požiadal námestníka, aby možnosť vyriešenia cyklistických trás okolo Auparku, aby zavolal zodpovedných manažérov z Auparku, na možnosť riešenia.

M. Kočiš, poslanec MZ – Vystúpil s faktickou poznámkou. K tomu, čo námestník spomínal, pootočenie pamätníka, podľa informácií, ktoré boli v minulosti zverejnené, sa financie odhadovali vo výške 400 až 500 tis. eur. To je okolo 15 mil. korún. Investor bol zaviazaný investovať 100 mil. korún. To ani náhodou nie je pomer jedna k jednej. A boli tam ďalšie povinnosti, ktoré sa investorovi odpustili. To je ten problém.

p. Raši, primátor mesta Košice – Odpoveď na to určite dostane. Poznamenal, že nevie kto ho uvádza do omylu, že si myslí, že sa niečo zo zmluvy nedodržuje. O vedení mesta si môže myslieť čokoľvek, ale hádam si nemyslí, že ak investor má preinvestovať 3 mil. eur, že mesto bude súhlasiť s preinvestovaním 1 milióna. 

p. Jakubov, poslanec MZ – Vystúpil s faktickou poznámkou. Nesúhlasí s p. Gamcovou, že ňou navrhované uznesenie v tomto bode nie je v rozpore s niečím, pretože ak mestské zastupiteľstvo podmieňuje nadobudnutie právoplatnosti budúceho kolaudačného rozhodnutia na Aupark, atď, myslí si, že ak by sa toto uznesenie schválilo, p. primátor ho nemôže podpísať, lebo je v rozpore s legislatívou tohto štátu.
	Schváliť by ho mohli vtedy, ak by bolo naformulované inak, teda zaviazať p. primátora, alebo vedenie mesta rokovať s investorom o ... a tak ďalej.

p. Halenár, poslanec MZ – Dobre sa mu počúvalo o tom, že je istá iniciatívna skupina na magistráte, ktorá sa bude zaoberať cyklistickými chodníkmi. Uviedol, že by bolo možno vhodné urobiť reklamu snáď cez média, alebo na webe mesta a prizvať aj ďalšie iniciatívne skupiny, ktoré majú predstavy, ako by cyklistické chodníky mali vyzerať v meste, pretože tak, ako už tu spomínali MHD, ktoré nemusí znamenať len sadnúť na autobus, ale MHD môže byť aj pre korčuliarov a bicyklistov.
	Pokiaľ to nie je tajnosť, aby sa členovia tejto skupiny zverejnili.

p. Bereš, poslanec MZ – Na internetovej stránke mesta, kde sa zverejňujú zmluvy, faktúry a dodatky, tak bol publikovaný dodatok č. 2, kde v bode 3 je napísané: nájomca zabezpečí realizáciu zostávajúceho diela stavby verejno-prospešnej investície v rozsahu uvedenom v prílohe č. 3 dodatku č. 2, pričom nájomca nebude povinný zabezpečiť realizáciu, je tam časť stavebného objektu v kilometri 0,491 60 až 0,634 20 komunikácie, prekládka inžinierskych sietí, časť stavebného objektu SO 201 druhý jazdný pruh na Námestí osloboditeľov, výrub stromov v potrebnom množstve podľa rozhodnutia mesta Košice, pootočenie pamätníka, druhý jazdný pruh na Nám. osloboditeľov nájomca nahradí zeleňou s alejovou výsadbou stromov tak, ako je to znázornené v priloženej situácii. 
	Keďže poslanci nemajú informácie čo to všetko obnáša, tak z toho vzniká dopyt po informáciách a z toho vyplývajú všetky tie otázky.

p. Raši, primátor mesta Košice – Prečítal aj bod č. 4 z vyššie spomínaného dodatku a tak ako p. Bereš prečítal, všetky tieto veci investor v súvislosti s pootočením pamätníka robiť nemusí, nakoľko si myslia, že tieto financie sa dajú využiť inak, tak v bode 4 je napísané: nájomca na svoje náklady zabezpečí realizáciu verejno-prospešných investícií v rozsahu stavebných úprav na križovatke Gorkého/Masarykova/Štefanikova a nevyhnutých stavebných úprav na križovatke Moyzesova/Štúrova/Rastislavova v rozsahu podľa prílohy, pričom ustanovenia tým nie sú dotknuté, zároveň nájomca je povinný urobiť projektovú a inžiniersku činnosť, pričom nájomca bude stavebníkom Novej časti stavby verejno-prospešné investície a zabezpečí vydanie potrebných povolení, vrátane stavebného povolenia, stanovísk a súhlasov. 
	Bude rád, ak poslanci prídu na odborné útvary, alebo ak dostanú odpoveď na svoje interpelácie, pretože celá investícia, ktorú poslanec Bereš čítal bola o otočení pamätníka a s tým súvisiacimi úpravami a tieto financie dá nájomca na realizáciu vyššie spomínaných úprav križovatiek.

p. Bereš, poslanec MZ – Vystúpil s faktickou poznámkou. Na začiatku povedal, že všetky tieto veci súvisia s nedostatkom informácií. Ak by bol na začiatku zaradený bod, ktorý navrhovali, nevznikol by tento problém. 

M. Kočiš, poslanec MZ – Vystúpil s faktickou poznámkou. Uviedol, že veľmi rád sa bude informovať na odborných útvaroch magistrátu. Poznamenal však, že pootočenie pamätníka nebol cieľ. Cieľ bol rozšírenie cesty a dôsledkom toho bolo pootočenie pamätníka. Netreba sa stavať do roviny, že niekto chcel otočiť pamätník a od toho sa upustilo. Išlo tam o cestu, o dopravné riešenie a o kúpnu zmluvu.
p. Lazár, námestník primátora mesta Košice – Zmluva má dvadsať strán a uviedol, že sa tam nemenila výška tých 100 mil., menil sa len účel. Samozrejme otočenie pamätníka nie je jediný úkon, je ich viac, cesty, atď. Ušetrené peniaze budú použité na nultý okruh, čo bolo aj publikované. 
	Poslancov informoval, že nie na žiadosť investora sa otvorila táto zmluva, pretože po skúsenostiach z minulosti s magistrátom, ju otvoriť nechcel, ale bolo to na požiadavku mesta, pretože videli tam možnosť získať finančné prostriedky na rozumnejšiu vec. Na vznesené interpelácie v tejto veci dostanú stanovisko právne tak, ako to budú vyžadovať.

p. Halenár, poslanec MZ – Z podtónu toho čo tu bolo povedané ohľadom pamätníka cíti a vyplýva mu z toho, že pôvodne mali byť dva pruhy na južnej strane Auparku cez Palackého smerom na Štúrovu, malo sa ísť cez park. Taká bola idea. Odrazu sa deje to, že južná časť Auparku je momentálne tak, že autá sa na Štúrovu budú dostávať cez Fejovu. A v jeho očiach je to dosť významný zásah do dopravy a niekto za to zobral zodpovednosť. Toto vníma v podtóne celej tejto debaty, či to dopravné riešenie bude minimálne tak dobré, ako to bolo navrhované. 

p. Raši, primátor mesta Košice – Ukončil rozpravu. Dúfa, že všetky riešenia dopravy budú len na prospech tohto mesta, lebo z hľadiska navrhovanej dopravy ju robili odborníci a nie vedenie mesta. 
	Požiadal návrhovú komisiu, aby predniesla návrh uznesenia.

S. Kočiš, poslanec MZ a člen návrhovej komisie – Prečítal návrh na uznesenie.
Mestské zastupiteľstvo podmieňuje nadobudnutie platnosti budúceho kolaudačného rozhodnutia na stavbu Aupark, časť dopravné stavby, realizáciou cyklistických trás v súlade s platným regulačným plánom Námestie osloboditeľov.

Hlasovanie č. 56 - 	za: 11, proti: 9, zdržali sa: 22

p. Raši, primátor mesta Košice – Skonštatoval, že uznesenie nebolo schválené.
- - -

Bod č. 47
Interpelácie poslancov MZ

p. Raši, primátor mesta Košice – Poslancov informoval, že tlačivá si môžu vyzdvihnúť u zamestnancov Kancelárie samosprávnych orgánov. Odpovede na interpelácie podľa § 67 ods. 1 Rokovacieho poriadku MZ im budú zaslané a ich vybavenie bude realizované v lehote do 30 kalendárnych dní.

p. Petrvalský, poslanec MZ – Mal 11 interpelácií, prečítal ich zaradom. 
Prvá, na primátora mesta: Dlhodobo nie je riešené mestské parkovisko na odťahovanie autovrakov. V minulom volebnom období bolo dohodnuté, že sa urobí jeden priestor, do ktorého sa budú sťahovať všetky autovraky z mesta.  
Druhá, na primátora mesta: Mesto by malo dôsledne doriešiť problematiku protiprávne vyhradených parkovacích miest. Hlavne na sídliskách si niektorí ľudia sami postavia značku a parkujú tam, čím iritujú aj okolie. Jednoznačne je to protiprávne urobená záležitosť.
	Tretia, na primátora mesta: Mesto nemá v majetku majetok, ktorý na neho prešiel po komplexnej bytovej výstavbe, ako rigoly, prašiaky na sídliskách, atď. a tým pádom tento majetok nemá vlastníka, ktorý by sa o to staral. Bolo by dobre, keby sa urobil súpis takéhoto majetku a pridelil sa niekomu, kto by sa o to staral.
Rád by vyzval riaditeľa BPMK. Napísal mu už žiadosť, aby urobili dezinsekciu v lokalite Na Demetri, lebo sú tam premnožené šváby. Dostal takú odpoveď, že títo občania neplatia, a väčšinou z platieb občanov sa robí dezinsekcia, takže u nich sa dezinsekcia neurobí. Skonštatoval, že nie je to dobrým riešením, lebo blízko je sídlisko a pokiaľ sa šváby rozmnožia aj na sídlisko, bude s nimi veľmi ťažké bojovať. Osobne by bol veľmi rád, keby v BPMK sa našli finančné prostriedky na dezinsekciu tejto lokality.
Na primátora mesta: Bol by veľmi rád, keby sa urobila koncepcia rozvoja lokality Na Demetri. Momentálne táto lokalita nekoncepčne existuje a rád by počul nejaké vízie do budúcnosti, ako sa tento priestor zadefinuje a čo s ním ďalej bude.
Na  primátora mesta: Z rohu Malinovského kasární odpadol balvan neďaleko mamičky s kočíkom na križovatke Kuzmányho/Poštová. Pokiaľ nepríde investor a tento objekt nezačne opravovať, bolo by vhodné ho zabezpečiť takým spôsobom, aby k takýmto veciam nedochádzalo.
Na primátora mesta: Riaditeľky materských škôl čoraz častejšie žiadajú pomoc od mestskej časti, napr. na kosenie. Nie je to v poriadku, lebo túto záležitosť má v náplni práce Správa mestskej zelene. Riaditeľky tvrdia, že SMZ nekosí a oni nemajú kde s deťmi chodiť, lebo je vysoká tráva. 
Ôsmy bod – na primátora mesta: Na území mesta máme niekoľko parkov, ale nemáme koncepciu na ich prevádzku. Treba vytipovať tie parky, o ktoré má mesto záujem, treba ich oplotiť a zaviesť časový režim prevádzky i údržby, tak ako sa to robí napr. Bruseli večer o desiatej centrálny park zavrú, ráno o šiestej ho otvoria, správca prejde či je v poriadku, či netreba niečo opraviť a ľudia ho môžu celý deň používať. Niečo také by bolo treba zaviesť aj v Košiciach.
Na riaditeľa DPMK: Prečo bola oklieštená linka č. 18 bez konzultácií s vedením mestskej časti.  Pobúrilo to cestujúcu verejnosť na sídlisku Ťahanovce. Štyri roky sa s minulým vedením DPMK trápili, aby ako-tak stabilizovali požiadavky obyvateľov Ťahanoviec. Doprava im fungovala veľmi dobre a odrazu od 1.9. prišli na to, že linka č. 18 má otrhané ruky, nohy. Bol by veľmi rád, keby sa tento stav zmenil a vrátila sa linka č. 18 do pôvodnej polohy, lebo nielen Ťahanovčania prišli o túto linku, ale aj obyvatelia KVP-čka. 
Na riaditeľa DPMK: Prečo sa do dopravných prostriedkov dostávajú špinaví cestujúci, keď v prepravnom poriadku sú takéto osoby z prepravy vylúčené. Kto za dodržiavanie tohto bodu zodpovedá? Má neblahú skúsenosť s tým, že jeho susedka jedného takého mladého pána, ktorý strašne smrdel, upozornila, že nech okamžite opustí autobus a ten muž okamžite zobral mobil a zavolal mestských policajtov a obvinil ju z rasistického útoku na neho. Tak toto je už vrchol! Pokiaľ bude treba nejaké konkrétne údaje k tomuto bodu, môže ich dodať. 
Posledná interpelácia smerovala na veliteľa Mestskej polície (MsP) aj  na primátora mesta: Prečo, keď mestský policajt nájde nové ohnisko protiprávneho obsadenia územia alebo objektu neprispôsobivými spoluobčanmi, nekoná sa  vo veci ich odstránenia z tohto územia. Každý rok pribúdajú v meste takýto občania a devastujú nám mesto i mestské časti. Naposledy sa stalo, že veliteľ MsP prišiel za ním a povedal, že majú novú rodinu z Medzeva. Pre neho je to dosť nepríjemná informácia, ale okamžite mohol (náčelník) konať a túto rodinu z tohto územia odstrániť a neprirábali by si problémy do budúcnosti.

p. Bereš, poslanec MZ – Prvá interpelácia je vo veci deratizácie na území mesta Košice a jej koordinácia medzi mestskými časťami, keďže v ich MČ Košice – Západ je veľké premnoženie v oblasti obchodného domu Terasa a na Luníku VIII. Vie, že to nemôžu sami riešiť, ale mala byť koordinácia v rámci celého mesta, kedy sa to plánuje, aké časové obdobie.
Ďalšia interpelácia je opätovná na asanačné pásmo. Dostal odpoveď nič nehovoriacu, bolo tam len napísané, že mesto Košice plánuje výkup pozemkov v asanačnom pásme. Otázka: koľko financií je na to vyčlenených v tomto roku a koľko bude v budúcom roku. Vie, že financie na to vyčlenené nie sú, takže odpoveď, že sa plánuje výkup je nič nehovoriaca, tak čo ďalej s tým asanačným pásmom, či sa niekto tým zaoberá z vedenia magistrátu.
Ďalšia interpelácia je na námestníka pána Lazára, ako pokračujú rekonštrukcie škôl, ktoré sú financované zo štrukturálnych fondov EÚ. Má informácie, že tie rekonštrukcie sú v súčasnosti pozastavené a je problém aj s výukou.
Nebude dávať interpeláciu, ktorú dával pán poslanec Petrvalský, len ho podporí s tou linkou 18. Z územia Ťahanoviec, Furče a celého zberného územia – 18 končí pri Amfiteátri, ak sú jeho informácie správne a všetci zamestnanci z Novej nemocnice a VÚSCCH-u musia kvôli jednej zastávke hore kopcom presadať na iný spoj a myslí si, že tých zamestnancov je dosť a netýka sa to zopár ľudí.
Má ešte ďalšie otázky, ale keďže interpelácie sa týkajú primátora, námestníkov a členov mestskej rady, ďalšie dá v bode dopyt.

p. Čižmáriková, poslankyňa MZ – Interpelovala niekoho z dopravy, ohľadne svetelne riadenej téčkovej križovatky na štátnej ceste 1/50 v Košickej Novej Vsi na Lingove. Každé ráno je tam horor prejsť, najmä pre obyvateľov sídliska, vychádzať na hlavnú cestu, pretože interval je nastavený tak, že tri autá prejdú tak, že vedia, že musia rýchlo prejsť, štvrté prejde na oranžovú a piate sa tam ešte fukne na červenú, lebo vie, že zase bude musieť dlho čakať. Už to niekoľko krát starostlivo pozorovala a má jeden návrh na osadenie zelenej šípky a konkrétny návrh nakreslí do pripomienky, lebo tejto križovatke by sa mohlo dovoliť dýchať, najmä v špičke.
 
p. Süli, poslanec MZ – Interpeloval primátora mesta Košice: V problematike výkonu kontroly parkovania na platených a vyhradených parkoviskách v meste. Bežne sa stáva, že na vyhradených parkoviskách pre rezidentov od 17.00 do 07.00 hod. rezidenti nemôžu parkovať, nakoľko sú obsadené neoprávnenými motorovými vozidlami. Hliadky mestskej polície parkovanie nekontrolujú, špeciálna hladka príde len na telefonické zavolanie. Pokiaľ vie, v dňoch pracovného pokoja odťahová služba nefunguje. Na základe toho poplatok za rezidentskú kartu nemá žiadny zmysel a mesto prichádza o finančné prostriedky. 
Interpelácia na námestníka primátora mesta Košice Ing. Ladislava Lazára: V problematike verejného osvetlenia, opravy cesty a vybudovania kanalizácie na ulici Na stráni v MČ Košice – Sever, za ktorú pán námestník kandidoval, pokiaľ vie. Občania mesta, obyvatelia tejto ulice sa právom  dožadujú týchto služieb, aby táto ulica mala také isté vybavenie  ako Suchodolinská, nakoľko tak isto platia daň z nehnuteľnosti, ako obyvatelia zo susednej ulice. Keď sa informoval, ako je to s touto ulicou, s kanalizáciou, opravou cesty, bolo  mu povedané, že mesto túto cestu nemá v správe. Chce apelovať na to – sú tam už rodinné domy postavené aj obývané, pokiaľ by tam už k niečomu došlo zo strany zdravotnej problematiky, niekomu by tam prišlo zle, mala by tam ísť sanitka, bolo by to veľmi zložité. Bolo by veľmi jednoduché tie výtlky, ktoré tam sú, len vysypať  a trochu to spevniť do doby, kým sa tam kanalizácia vybuduje. Ale verejné osvetlenie na tejto ulici vôbec nie je, ale sú tam stĺpy, ktoré sa dajú na to využiť. Prosí, aby toto bolo zohľadnené pre tých ľudí, ktorí tam bývajú.
Posledná interpelácia je na pána riaditeľa magistrátu: Rád by sa dozvedel, kto povoľuje zaujatie verejného priestranstva na Alžbetinej ulici, na priestranstve medzi divadlom a Michalskou kaplnkou, Dómom. To súvisí aj s tým plážovým volejbalom a bedmintonom, lebo to tam podľa neho nepatrí a už vonkoncom nepatrí napr. diskdžokej na Hlavnú ulicu do letných záhrad. Chcel by sa dozvedieť, ako sa reguluje zvuková reklama v centre mesta. Napr. na rohu Alžbetinej a Hlavnej celý deň reve z ampliónu nejaká salsa, z predajne zvukových CD nosičov je veľký hluk, diskdžokej v letných záhradách už funguje pred Slovenským technickým. Otázka znie tak, že aký bol výnos zo zaujatia verejného priestranstva za reklamu na akcii plážový volejbal a bedminton. Okrem toho za zaujatie verejného priestranstva za reklamné panely, ktoré tam boli umiestnené. 

p. Berberich, poslanec MZ – Mal dve interpelácie na pána primátora. Jedna sa týka spomínaného dodatku. Aké argumenty viedli vedenie mesta a štatutára k tomu, aby uzatvorili tento dodatok a riešili organizáciu dopravy spôsobom dohodnutým v dodatku, ktorý je výrazne odlišný od pôvodne dohodnutého. Druhá otázka v tejto interpelácii je, prečo uvedené vážne zmeny zakotvené v dodatku neboli riešené aj na pôde mestského zastupiteľstva.
Druhá interpelácia sa týka dopravy ako takej a opýtal sa, či má mesto koncepciu rozvoja dopravy, vrátane cyklistických chodníkov, podľa ktorej sa riadi v tejto oblasti a či je k dispozícii aspoň poslancom a ako pokračuje riešenie, resp. prebudovanie križovatky pri Amfiteátri. Sú tam časté dopravné nehody, táto križovatka je veľmi zložitá.
Ďalšia otázka: Ako je to s vybudovaním kruhového objazdu na Kostolianskej ceste, ktorý bol pripravovaný už v predchádzajúcom volebnom období, pretože tam sa doprava zdržiava, ťažko sa odbočuje doľava z každého smeru a v Košiciach je riešenie dopravy kruhovými objazdmi dosť výnimočné na rozdiel od iných miest. Opýtal sa, či by nebolo vhodné preorientovať sa na tento systém riešenia, ktorý urýchľuje prejazd.
Ešte jedna otázka: V zmysle riešenia dopravy v meste ho zaujíma v akom  štádiu riešenia je vybudovanie cesty cez Masarykovu na Prešovskú.

p. Jenčová, poslankyňa MZ – Požiadala riaditeľa MMK. Ako členka dozornej rady bytového podniku informovala, že bytový podnik má dosť vážne straty, okolo 50 tisíc eur ročne a to preto, že nemôže prenajať byty v hybridných domoch. Toto kritizovala už v minulom volebnom období, lebo to sú peniaze hodené do studne.  Pýtala sa na to pána riaditeľa, prečo je to tak  a záver je ten, že štatút nedovoľuje, aby mesto prenajímalo ďalej tieto hybridné byty a je potrebné doplniť štatút § 39a o možnosť prenájmu bytov v hybridných domoch fyzickým, resp. právnickým osobám na základe schválených pravidiel prenajímania. Mohla tento návrh dať rovno na rokovanie ako doplnok štatútu, avšak aby nevznikali rôzne šumy a kolegovia aby si to mohli pozrieť, že skutočne ten štatút je taký a aby to prešlo riadnym legislatívnym procesom, tak touto cestou žiada p. riaditeľa magistrátu, aby tento doplnok štatútu zaradil do ďalšieho programu resp. na nejaké mimoriadne, aby ďalšie straty nevznikali mestu ako vlastníkovi a bytovému podniku ako správcovi.

M. Kočiš, poslanec MZ - V súvislosti so spomínaným dodatkom č. 2  k nájomnej zmluve medzi mestom Košice a Auparkom požiadal o predloženie porovnania rozsahu pôvodne dohodnutých verejnoprospešných investícií súvisiacich s výstavbou nákupno-zábavného centra Aupark Košice s rozsahom týchto investícií dohodnutých v dodatku č. 2 k zmluve o nájme. Toto porovnanie žiada vypracovať jednak vo vecnom vyjadrení jednotlivých investičných aktivít ako aj vo finančnom vyjadrení.  

p. Gamcová, poslankyňa MZ – V interpeláciách sa obrátila na primátora. Znovu sa vrátila k opatrovateľskej službe. Požiadala primátora o písomné vyjadrenie neverejným subjektom, ktoré poslali list mestu Košice a dodnes nedostali odpoveď, či dodatkom sa do konca roka budú ešte navyšovať  finančné prostriedky na zabezpečenie tých hodín, ktoré sú nad rámec zazmluvnených. Požiadala tiež o odpoveď, akým spôsobom sa vyrieši zabezpečenie opatrovateľskej služby tým občanom, ktorých grécko-katolícka charita, pokiaľ vie, tak už od 1. októbra vrátila mestu Košice.   
Poprosila o prehodnotenie dopravného značenia cyklistického chodníka z Komenského ulice smerom na Vysokoškolskú ulicu. Prichádzajúce autá tam nemajú možnosť vidieť cyklistický chodník kvôli živému plotu, ktorý je vysadený pozdĺž  Komenského ulice a obáva sa, že môže dôjsť aj k nejakej tragickej udalosti.
Poprosila, aby mohla vidieť komplexný návrh súčasného riešenia dopravnej situácie na Námestí osloboditeľov a opýtala sa, prečo nie je zverejnený na webovej stránke mesta Košice. 

p. Kasterko, poslanec MZ – Veľa sa už rozprávalo o Auparku a dodatku č. 2 a preto ho tiež zaujímalo, týmto dodatkom bola prijatá vážna zmena organizácie dopravy oproti pôvodne navrhovanému riešeniu. Opýtal sa,  kedy sa uskutočnilo fórum a bola diskusia k takto navrhovanej zmene za účasti viacerých nezávislých odborníkov, prípadne za účasti dotknutých organizácií občanov a verejnosti, kde by sa deklaroval aj jej dôvod. Ako vplýva prijatá zmena na výšku plánovanej kúpnej ceny za pozemok, ktorá bola dohodnutá v pôvodnej kúpnej zmluve z roku 2004, kde sa presne špecifikujú povinnosti kupujúceho a zároveň výška a spôsob jej úhrady. 

p. Gábor, poslanec MZ – Pýtal sa na dve veci: Niekoľko razy to na stretnutiach s mestom už avizoval, ako poslanca to strašne mrzí, že v mestskej časti Luník IX sa byty dlhodobo neobsadzujú, sú opustené a devastujú sa. Poradovník vieme, že je od 96-teho roku a byty sa neprideľujú. Je to na škodu, lebo sa neochraňuje tento majetok a čím by sa mohlo ľudí skôr posunúť do týchto príbytkov a aspoň by tie byty strážili. 
Druhá vec: autobus č. 11 premáva v rozmedzí raz za hodinu, čo je neúnosné pre starších ľudí, ktorí chodia v rámci návštevy lekára atď. Potrebovali by zvýšiť aspoň o jeden spoj, aby premával aspoň každú polhodinu. Je to preto, ide zima, ľudia sú starí, potrebujú spoj, aby mohli skôr alebo lepšie dôjsť k lekárovi.

p. Raši, primátor mesta – Poďakoval poslancom za prednesené interpelácie. Bod ukončil.
- - -

Bod č. 48
Dopyty poslancov MZ

p. Bereš, poslanec MZ – Mal niekoľko dopytov. Prvý dopyt bol na správu mestských komunikácií ohľadom riešenia výtlkov pri parkovisku pri ZŠ Považská, výtlkov na Tr. SNP 63-73, Kosit tam pridal ďalšie dve bedne na separovaný zber, ktoré zasahujú do komunikácie, hneď vedľa je výtlk, nedá sa tam ani prejsť. 

Dopyt na Správu mestskej zelene. Opýtal sa, či mestu patrí ihrisko na ulici Obrody a kedy sa zabezpečí kosenie a ďalšia etapa kosenia na území MČ Košice – Západ, keďže ani tá tretia nebola úplná na celom území.
Ďalší dopyt na p. riaditeľa magistrátu, na margo toho, čo bolo odporúčané p. Kočišovi, že má sa pýtať odborného aparátu magistrátu,  aký je režim vstupu poslancov na pôdu magistrátu a k odbornému aparátu, lebo podľa jeho informácií nie je také jednoduché dostať sa na pôdu magistrátu. Čiže pán Kočiš keď sa pôjde informovať, bude si musieť najskôr vypýtať povolenie od  pána riaditeľa. O tom poslanci neboli informovaní a myslí si, že je to dosť podstatná informácia. Takisto vstup na parkovisko, mali voľakedy v rámci svojich kariet, čo bol vstup na magistrát. To, že sa im to zablokovalo, mu nevadí, ale to tiež nie je príjemné, keď človek príde pred rampu a zistí, že nefunguje. Aj dnes sa to stalo viacerým poslancov. Poslať jeden e-mail, že im boli zablokované vstupy na parkovisko nie je nejako finančne náročná operácia zo strany magistrátu.
Dopyt na náčelníka mestskej polície. Miestne zastupiteľstvo MČ Košice – Západ na svojom zasadnutí 14.9.2011 požiadalo mestských poslancov za MČ Košice – Západ dopytovať náčelníka MsP vo veci navýšenia mestských policajtov pre stanicu MsP Košice – Západ  a výkonu 24-hodinovej poriadkovej služby. Uznesenie bolo prijaté komplet všetkými poslancami MČ Košice – Západ tak dúfa, že sa tým bude zaoberať a budú kladne vybavení.

p. Filipko, poslanec MZ – Nakoľko nepoznal kompetentného vo veci, požiadal primátora, aby priradil kompetentného pre odpoveď. Dopyt smeroval vo veci konania akcie Európsky týždeň mobility, konkrétne k uzavretiu Moyzesovej ulice. Kolega Dečo už načal dnes túto tému, ale sa nedopovedalo, čo on myslel. Tí, ktorí sa zúčastnili, si možno všimli, že po pravej strane Moyzesovej na strane toho parčíku bolo inštalovaných približne každých 5 až 10 metrov veľkorozmerné tabule s logom Európsky týždeň mobility Košice. Pre neho je to nezmyselná hustota 5 až 10 metrov, nestihol všetky spočítať, ale od grécko-katolíckeho chrámu po Starú radnicu ich bolo minimálne 36 až 40, teda v ďalšej časti ešte troška viac. Nechápe, keď hovoria o nedostatku peňazí, prečo bolo treba takto nezmyselne plytvať na tieto značenia. Opýtal sa, kto bol organizátorom tejto akcie, koľko veľkorozmerných tabúľ bolo vyrobených, osadených, demontovaných, celkové náklady na značenie, osoba, kto za objednanie značenia zodpovedá a dôvod, prečo bolo potrebných tak veľa tabúľ a s akým zámerom boli osadené.

p. Raši, primátor mesta – Mesto ich nevylepovalo, ale zistia to.

p. Melichárek, poslanec MZ – Požiadal o vysvetlenie konateľa spoločnosti BPMK, s.r.o., čo považuje za ekonomicky výhodné na tom, že spoločnosť uzatvorila zmluvu so spoločnosťou Orange na internetové pripojenie za 480 eur mesačne, keď takúto zmluvu na tie isté služby už uzatvorenú mala so spoločnosťou T-com, či to nie je plytvanie financiami tejto spoločnosti a aj v tom kontexte, že v rámci prvej úpravy rozpočtu schvaľovali navýšenie finančných prostriedkov pre BPMK.

p. Raši, primátor mesta – Uviedol, že aj on sa teší na tú odpoveď pre p. Melichárka, pretože bude prekvapený za akých podmienok bytový podnik predtým uzatváral zmluvy.

p. Adamčíková, poslankyňa MZ – Poprosila o pomoc pravdepodobne správu komunikácií pri riešení prehľadnosti križovatky Hronská/Popradská, aby sa tam umiestnilo zrkadlo, pretože po ľavej strane je vytvorené parkovisko na Popradskej ulici a keď sa vychádza z Hronskej a je potrebné odbočiť doľava, je to komplikované, lebo nevidieť autá prichádzajúce zľava.

S. Kočiš, poslanec MZ – Dopyt na riaditeľa magistrátu. Opýtal sa, kto spravuje cyklistické chodníky na území mesta Košice. Je mu jasné, keď sú to cyklistické chodníky na území mestských lesov, že sú to asi mestské lesy, ak to bude iný vlastník ako mestské lesy, resp. iný správca, tak treba ho požiadať, aby spravoval tieto chodníky. Súvisí to so zjazdnosťou týchto chodníkov. Bol na jednom cyklistickom chodníku a nezdalo sa mu, že by bol zjazdný, lebo to bola praobyčajná cesta, prejazdená traktorom, s veľkými kameňmi, balvanmi, kde aj skúsený cyklista na rovine má čo robiť so stabilitou. V tejto súvislosti požiadal, ak by sa dalo spracovateľa cyklistickej mapy, pouvažovať nad značením cyklistických chodníkov, ktoré sú v blízkosti mesta, alebo v tesnej blízkosti mesta vhodné pre deti od istých vekových kategórií .
V druhom dopyte sa pýtal ohľadom cesty na Horný Bankov, cesta je v druhej polovici  v dezolátnom stave, súvisí to tiež s bezpečnosťou cyklistov, nakoľko vodiči tam kľučkujú. Opýtal sa, kedy sa uvažuje s vysprávkou tejto cesty a či sa uvažuje.

p. Siksa, poslanec MZ – Pýtal sa, kto má na starosti telefónne hnedé búdky v mesta, nakoľko sú rozbité sklá, polepené, postriekané, vybrakované bez aparátov. Pokiaľ to neslúži účelu, dať to odstrániť, pretože to zbytočne špatí centru mesta a iných časti, kde sú zabudované. Tak isto to platí o mestských častiach, spoločnosť T-com má kovové stojany na aparáty mobilné, resp. na telefóny, ktoré sú nefunkčné, odstránené aparáty stoja, čakajú tam na zošrotovanie, kto ich ukradne.
Dopyt na p. riaditeľa DPMK. Začal sa školský rok, návaly žiakov, študentov a je veľmi slabé, keď v rámci Košíc sa na dvoch miestach môžu dobíjať mesačníky, vybavovať veci pre študentov a pritom v meste je 15 takýchto miest pre takéto veci. Prosí vedenie DPMK, aby na týchto 15-tich miestach sa to dalo vybaviť. Myslí si, že sa to dá zvládnuť, aj keď sú to len stánky, PNS-ky a podobne, aby napr. z konca Jazera sa nemuselo ísť na Bardejovskú, resp. Roosweltovu, alebo z konca Ťahanoviec nemuseli ísť na tieto dve miesta atď., aby bolo viac miest, kde sa to dá vyriešiť. Sú tam dlhé rady, tiež bol nervózny a naštvalo ho, keď prišiel tam  s papierikmi zo školy o návšteve školy žiaka, študenta, ešte bolo treba doniesť občiansky, bolo to cez pracovnú dobu, žiaci boli v škole, tak bol nahnevaný, že ešte občiansky chcú. Keď predsa študent dáva prvýkrát žiadosť o mesačník, predkladajú sa doklady, všetko, škola potvrdzuje doklady, ešte treba aj občiansky, je to podľa neho zbytočná byrokracia.

p. Hlinka, poslanec MZ – Pýtal sa na historickú budovu kongresovej haly na Nám. osloboditeľov, na ktorú sa dopytujú Košičania, či vzhľadom na to, čo všetko sa doteraz udialo a najbližšiu budúcnosť aj v súvislosti s otvorením novej stavby Auparku, či je reálna šanca, že sa s tou stavbou začne aj niečo realizovať. Aj keď vieme, že nie je to vlastníctvo mesta a za to nezodpovedá, je to v srdci mesta. Či sú nejaké informácie ohľadne toho vlastníka, pokiaľ vie, je to niekto zo zahraničia.

p. Raši, primátor mesta – Hneď zareagoval. Vlastník čaká na vyjadrenie ministerstva hospodárstva, požiadal o investičný stimul na vybudovanie kongresového centra –  ministerstvo dopravy, v mailoch, ktoré mu preposielajú, stará sa o to pán honorárny konzul Rotiers, ktorý mu preposiela všetky maily, tie posledné boli celkom nádejné. Ak  ten stimul dostanú, do stavby sa pustia, lebo nie je to najkrajšia budova v centre.

p. Gamcová, poslankyňa MZ – Požiadala o odpovede na otázky riaditeľa dopravného podniku, ktoré predložila písomne, preto nebude zbytočne zdržiavať.

p. Cais, poslanec MZ – Nevie, komu má adresovať otázku a je to otázka na fontánu, ktorá je pred budovou magistrátu. Keď išiel včera na zasadnutie klubu, tak sa tam nachádzal 30-centimetrový hlodavec. Vie, že treba šetriť, končí leto,  fontána je nefunkčná. Kto ju má v správe a či by bolo možné ju spojazdniť.
Druhá otázka. Asi v máji sa stala smrteľná nehoda na ceste priamo pred Luníkom IX. Bola tam inštalovaná dopravná značka povolená rýchlosť 50, no pretekári tam stále chodia rýchlo a umožňuje im to práve to, že tá značka je zastriekaná bielym sprejom. (hlas z pléna – už je opravená) Keď je opravená, berie otázku späť.
	
p. Halenár, poslanec MZ – Spýtal sa p. riaditeľa magistrátu, či elektronická pošta riaditelmmk@kosice.sk je funkčná, či je v poriadku, lebo mu napísal tri listy: 21. decembra 2010, 28. júna  a tiež 28. júna a dodnes mu neprišla žiadna odpoveď. Pýta sa to preto, lebo vedúci právneho oddelenie hovoril, že na jeho otázku mu bude odpovedané cez riaditeľa, rád by vedel, či používa zlý komunikačný nástroj, alebo čo je dôvodom, že neodpovedá na poštu poslancom.

p. Dečo, poslanec MZ – Myslel si, že si to odpustí, ale dostal aj dnes tri SMS-ky a niekoľko ľudí ho atakovalo, prečo zastupiteľstvá nie sú prístupné v priamom prenose aj na internete.

p. Raši, primátor mesta – Odpovedal hneď a uviedol, že vedia, že prvé zastupiteľstvá boli cez Antik, ktorý tu mal nainštalované kamery, potom na základe rozhodnutia súdu, na základe niekoho sťažnosti musel všetko odinštalovať, robil to bezplatne. Momentálne je ponuka, už komerčná, nie od spoločnosti Antik. Ponuku dal pán Sušil, chodí kamerovať asi pre TA3, s tým, že by aj spracoval záznamy a vyhotovil by ich v kópiách podľa požiadavky. Včera tú ponuku dostal, je to v objeme 900 eur. Ideálny bol Antik, ale bol zakázaný. Nevie, niekto sa musel sťažovať, neželal si to a preto to bolo zrušené. Pravdepodobne to sprístupnia, lebo aj jeho sa mnohí ľudia na to pýtajú, že chcú vidieť a nechcú byť tu.
	Ukončil tento bod.
- - -

Bod č. 49
Rôzne

p. Raši, primátor mesta Košice – Oznámil, že v blízkej dobe vyzve jednotlivé poslanecké kluby aj nezávislých, pretože chce otvoriť tému počet mestských častí. V tejto veci je neustále dotazovaný, ako aj oni a neustále sú porovnávaný s ostatnými mestami. Táto téma tu už v minulosti bola. Dodal, že je otvorený tejto téme a myslí si, že aj keby riešenie našli, nebude to potom jednoduché pri referendách v jednotlivých mestských častiach. Preto by sa mali stretnúť a na toto stretnutie ich zvolá, určite pozve zástupcov klubov, nezávislí poslanci, ktorí budú mať záujem, budú takisto vítaní, aby prešli čo už tu bolo, aké majú návrhy, lebo ak sa rozhodnú pre tento krok, bude potrebná na to politická podpora krížom cez poslanecké kluby a nezávislých poslancov.

p. Vargovčák, poslanec MZ – Podporil to, čo už povedal p. primátor a pripojil sa k tejto výzve a taktiež vyzval kolegov z ostatných politických strán, aby zasadli spoločne za okrúhly stôl a postavili sa k novelizácii zákona o meste Košice. Legislatívne to určite nebude jednoduché, ale myslí si, že občania mesta očakávajú od nich zásadný postoj, teda buď áno, alebo nie.

p. Kasterko, poslanec MZ – Uviedol, že určite každému z nich určite veľmi záleží na tom, aby v spoločnosti, ale hlavne v materských a základných školách bola na prvom mieste ochrana života a zdravia, životy najmenších občanov mesta. Z tohto dôvodu poprosil primátora o zabezpečenie finančných prostriedkov na opravu elektrických rozvodov, ktoré sú v katastrofálnom stave v ZŠ s MŠ Žeriavska 4, Košice. Riaditeľka ZŠ už viackrát požiadal oddelenie školstva o pridelenie finančných prostriedkov na ich opravu. ZŠ má už z vlastných zdrojov vypracovanú projektovú dokumentáciu, chýbajú už len finančné prostriedky na jej realizáciu. 

p. Raši, primátor mesta Košice – Aj to je jeden z dôvodov, prečo tu odzneli pripomienky k presunu finančných prostriedkov z jedného druhu škôl na druhy, lebo mnohé z nich sú v katastrofálnom stave.

p. Lazár, námestník primátora mesta Košice – Poďakoval všetkým poslancom za konštruktívny dialóg aj za to, že boli podporené mnohé materiály, ktoré predložili a verí, že spoločne sa im tieto materiály podarí uviesť do života tak, ako to bolo myslené pri ich vypracovaní a z akým cieľom ich robili. 
Súčasne poprosil, aby všetci, ktorí majú záujem a sú cyklisti telom a dušou, aby sa zúčastnili projektu Košice 500, čo znamená 500 kilometrov. Je to voľné stretnutie zamestnancov magistrátu a profesných organizácií, alebo združení, ktorí sa venujú cyklistike. Je to otvorené, sú tam vítaní všetci, ktorí chcú byť konštruktívny. Rovno povedal, že nie je to otvorené pre politické deklarácie. O výsledku, čo sa im už podarilo zrealizovať, resp. čo chcú zrealizovať a aký bude harmonogram na najbližšie dva roky, bude poslancov informovať materiálom, ktorý bude predložený na decembrovom zastupiteľstve.

p. Raši, primátor mesta Košice – Ukončil bod rôzne.
- - -

Záver rokovania

Program rokovania mestského zastupiteľstva sa vyčerpal. Primátor mesta Košice Richard Raši sa poďakoval všetkým poslancom za ich aktivitu a účasť na rokovaní a oznámil, že na ďalšom riadnom VII. rokovaní mestského zastupiteľstva sa stretnú v pondelok 5. decembra, pokiaľ nebude zvolané mimoriadne mestské zastupiteľstvo kvôli riešeniam akútnych problémov.
Vyhlásil VI. rokovanie Mestského zastupiteľstva v Košiciach za ukončené. 

             Ing. Pavol Lazúr     					MUDr. Richard Raši, PhD., MPH
riaditeľ Magistrátu mesta Košice				         primátor mesta Košice

Zápisnica vyhotovená dňa 18. 10. 2011
Zapísala: Blanka Lukáčová

Overovatelia zápisnice:

Ing. Dušan Cais       .............................................................		Podpísal dňa: 25.10.2011

PhDr. Katarína Čižmáriková ..............................................	.	Podpísala dňa: 25.10.2011

Obsah:

1	Úvod rokovania, K programu rokovania
2	Overovatelia zápisnice, Návrhová komisia
2	Informácia primátora mesta o svojej činnosti od V. rokovania MZ
4	Správa o odpovediach na interpelácie a dopyty poslancov mestského zastupiteľstva, ktoré boli prednesené na V. rokovaní MZ dňa 21.06.2011
6	Správa o činnosti Útvaru hlavného kontrolóra
9	Správa náčelníka Mestskej polície Košice o činnosti MsP Košice od 1.1.2011 do 30.6.2011	
14	Monitorovacia správa programového rozpočtu mesta Košice k 30.6.2011
16	Návrh na 1.zmenu programového rozpočtu mesta Košice na rok 2011
26	Reštrukturalizácia a prefinancovanie úveru poskytnutého pre Mesto Košice Ministerstvom financií SR
27	Návrh na zmenu zriaďovacej listiny a nový Štatút Fondu zdravia mesta Košice, neinvestičný fond
29	Návrh na doplnenie predmetu činnosti obchodnej spoločnosti TEPELNÉ HOSPODÁRSTVO, spoločnosť s ručením obmedzeným  
30	Tarifa DPMK, a. s. pre mestskú hromadnú dopravu s platnosťou  od  1. 10. 2011  
34	Návrh na zmeny VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach)
35	Návrh na zmeny a doplnenia VZN č. 45 Trhový poriadok trhových miest na území mesta Košice (trhový poriadok trhových miest)
38	Informácia o výsledku výberového konania na obsadenie pozície riaditeľa Správy mestskej zelene Košice
40	Informácia o výsledku výberového konania na obsadenie pozície náčelníka Mestskej polície mesta Košice
41	Priebežná správa o činnosti Košice - Európske hlavné mesto kultúry 2013, n.o. za prvý polrok 2011
42	Priebežná správa o projekte Košice – Európske hlavné mesto kultúry 2013 za obdobie 26.5.2011 – 31.8.2011
43	Postup vysporiadania vzájomných vzťahov mesta Košice so spoločnosťami MFK Košice a KF&MC Košice
49	Návrh na aktualizáciu a doplnenie Akčného plánu rozvoja mesta Košice na roky 2009-2011 v rámci rozvojovej oblasti Košice - mesto kultúry
50	Návrh na schválenie predloženia žiadostí o nenávratný finančný príspevok, zabezpečenie realizácie a financovania projektov
51	Návrh na rozdelenie dotácií pre mládež
52	Nakladanie s majetkom mesta Košice – určenie spôsobu prevodu – priamy predaj pozemkov v k. ú. Terasa
52	Nakladanie s majetkom mesta Košice  – určenie spôsobu prevodu – priamy predaj pozemku v k.ú. Krásna
53	Nakladanie s majetkom mesta Košice  – určenie spôsobu prevodu nehnuteľnosti – pozemku v k. ú. Terasa na ul. Čsl. odboja formou dobrovoľnej dražby
53	Nakladanie s majetkom mesta Košice – určenie spôsobu prevodu – priamy predaj pozemkov  v k. ú.  Malá Lodina
54	Nakladanie s majetkom mesta Košice – určenie spôsobu prevodu pozemkov v k. ú. Južné mesto formou priameho predaja
54	Nakladanie s majetkom mesta Košice – určenie spôsobu prevodu – priamy predaj pozemku v k. ú. Grunt
54	Nakladanie s majetkom mesta Košice – určenie spôsobu prevodu - priamy predaj pozemkov v k. ú.  Terasa  pre vlastníkov rodinných domov  na ul. Karlovarská – Plzenská
55	Nakladanie s majetkom mesta Košice  – určenie spôsobu prevodu – priamy predaj pozemku v k.ú. Myslava
55	Nakladanie s majetkom mesta Košice –  určenie spôsobu prevodu pozemku  formou zámeny v k. ú. Stredné mesto I.
57	Nakladanie s majetkom mesta Košice –  určenie spôsobu prevodu pozemku  formou zámeny v k. ú. Stredné mesto II.
57	Nakladanie s majetkom mesta Košice  – priamy predaj pozemku v k. ú. Severné mesto pre Bc. Roberta Vernera a Silviu Tkáčovú          
57	Nakladanie s majetkom mesta Košice – predaj nehnuteľností v k. ú. Skladná pre Športové združenie TJ Metropol Košice (mimosúdne urovnanie)
59	Priamy predaj nehnuteľnosti  - rozostavanej stavby  bazéna na Starozagorskej ulici v k.ú. Grunt pre MČ Košice – Sídlisko KVP
60	Priamy predaj nehnuteľností - pozemkov v k.ú. Jaklovce pre Poľnohospodárske družstvo v  Kluknave  a zrušenie uznesenia MZ v Košiciach č. 1228 zo dňa 9. 11. 2006
60	Nakladanie s majetkom mesta Košice – určenie spôsobu prevodu  - zámena pozemkov v k. ú. Terasa
61	Odplatný prevod dokončenej investície zrekonštruovaného detského ihriska Narcisova – Tr. SNP v Košiciach od MČ Košice – Západ  do vlastníctva mesta Košice a následné   zverenie do správy  Správe mestskej zelene v Košiciach
61	Nájom nebytových priestorov na Triede SNP 48/A pre neziskovú organizáciu Košice - Európske hlavné mesto kultúry 2013, n. o.
62	Dlhodobý prenájom budovy súp. č. 779 a parc. č. 2661, k.ú. Barca pre neziskovú organizáciu Oáza – nádej pre nový život
62	Prenájom Elektronického mestského informačného systému – kioskov a elektronických sprievodcov AUDIO GUIDES medzi mestom Košice a Košice – Turizmus.
63	Prenájom pozemkov, parciel č.  1392/1 za účelom výstavby parkovísk v lokalite Humenská č. 43 – 47 a parciel č. 1841,  1849, 1846  a 1851 v k. ú. Terasa za účelom rozšírenia parkovacích plôch na Poľovníckej ulici  pre mestskú časť Košice – Západ s výškou nájmu 1 € za celú prenajatú výmeru
64	Priamy nájom hádzanárskej haly na VŠA pre SMMK, s.r.o.
65	Predaj  voľného nebytového priestoru – garáže v dome  na ul. Buzulucká č. 2 formou dobrovoľnej dražby
65	Predaj nebytového priestoru pre nájomcu SUISSE PHARMACIA, spol. s  r.o. na ulici Mlynská č. 1
66	Predaj  nebytového priestoru pre nájomcu VENDA SR, spol. s r.o. na ul. Alžbetina č. 16
67	Predaj  nebytového priestoru pre nájomcu Andrej Tribula – TRIDOM – ELITE  na ul. Alžbetina č. 16
67	Riešenie cyklistickej dopravy v Košiciach
72	Interpelácie poslancov MZ
76	Dopyty poslancov MZ
79	Rôzne
81	Záver rokovania